text:
በስመ አብ ወወልድ ወመንፈስ ቅዱስ አሃዱ አምላክ አሜን!!!
ኣገልግሎትን፣ ፍረታት መንፈስ ቅዱስን
> (ገላ.5፣22)
(Click Here For PDF)ሓደ እዋን ሰይጣን ንኣባ መቃርስ ጸላእትኻ ኣመና በዚሖም ምስበሎ፡ ኣባ መቃርስ “ንሰብ ጸላኢ ሰብ የብሉን” ኢሉ ንሰይጣን ኣሕፈሮ። ዲያቢሎስውን መሊሱ እሞ ንሰብ ጸላኢኡ መንዩ? ኢሉ ንኣባ መቃርስ ሓተቶ፤ ኣባ መቃርስውን፣ ጸላኢ ሰብ ደኣ ንፍጥረታት ዕለተ ዓርቢ ዝኾነ ሰብ ኣዳም ዝፈተነ፡ ንእዮብ፡ ንዳዊት ነቶም ዝበቅዑ ኣቦታት ዝፈተነ ሓደ ፍጥረት ኔሩ ንሱ ኢዩ ጸላኢኡ!” ንስኻ ነዚ ፍጥረት ኣይትፈልጦን ዲኻ?”ኢልዎ። ዲያቢሎስ ከኣ ብፍጹም ሰሚዐሉ’ውን ኣይፈልጥን፡ ዋላ ሓደ ዝፈልጦ የብለይን። ዝገርም’ዩ ከመይ ዝበለ ጨካን ፍጥረትዩ በለ ርእሱ እናነቕነቐ። እወ ከምዝበልካዮ ጨካን’ዩ። ነዚ ፍጥረት ዘይምፍላጥካ ግን ገሪሙኒ፡ ይገርመካ ንሱ ጨካን ጥራይ ኣይኮነን ነቲ ዝፈጠሮ ኣብ ገዳመ ቆሮንጦስ ዝፈተነ ደፋርውን እዩ። ጨካንን ደፋርን ዋላ እንተኾነ ግን ብጐይታና ተሳዒሩ እዩ’ሞ ንሕና’ውን ነዛ ጾም ለንቅነ ንጾሟ እኮ ኢና ዘለና፡ ኢልዎ። ኣብዚ እዋን ዲያቢሎስ ተሳዒሩ ዝብል ቃል ክሰምዕ ከሎ ስዕረቱ ተዘኪርዎ ኣዕለበጠ። ከይፍለጥ ግና “ኣይ እዚ ደፋር! ጉድ እናበለ ምምሳሉ ቀጸለ፡ ኣባ መቃርስ ከኣ እሞ ንስኻ ነዚ እንተዘይፈሊጥካዮ ኣይትጸውምን ኢኻ ማለት’ዩ? ኢልዎ ፍሽክ እናበለ፣
ዲያቢሎስ ከኣ ጾ……ጾ…..ም ጾም ስለዘሕምመኒ እናበለ ሃተፍተፍ ክብል ከሎ፡ ኣባ መቃርስ፡ ሕጂውን ፍሽክ እናበለ፡ ኣይ ንስኻ ስጋብ መኣስ ኢኻ ጸላኢ ሰብ ትኸውን? ከም ዝሓመምኩ ፈሊጥካ ከይጸውም ነዚ ኩሉ ሃተውተው ኢልካ፡ ገና ክትመጽእ ከለኻ መን ከም ዝኾንካ ፈሊጠካ ኔረ። ገና ንዓይ ክትፍትን ክትሓስብ ከለኻ ይፈልጥ ኔረ! ኣይ ዲያቢሎስ ጸላኢ ሰብ ንስኻ ጥራይ ኢኻ! በል ሕጂ እዋን ጾም’ዩ እሞ ኣልግስ ኢሉ ገሰጾ። ዲያቢሎስ ከኣ ካብኡ ኣልገሰ። ነዚ ታሪኽ ኣባ መቃርስ ከንብብ ከለኹ ሓደ ነገር ተዘኪሩኒ፡  > ዝብል ናይ ሃዋርያ ቅዱስ ጴጥሮስ መልእኽቲ እዩ። 1ይ ጴጥ.5፣8።
ነዚ ጽቡቅ ጌርና ንረዳኣዮ፡ ንሰብ ጸላኢ ሰብ የብሉን። ጸላኢኡ መን’ዩ? ዲያቢሎስ እዩ። በዚ እንተተሰማሚዕና ንኣገልግሎትና ከመይ ጌርና ካብ ጸላኢና ዲያቢሎስ ክንሕልዎ ከምእንኽእል ብሓባር ንርአ።
መሰረት ኣገልግሎት ፍረታት መንፈስ ቅዱስ
> (ገላ.5፣22)
ሓደ ኣገልጋሊ ነዘን ፍረታት መንፈስ ቅዱስ ከም መምርሒ ኣገልግሎት ገንዘቡ ጌሩ እንተሒዝወን ኣብ ኣገልግሎቱ ዝኾነ ማዕበል እንተናወጾ ንሱ ከምቲ ዘይጭደድ እምኒ ኢዩ። እዝኒ ዘለዎ ይስማዕ ንፍረታት መንፈስቅዱስውን ንአገልግሎቱ ክሕግዞ ብዘይዋጋ ይግዘኣየን።
> ሮሜ.12፣11።
* ፍረታት መንፈስቅዱስ ዘለዎ ሓደ ኣገልጋሊ ብኸምዚ ይግለጽ:
ንፍቅሪ ይደልያ
ሓደ ኣገልጋሊ ምስ ኩሉ ተሰማሚዑ ንኹሉ ከም ሓውን ሓፍትን ርእዩ የገልግል። ፍጹም ፍቅሪ ክበሃል ከሎ ነቶም ዝፈትውና ጥራይ ምፍታው ዘይኮነ፣ ነቶም ዝጸልኡናውን ምፍታው ምኽኣል እዩ።  > ከምዝበለ እዩ። 1ይ ቆሮ.13
> መሃ.8፣7
ፍቕሪ ከም ኣደ ሳሙኤል ወላድ እያ፡ እምበር ከም ሚልኮል መኻን ኣይኮነትን። ሃና 6 ቆልዑ ወሊዳ ሳሙኤል ስለዝወለደት እታ መኻን 7 ወለደት ተባህለላ። 1ይ ሳሙ 2፣2 ። ፍቕሪውን ከም ሃና ወላድ’ያ። ዉሉዳውን ብኩነታት ምቅይያርን ብንውሒ እዋን ዘይቅየሩ ናይ ኣሕዋት ፍቅሪ እያ። ፍቕርኻ ካብ ብዝሒ እዋን ይቕየር ድዩ? እቲ ዓቢ መጽሓፍ ከምዚ ይብለካ  > ራኢ፣2፣4 ። ሓደ ሰብ እንተቀየመና ብይቕሬታን ብግሉጽ ልብን ንስዓሮ። እዚ ከምዚ ዓይነት ሰብ በይኑ ክኸውን ከሎ ብርግጽ እቲ ዝገበሮ የጣዕሶ እዩ። እታ ዝዓበየት ፍቕሪ ካባኻ ከይትርሕቅ ንሓደ ሰብ ደጋጊምካ ኣይትገስጾ። ዝንበብ መጽሓፍ ፍቅሪ ክትከውን እንተደሊኻ ንኹሉ ሰብ ጥዑም ቃልን ፍሽኽታን ሓቀኛ ሰላምታን ሃብ። ነቲ ትዛረቦ ሰብ ብርግጽ ኣብ ልቡ ክትኣቱ ኢኻ። ሓዋርያ ዮሃንስ ብግብርን ብሓቅን እምበር ብልሳን ጥራይ ኣይንፋቀር ከምዝብል፡ 1ይ ዮሃ,3፣1፣ 1ይ ዮሃ,3፣18 ናይ ኣሕዋትናን ኣሓትናን ጸገምን ድኻምን ከም ናትና ጸገም ክንርእዮ ከለና፡ ሽዑ ከም 120 ቤተሰብ ጐይታ ንኸውን። ካብኡ ከኣ መንፈስ ቅዱስ ናይ ኣገልግሎት ሓይልን ጸጋን ከም ዝሃቦም ንዓናውን ከምኡ ይህበና። ዝበቅዑ ኣቦታት፡ ሰብ ፍጡር እግዚኣብሔር ስለዝኾነ ይፈትውዎ ንደቂ ሰብ ዘለዎም ፍቅሪውን ፍሉይ እዩ። እዚ ፍቕሮም ከኣ ፍቅረ ቢጽ ይበሃል።
ቅዱስ ኣውግስጢን “ከም ረጋቢት ንሰቲ እምበር ከም ተዃሉ ፍጹም ኣይንፋቀርን!!” ኢሉዩ፣ ረጋቢት ነንሕድሕደን ይተሓላለዋ እየን። ክምገባ ከለዋ ብሓደ ይዀና፡ ብሓደውን ይነፍራ። ጐይታናውን ከም ኣሕዋት ክንፋቶ ንሱ ፍቕሪ ስለዝኾነ ንፍቕሪ ኣርእዩና’ዩ። ኦሪት 622 ሕጋጋት እንተሃለዋ’ውን መእሰሪኣ ፍቕሪ ኢያ።
> ራኢ.2፣2
ዕጉስ/ዓቃል
ሓደ ኣገልጋሊ ከም ቅዱስ ኣርሳንዮስ “ብዙሕ እዋን ብምዝራበይ እሓዝን፣ ሱቕ ብምባለይ ግና ዝሓዘንኩሉ እዋን የለን፣” ይብል፣ ብፍጹም ትዕግስቲ ንኩሉ ክኢሉ፡ ርእዩ ከምዘይረኣየ፣ ሰሚዑ ከምዘይሰምዐ ብትዕግስቲ የገልግል። ንምትካል ግዜ ኣለዎ ፣ ንምምንቋስ’ውን ግዜ ኣለዎ። ትዕግስተኛ ሰብ መኣስን ከመይን እንታይ ክሰርሕ ከምዘለዎ ይፈልጥ’ዩ። (መክ.3፣1-2)። ብርሃን ዓለም ቅዱስ ጳውሎስ ከም ዝበሎ  > 1ይ ተስ.5፣14። እቲ ዓቢ ሓዋርያ ቅዱስ ጳውሎስ 3 ዓመት ንኣገልግሎት እናተዓገሰ ብኸመይ ድዩ ተጊሁ?  > (ግ.ሓ 20፡31) ። ትዕግስቲ ቅዱስ ጳውሎስ ኣይገርምን’ዶ?
ቅዱስ ጳውሎስን ኣገልግሎትን፡ ኣገልግሎትን ትዕግስትን፡ ክልተ ኣኽናፍ ናይ ሓንቲ ርግቢት እየን። ክልቲአን ስለዘይፈላለያ።
ዓባይቲ ኣቦታት ዕጉሳት እዮም ኔሮም። ኣረጋዊ ስምኦን ክንደይ ዓመት ዲዩ ንናይ ጐይታ ልደት ብትዕግስቲ ተጸብዩ? ኣብርሃም’ከ ክንደይ ዓመት ተዓጊሱ’ዩ ንይስሃቅ ረኺቡ? ዳዊት ንጉስ ክኸውን ምስ ተቀብአ ንሳኦል ክንደይ ዓመትዩ ተዓጊስዎ? ኣረጋዊ ስምኦን 500 ዓመታት፣ ኣብርሃም 25 ዓመታት ዳዊትውን 15 ዓመት ምሉእ ብፍጹም ትዕግስቲ ተዓገሱ።
ትዕግስቲ መራር እያ ፍረኣ ግን ጥዑም እዩ፣
ብሓደ ነገር ክሓርቁ ከለው ብዘይ ሕርቃን /ብስጭት/ ንክሃድኡ ዝላመዱ ሰባት ከምዘለው ዝፍለጥ እዩ። ቅዱስ ዮሓንስ መነኮስ፡ “ቁጥዓ እናገጀፈት ክትመጽእ ከላ ዘሽግር ውላድ ትወልድ፡ ኣደ ድማ ትኸውን” ይብሉ።
ፍቕሪ ንኹሉ ትገዝእ፣ ጥበብ ንኣገልግሎት ፍሬያማ፣ ትሕትና ድማ ንኣገልግሎት ካብ ቅንኢ ዲያቢሎስ ተርሕቕ።
ትሑት
ሓደ ኣገልጋሊ ብፍጹም ትሕትና ንኹሉ ኣኽቢሩ ከም ዳዊት  > (መዝ 22፡6) ፡ ከም ቅዱስ ጳውሎስ፡  > (1 ቆሮ 15፡8) እናበለ ብፍጹም ትሕትና የገልግል። ንኻልኦት ክምዕድ ከሎ ከም ቅዱስ ጳውሎስ ብንብዓት ኮይኑ ንኣገልግሎቱ እናሰሰዐ የገልግል። 1ይ ቆሮ.15፣7, ፊሊ.3፣18።
ከምዚውን ዝብል ኣሎ፣  > ሉቃ.17።10። እዚ ዓቢ ሓዋርያ ቅዱስ ጳውሎስ ነገልገልቲ ትሕትና ክምህር ከሎ ከምዚ በለ፡ ሓዋርያ ክስመ ዘይበቅዕ (1ይ ቆሮ 15፣9)፡ ለካ ንሕናውን ኣገልገልቲ ተባሂልና ክንጽዋዕ ዘይንበቅዕ ኢና፣ ሙሴ ኣብ ምድሪ ካብ ዘለው ኩሎም ሰባት ብጣዕሚ ትሑት ኢዩ ኔሩ። ዘኁ. 12፣3  > ያዕ.4፣6። ይብል እቲ ቅዱስ።
ንኹሉ ሰብ ትሕትና ኣርእይ፣ ትሕትና ብዕድመን ማዕርግን ካባኻ ንዝዓብዩን ንናእሽቱን ክኸውን ከሎ ክንድምንታይ ዝጸበቀ ይኸውን!!
ነፍሲ ወከፍ ከኣ ከከም ጻዕሩ ዓስቡ ኪቕበል እዩ። 1ይ.ቆሮ.3፣8
ሰላማዊ
> ሮሜ.12፣18፣ ከምዝብል ምስ ኩሉ ሰብ ብሰላም ዝነብር ሰብ ትዕድልቲ እዩ። ነቲ ክርዳድ ኣብ ምምንቋስ ንውሽጣዊ ሰላምኩም ምስ ሰባት ንዘለኩም ሰላም ክትስእንዎ ትኽእሉ ኢኹም። ንአርምሞኹም/ንስቕታኹም፣ ናይ ነፍሲ ርግኣትኩምን ትሕትናኹምን ክትስእንዎ ኢኹም። ኣብ ካልኦት ዘሎ በሰር ክትምንቅሱ ኣባኹም ንዘሎ ስርናይ ከይትብንቅሱ ተጠንቀቁ! ኣብ ተመሳሳሊ እዋን ንስርናዮም ሓልዮም ነቲ ክርዳድ ጥራይ ክብንቁሱ ዝኽእሉ ውሑዳት ስለዝኾኑ።
ነቲ ክርዳድ ንምምሓው ዝኽእሉ ውሑዳት ስለዝኾኑ።
ነቲ ክርዳድ ንምምሓው እቲ ተመራጺ መንገዲ ንኹሉ ብገፊሕ ልቢ ሓሊፍካ ክርዳድ ኣብ ዝበዝሖ ግራት ስርናይ ኰንካ ምርካብ እዩ። ንሕና፡ ንምንታይ ስርናይ ዘይኮንኩም ተባሂልካ ክንሕተት ኢና። ነቲ ክርዳድ ዝተኸልናዮ ንሕና ስለዘይኮንና ብዛዕባ እቲ ክርዳድ ዝሓተና የለን።
>። ያዕ.1፣26
ልሳኑ ዝገትእ
እቲ ሶቅራጠስ ዝተባህለ ፍላስፋ፡ “ቃልካ ምስ ሰባት ንዘለካ ርክብ ይውስኖ እዩ።” ክብል ተዛሪቡ ኣሎ። ካብ ዘኽታማት ስድራ ዝተወልደ እቲ ናይ ፈለማ ባሕታዊ ዝኾነ ኣባ ጳውሊ፡  > ንዝብል መልእኽቲ ያዕቆብ ሓንሳብ ሰሚዑ(ያዕ.3፣6)፡ ኣነውን ብልሳነይ ንሰባት እንተሕዘነት ኸ፤ ኢሉ ስድርኡ ገዲፉ ናብራ በረኻ ጀመረ። ዳዊት’ውን፡ ኦ ኣቦ ንልሳነይ መዕጸዊ ኣንብረለይ ኢሉ’ዩ። ለካ ልሳንውን መዕጸዊ ማዕጾ ኣለዋ። ወረ መዓስ ልሳን ጥራይ፡ ዓይኒ፡ መልሓስ፡ እዝኒ’ውን ማዕጾ ኣለወን። ኩሉ ግዜ ኩፉታት እንተኾይነን ሓደጋ እዩ። ኩሉ ግዜ’ውን ዕጽዋት እንተኾይነን ጸገም እዩ። መፍትሕ ኣብ ኢድና ኢዩ ዘሎ፣ ክዕጸዉ ኣብዘድልየሉ እዋን ንዕጽዎም። ክኽፈቱ ኣብ ዘድልየሉ’ውን ንኽፈቶም። ክርስቲያን ማለት ልክዕ ቅዱስ ዮሓንስ ስጋብ ዝውለድ ዘካርያስ ዓባስ ከምዝኾነ ክኸውን ማለት ኣይኮነን። መለክዒ ክርስትና ዘይምዝራብ ዘይኮነ ብዘረባኻ ንዝኾነ ሰብ ዘይምቅያም ኢዩ። ቅዱስ ኣጊሪስ፣ ንስቕታ፣ ካብ ተዛራባይ ሰብ እየ ተማሂረዮ። ኢሉ’ዩ። እዚ ከኣ ህይወትና ዘረባና ልሳንና መንፈሳውያን ዲዮም? ኢልና ንክንሓትት ንመርምር መጀመርያ። ሰብ ቤተመቅደስ እግዚኣብሔር ስለዝኾነ፡ ካብዚ ቤተመቅደስ ከኣ መዝሙርን መንፈሳዊ ቅኔን ይወጽእ፣ ቤተመቅደስ መንፈስቅዱስ ስለዝኾና ኸኣ ፍረ መንፈስቅዱስ ኣብ ውሽጥና ኣሎ። ገላ 5።22።
ንሕና እቶም ብእምነት ብርቱዓት ዝኾንና ነቶም ዝደኸሙ ኣሕዋትና ክንድግፎም ደኣምበር ንገዛእ ርእስና ጥራይ ባህ ከነብል ኣይግበኣናን እዩ። ሮሜ.15፣1።
ሕጉስ
ንሰባት ብጽቡቕን ምቁር ቃልን ፍሽኽ እናበልና ንቀበሎም። ሓደ ኣገልጋሊ ንኹሉ ጽቡቕ ገጽ ኣርእዩ ባህ እናበሎ የገልግል።  > (ት. ኣንባቆም.3፣17-18) ። ከምዝበለ ዋላ እኳ እቲ ኣገልግሎት ከምቲ ዝሓስቦ እንተዘይኮነሉ እቲ ዝተመነዮ ኣገልግሎት ርሑቕ ከምዘይከውን ስለዝፈልጥ ነታ ዘላቶ ኣገልግሎት በረኸት ምእንቲ ክሓፍሰላ ብእግዚኣብሔር ባህ ይበሎ። እቲ ሃዋርያ ቅዱስ ጳውሎስ፡  > ክብል ከሎ ኣብ ኣገልግሎቱ ገለ እኳ ጸገም ከይሃለዎ ኩሉ ተመዓራርዩሉ ኣይኮነን፣ እንተኾነ ግና እቲ ዝጎደሎ ብጐይታ ከምዝመልእ ስለዝፈልጥ ብተስፋ ተጸናኒዑ’ሎ።  >
መምርሒታት ተግሳጽ
ሓደ መንፈሳዊ ሰብ ሓይሊ ዲያቢሎስን ድኻም ተፈጥሮ ሰብን ስለዝፈልጥ፡ ነቲ ዝወደቀ ሰብ ኣይግስጾን’ዩ፡ ኣይፈርድን’ዩ። ብኻልእ ወገን ከኣ ቅዱስ ጳውሎስ ንጢሞቲዎስ ገስጽ ኢልዎ እዩ። 2ይ.ጢሞ.4፣2፣ ነዚ ክብል ከሎ ግና፡ ኩልና ክንግስጽ ማለት ኣይኮነን። እቲ ዝግስጽ ሰብ ከምቲ ጳጳስ ጢሞቲዎስ ንኽግስጽ ዘለዎ ስልጣን ዓይነት ኣለኒ’ዶ? ምባል የድሊ። ከመይ ጌርና ኢና ንግስጽ? ኢሉ ክሓስብ ይግባእ። ቅዱስ ጳውሎስ ከም ድኹም ሰብ እናበኸየ ኢዩ ዝግስጽ ዝነበረ። ግሓ. 20፣31 ። ስለዚ ንዝኾነ ሰብ ክትግስጽ ከለኻ ብፍቅርን ትሕትናን ይኹን። ሽዑ ቅድሚኡ ካብ ዝራእኻዮ ጽቡቕ ውጽኢት ስለትርኢ ፍሽኽ ክትብል ኢኻ።
ተሰማዕነት ከይትስእን’ውን ብዛዕባ እተን ጌጋታት ብዕድመ ኮነ ብመንፈሳዊ ህይወት ትሕቴኻ ንዘለው ኣይትገስጽ።  > መዝ.129፣3 ። ከምዝብል ሓደ ሓደ ግዜ’ውን ርኢኻ ከምዘይረኣኻ ምሕላፍ ጽቡቕ እዩ። ንስኻ ክትጋገ ከለኻ ኣምላኽ ርእዩ ከምዘይረኣየ ከምዝኾኖ ማለት እዩ። ወትሩ ትግስጾ እንተኾንካ እቲ ሰብ ኣብ መንፈሳዊ ዝሕታለ ይወድቅ። ብምርድዳእን ፍቕርን ዝተጀመረ ማዕዳ ነቲ ውጽኢቱ ሽዑ ንሽዑ ብዓይንኻ ትርእዮ ኢኻ። ዋላ ሓደ ሰብ ከይተጎድአ ነቲ ፍረ ብምርኣይካ ባህ ይብለካ።
> (ያዕ 1፡2) ።
ፈተና
ሓደ ኣገልጋሊ ንኣገልግሎቱ ክጅምር ከሎ፡ እቲ ፈተና ሽዑ ይጅምር። ጸላኢ ሠናይ ዝኾነ ዲያቢሎስ ብኣግአልግሎትኩም ከምዝቀንእ ሓሲብኩም’ዶ ትፈልጡ? ብርግጽ ንሱ ይቀንእ’ዩ’ሞ ዝኾነ ፈተና ከጓንፈና ከሎ ቅድሜና ይጽበዮ ኔሩ እምበር ኣይትገረም። ብኣገልግሎትካ እግዚብሔር ክሕጎስ ከሎ ዲያቢሎስ ግና ይሓርቅ እዩ። ብነስሓ ሓደ ሰብ መላእክተ ሰማይ ባህ ከምዝብሎም፣ ብውድቀት ሓደ ጻድቅ’ውን ሰራዊተ ዲያቢሎስ ኣጋንንት ባህ ከምዝብሎም፣ ኣይትዘንግዕ!! ብኣገልግሎትካ እንተ ወደቅካ ቅንኢ ዲያቢሎስ ከምዝኾነ ዘጠራጥር ነገር ስለዘይኮነ ከምዚ በሎ፡  > (ሚል.7፣8) ።
ዲያቢሎስ ካብ ካልኦት ኣጸቢቁ ዘሓጉሶ ተስፋ ክንቆርጽ ከሎና እዩ። ኣብ ኣገልግሎት ደው ምባል ጥራይ ዘይኮነ ምውዳቅውን ከምዘሎ ወዲቅካ ምትራፍ ጥራይ ዘይኮነ ምትንሳእውን ከምዘሎ ክንፈልጥ ኣሎና። ለካ ከም ነብዩ ኢሳያስ ብለምጺ ምስትሃረምካ ምሕዋይን ምግልጋልን ኣሎ። ኢሳ.6፣1። ካብ ኣገልግሎት ኮብሊልካ ብዓሳ ነባሪ ድሕሪ ምውሓጥካ’ውን ተመሊስካ ንሰብ ነነዌ ንኽትሰብኽ ንኣገልግሎት እንደገና ምጽዋዕ ኣሎ። ታሪኽ ናይዞም ቅዱሳን ኣቦታት ነብያት ብኣገልግሎት ተስፋ ክንቆርጽ ከምዘይብልና ምሂሮሙና ሓሊፎም እዮም።
እግዚአብሔር ወልድ፡ ብቅድስናን ንጽህናን ኣብዛ ምድሪ ን ሰላሳን ሰለስተን ዓመትን ሰለስተ ወርሕን ክመላለስ ከሎ፡ ኣብ ኣገልግሎት ተስፋ ክንቆርጽ ከምዘይብልና ምሂሩና ኢዩ። እግዚአብሔር ነቲ ዝተወድአን ዝተቆርጸን ተስፋ ይቅጽሎ ስለዝኾነ። ኢሳ.1
ጥበብ ኣገልግሎት
ቅድስ ጳውሎስ ንኹሉ ንክሓቊፍ ጥበብ ይጥቀም ኔሩ።  > 1ይ ቆሮ9፣20 ። እዚ ከኣ ብኣገልግሎት ንኹሉ ክሓቊፍ ካብ ዝነበሮ ድሌት ኢዩ።
> ኤር.48፣10። እዚ ቃል ኣገልገልቲ ነታ ንእሽተይ ስራሕ’ውን ብሸለልትነት ክንሰርሕ ከምዘይብልና ይምህረና።
ጸሎት
ምስ ገዛእ ሕልናኻ? ብንግሁኡ ንዝኾነ ሰብ ከየዛረብካ ክትዛረብ ዝግባኣካ ምስ ፈጣሪኻ እዩ። ሓደ ኣገልጋሊ እግዚኣብሔር ኣምላኽ ኣገልግሎቱ ምእንቲ ክቅበለሉ ዝኾነ ነገር ቅድሚ ምጅማሩ ንጸሎት የቀድም። ቅዱስ ጳውሎስ፡  > (1ይ ቆሮ 10፡12) ። ከምዝበለ፣ ንሱ ባዕሉ ንከይወድቅ ብዛዕብኡን ብዛዕባ ኣገልግሎት ኣሕዋቱን ኣሓቱን ብጸሎት ይለምን።
መጠቃለሊ
እቲ ዓቢ መጽሓፍ፡  > (ማቴ 24፡15) ይብል። ትማሊ ምሳኻ ዝነበረ ክንደይ ኣገልጋሊ ካብ ኣገልግሎት ተሪፉ? እዚ ብሓቂ ካብ ልቢ ዘሕዝን እዩ። እዚ ከኣ ብዙሕን ዝተፈላለየን ምኽንያት ኣለዎ። ገጽን ዘረባ ሰብን ርእዩን ሰሚዑን ካብ ኣገልግሎት ንድሕሪት ዝበል ብዙሕ እዩ። ክንጅመር ገጽን ዘረባን ሰብ ሪኢና ዘይኮነስ ቃል ምሕረት ኣምላኽ ክንሰምዕ ኢዩ ኔሩ። ኣባ ፒሾይ “ቤተ ክርስቲያን ናይ ኩሎም ደቃ ቁራጽ ጽፍሪ ትደልያ” ከምዝብል ኩሎም ካብ ኣገልግሎት ዝረሓቁ ክምለሱ ናይ ልቢ ትምኒትና’ዩ።
ነዚኣ ጽሕፍቲ ምንባብና’ውን ከምዚ ዓይነት ከይበጽሓና ከምዝጠቅመና ይአምን። ናይ’ዛ ጽሕፍቲ ዋና ዓላማ ሓዋርያ ቅዱስ ጳውሎስ ኣብ ናይ ኣገልግሎት ህይወቱ ንኹሉ ዳህሲሱ ንኹሉ ርእዩ ከምዝተዛረቦ ናይ ኣገልግሎት መሰረት ፍረታት መንፈስቅዱስ “ፍጹም ፍቅሪ ፣ ፍጹም ትዕግስቲ፣ ፍጹም ትሕትና፣” ገንዘብና ጌርና ኣብ ኣገልግሎትና ክንብርትዕ ኢዩ። ከምቲ ቅዱስ ጳውሎስ ዝበሎ ንሕና’ውን እንተክኢልና ምስ ኩሉ ብፍቕሪ ብምምልላስ፡ ብፍቕሪ፡ ብሰላም፡ ብሓጎስ፡ ብትሕትናን ትዕግስትን ንኽንነብር ንመነ። ኣብ ጸሎትና ንፍረ መንፈስቅዱስ ዝኸውን ክህበና ንክርስቶስ እሙን ኣምላኽና ንለምኖ።  > (ማቴ 7፡7)፡ ከምዝብል ነቲ ዝልምን ሰብ ነቲ ዝልምንዎ ዘይከልእ ኣምላኽ ይስምዖ’ዩ። ምስ ነብሱን ምስ ሰባትን ሰላም ኮይኑ ብሰላም የገልግል።
ስብሐት ለእግዚኣብሔር ልዑል
ወለወላዲቱ ድንግል
ወለመስቀሉ ክቡርአሜን!!!


c: text/html

text:
ዝነጠበተ ማይ ናብ ግራት ናይ ምእላይ ጉዳይ ቁልፊ ተግባር መፍረያይነት እዩ!
ኣብ ዘበነ ምህርቲ 2010/2011 ዓ.ም ልዕሊ ሓደ ነጥቢ ሓደ ሚልዮን ሄክታር መሬት ብዝተፈላለዩ ዝራእቲ ከም ዝሽፈን፣ ዝተኣታተዉ እታዎታት ድማ ሓረስታይ እናእመንካን ድልየት እናፈጠርካን ዝትግበሩ ምዃኖም ቢሮ ልምዓት ሕርሻን ገፀርን ክልልተወሳኺ የንብቡ...
ኣብዚ ሕዚ እዋን ካብ ገፀር ናብ ከተማ ዝኣቱ ሕብረተሰብ እናበዝሐ ብምምፅኡ መጠን ምኽታምን ምስፍሕፋሕን ከተማታት ካብ ግዜ ናብ ግዜ እናወሰኸ ይኸይድ ኣሎ። ይኹን እምበር ማዕረ ማዕረ እቲ ቅልጡፍ ለውጢ ምኽታም ኣብ ምስፍሕፋሕ
ተወሳኺ የንብቡ...
ኣብዚ ወርሒ ኣብ ሓወልቲ ሰማእታት ትግራይ ኣብ ዝተኻየደ መድረኽ ምሁራት ተጋሩ ተረኺቡ ተጋዳላይ ስብሓት ነጋ ኣብ ህልው ኩነታት ሃገርና ኣመልኪቱ እንትገልፅ “እቲ እንሃንፆ ዘለና ስርዓት መወዳእታኡ ርእሰማልነት እዩ። እዚ ስርዓት ድማ
ተወሳኺ የንብቡ...
ዘላቕን ቐፃልነት ዘለዎን ልምዓት ንምርግጋፅ ልምዓታዊ ኣተሓሳስባ ቀዲምካ ምውናን ወሳኒ እዩ። ምህናፅ ልምዓታዊ ሰራዊት ኣካብነት ክራይ ፖለቲካዊ ኢኮኖሚ ብልምዓታዊ ኣተሓሳስባን ተግባርን ንምቕያር ዝግበር ቃልሲ ዕውትን ቅልጡፍን
ኣንፃር ረብሓና ኣይንሰለፍ!
ጉያ ምስ ግዘን ሃፍትን
ኣብዚ ወርሒ ኣብ ሓወልቲ ሰማእታት ትግራይ ኣብ ዝተኻየደ መድረኽ ምሁራት ተጋሩ ተረኺቡ ተጋዳላይ ስብሓት ነጋ ኣብ ህልው ኩነታት ሃገርና ኣመልኪቱ እንትገልፅ “እቲ እንሃንፆ ዘለና ስርዓት መወዳእታኡ ርእሰማልነት እዩ። እዚ ስርዓት ድማ
ተወሳኺ የንብቡ...
ዘላቕን ቐፃልነት ዘለዎን ልምዓት ንምርግጋፅ ልምዓታዊ ኣተሓሳስባ ቀዲምካ ምውናን ወሳኒ እዩ። ምህናፅ ልምዓታዊ ሰራዊት ኣካብነት ክራይ ፖለቲካዊ ኢኮኖሚ ብልምዓታዊ ኣተሓሳስባን ተግባርን ንምቕያር ዝግበር ቃልሲ ዕውትን ቅልጡፍን
ዘላቕን ቐፃልነት ዘለዎን ልምዓት ንምርግጋፅ ልምዓታዊ ኣተሓሳስባ ቀዲምካ ምውናን ወሳኒ እዩ። ምህናፅ ልምዓታዊ ሰራዊት ኣካብነት ክራይ ፖለቲካዊ ኢኮኖሚ ብልምዓታዊ ኣተሓሳስባን ተግባርን ንምቕያር ዝግበር ቃልሲ ዕውትን ቅልጡፍንተወሳኺ የንብቡ...
መንግስቲ ትግራይ፣ ኣወሃህባ ግልጋሎት ከተማታት ስሉጥን ዕግበት ተገልገልቲ ዘረጋገፀን ንክኸውን ኣብ ኣብያተ መዘጋጃ ሓደሽቲ ኣሰራርሓታት ኣተኣታትዩ ናብ ተግባር ስራሕ ካብ ዝኣቱ ትሸዓተ ኣዋርሕ ኣቑፂሩ ኣሎ። ነቲ ሓዱሽ ኣወዳድባ ስዒቡተወሳኺ የንብቡ...
ትካል ጥዕና ዓለም ኣብ 2012 ኣቆፃፅራ ፈረንጂ ዘካየዶ መፅናዕቲ ከምዘመልክቶ ኣብ ትሕቲ ሰሃራ ዝርከባ ሃገራት ኣፍሪካ ካብ ዘጓንፍወን ጥዕናዊ ፀገማት ብሰንኪ ስእነት ፅሩይ ዝስተ ማይ ዝኽሰቱ ሕማማት ቅድሚት ተሰሪዖም ኣለዉ። ብሰንኪተወሳኺ የንብቡ...
“- - - - ተፈጥሮኣዊ ኣቀማምጣ መሬት ሃገርና ብተፈጥርኡ ኣፃድፍ ዝበዝሖ እዩ። ኣፃድፍ ዝበዝሖ ከባቢ ስለዝኾነ ድማ ንሓደጋ ፍግረ መሬት ብቐሊሉ ዝተቓለዐ እዩ። ከምዚ ዝበለ ተፈጥሮ ስለዘለና ንባህሪ ከባቢና ተረዲእና ቐዲሙ ክመፅእ ካብተወሳኺ የንብቡ...
ቀዳማይ ክፍል
ፕሮጀክትታት ልምዓት ቐፃልነት ዘለዎ ዕብየት ብምምዝጋብ ድኽነት ኣብ ምቕናስ ወሳኒ ተራ ኣለዎም። ካብዚ ወድዓዊ ኣምር ብምብጋስ ኣብ ክልልና ብርክት ዝበሉ ፕሮጀክትታት እናተሰርሑ መፂኦም እዮም፤ እናተሰርሑ እውን ይርከቡ። ከከምተወሳኺ የንብቡ...

robotstxt: allowed

filter: keep


text:
ቀዳመይቲ ሚንስትር ብሪጣንያ ተሪሳ ሜይ ፕረዚዳንት ዶናልድ ትራምፕ ናይ ብሪጣንያ ጉጅለ የማናይ ፅንፊ ብቲዊተር ዘውፅኦ ፀረ-እመንት እስልምና ዝኾነ ቪዲዮታት ደጊሞም ብቲዊተር ምልኣኾም ጌጋ እዩ ክብላ ገሊጸን።
"ሓቢርና ንሰርሕ ኣለና ማለት ኣሜሪካ ጌጋ ክትፍፅም ከላ ካብ ምዝራብ ዓዲ ንውዕል ኢና ማለት ኣይኮነን፤ብግልፂ ክፍለጥ ኣለዎ’’ኢለን።
ንሰን ብተወሳኺ “ቀዳምነት ንብሪታጣንያ’’ ዝተባህለ ጉጅለ ዘውፅኦ ቪዲዮ ደጊምካ ምውፃእ ጌጋ እዩ’’ኢለን ።
እቲ ነቐፌታ ዝሰዓበ ፕረዚደንት ትራምፕ ተኣማንነቶም ዘይተረጋገፁ ቪዲዮታት ኣብ ናይ ቲዊተር ገፆም ድሕሪ ምልጣፎም እዩ ።
ፕረ. ትራምፕ ድሕሪ ናይ ቀ/ሚንስትር ሜይ መልእኽቲ ኣብዝፅሓፍዎ ናይ ቲዊተር መልእኽቲ “ናባይ ኣይትጠምቲ፤ኣብ ውሽጢ ብሪጣንያ ይፍፀም ኣብ ልዕሊ ዘሎ ኣዕናዊ ናይ ግብረ ሽበራ ጥርኑፍ እስላማዊነት ኣቕልቢ፤ንሕና ፅቡቕ ኣለና’’ ኢሎም።
ብዙሓት ኣባላት ፓርላማ ብሪጣንያ ፕረዚደንት ትራምፕ ኣብ ብሪጣንያ ንዝፍፅምዎ ወግዓዊ መገሻ ንክስርዙ ንቀ/ሚንስትር ንሜይ ይፅውዑ ኣለው።
ወሃቢት ቃል ቤተ መንግስቲ ዋይት ሃውስ ሳራ ሃካቢ ሳንደርስ ግን “እቶም ቪዲዮታት ትኽክል ይኹን ኣይኹኑ ብዘየገድስ እቲ ስግኣት ግን ትኽክለኛ እዩ፤እቶም ፕሬዝደንት ድማ ብዛዕባ እዚ እዮም ዝዛረቡ ዘለው’’ ክብላ ተኸላኺለን ኣለዋ።


text:
ዕለት 12 ሰነ 2017 ዓ.ም. ዝጀመረ ንሰለስተ መዓልቲ ብቕዱስ ኣቦና ር.ሊ.ጳ. ፍራንቸስኮ መርሕነት ዝተኻየደ ዓውደ ጉባኤ ቤት ምኽሪ ሕዳሴ ኵላዊት ቤተ ክርስቲያን ተስዓቱ ብፁዓን ካርዲናላት ኣመልኪቶም ናይ ቅድስቲ መንበር ዜናን ክፍሊ ማሕትምን ሓላፊ ግረግ ቡርከ ዕለት 14 ድሕሪ ፍጻሜ እቲ ዓውደ ጉባኤ ኣብ ዝሃብዎ ጋዜጣዊ መግለጺ ኣባል ተስዓቱ ብፁዓን ካርዲናላት ሕዳሴ ኵላዊት ቤተ ክርስቲያን ኣብ ሕቡራት መንግስታት ኣመሪካ ናይ ቦስቶን ሊቀ ጳጳስ ብፁዕ ካርዲና ሲን ኦመለይ ክሳተፉ ከምዘይከኣሉ ኣቐዲሞም ሓቢሮም፡ እቲ ዓውደ ጉባኤ ናይ ቅዱስ ጴጥሮስ ተኸታሊ ናይ ቀረባ ተሓባበርቲ ናይ ኵላዊት ቤተ ክርስቲያን ላዕለዎት ቅዱሳት ማሕበራትን ኣባይቲ ምኽርን ኣባይቲ ጽሕፈት ላዕለዎት ሓዋርያዊ ምሕደራ ቤተ ክርስቲያን ንኵላዊት ቤተ ክርስቲያንን ብፍላይ ድማ ኣብ ከባቢታት ንእትርከብ ካቶሊካዊት ቤተ ክርስቲያን ብዝበለጸ ኸግልግልሉ ዘኽእሎም ኣገባብ ወይ ድማ ቐጥዒ (ስልቲ) ፈልዩ ንምልላይ ዓሚይቕ ዘተ ከምዘካየደን፡ ንኣብነት ሓድሽ ኣቡን ንምምራጽ ኣብ ዝግበር ከይዲ ምኽክር ሰፊሕ ተሳታፍነት ዘለዎ ይኹን ዝብልን እቲ ምኽክር ድማ ካብ መንፈሳዊ ማሕበራት መናንያንን ገዳማውያንን ዓለማውያን ምእመንን ዝኸይድ ክኸውን ኣለዎ ዝብል ውሳኔ ኵላዊት ቤተ ክርስቲያንን ተኸታሊ ቅዱስ ጴጥሮ ብዝበለጸ ንምግልጋልን ንምትሕብባርን ኣገዳሲ ምዃኑ ከምእተሰመረሉ ቡርከ ገሊጾም።
ከም ሓሳብ ድማ ንኣብነት ገለ ገለ ሓላፍነታት ካብ ኵሪያ ሮማና ማለት ካብቲ ናይ ቅድስቲ መንበር ላዕለዊት ሓዋርያዊ ምሕደራ ኣባይቲ ጽሕፈት ናብ ናይ ከባቢ ብፁዓን ጳጳሳት ሓዋርያዊ ስልጣን ወይ ድማ ናብ ናይ ሃገራት ብፁዓን ጳጳሳት ጉባኤ ክሰጋገር ዝብል እዚ ድማ ብጥዑይ ማእከላዊ መንፈስ ዝተሰነየ ክኽውን ከምዘለዎን፡ እዚ ሓሳብ’ዚ ንሓዋርያዊ መስርዕ ስልጣን ዘይጻረርን ጥዑይ ኣሰራርሓ ማእከላውነት ብዘይዝንግዕ ምእኩል መገዲ ዝብል ርእዮቶ ዝቐረበሉ ዓውደ ጉባኤ እውን ከምዝነበረ ዝሓበሩ ናይ ቅድስቲ መንበር ዜናን ክፍሊ ማሕተምን ሓላፊ ቡርከ ኣስዒቦም፥ ተስዓቱ ብፁዓን ካዲናላት ቤት ምኽሪ ሕዳሴ ኣስዒቦም ብዛዕባ ዝተፈላለዩ ላዕለዎን ናይ ቅድስቲ መንበር ኣባይቲ ምኽርን ቅዱሳት ማሕበራትን ኣባይቲ ጽሕፈትን ኣሞርኵይዞም ብፍላይ ድማ ኣስፍሆተ ወንጌል ነሕዛብ ሓልዮ ቅዱስ ማሕበር ፈልዩ ከምእተዘራረበሉ ኣፍሊጦም።
ናይ ኤኮኖሚ ጉዳይ ዝከታተል ቤት ጽሕፈት ህየንተ ብፁዕ ካርዲናል ፐል ብዛዕባ እቲ ብኣኦም ዝምራሕ ቤት ጽሕፈት ኤኮኖሚ ሰፊሕ መብርሂ ከምዝሃቡን ብፍላይ ዘሎ ሃብቲ ገንዘብ ናይ ኣጠቓቕማ ውጥንን ናይ 2017 ዓ.ም. ናይ ቀዳማይ ሰለስተ ኣዋርሕ ናይ ቁጠባ ውጥን ከመይ ከምዝነበረን ብዘይ ብዙሕ ለውጢ እቲ ቁጠባዊ ውጥን ክቕጽልን ኣብ ዝሓጸረ እዋን ናይ 2018 ዓ.ም. ውጥን ሚዛን ገንዘብ ክሕንጸጽ ምዃኑን ናይ 2017 ዓ.ም. ናይ ካልኣይ መንፈቕ ሰለስተ ወርሒ ናይ ቁጠባ ውጥን ፍጻሜታቱ ይጻረይ ከምዘሎን ብዝርዝር ከምዘብርሁ ቡርከ ጠቒሶም፥ ናይ ቅድስቲ መንበር ናይ መራኸቢ ብዝሃን ሓልዮ ቤት ጽሕፈ ኅየንተ የኔታ ዳሪዮ ኤድዋርዶ ቪጋኖ ብዛዕባ ናይ ቅድስቲ መንበር ናይ መራኸቢ ብዙሃን ሕዳሴ ኵነትን ናይ ቅድስቲ መንበር መራኸቢ ብዙሃን መሳለጢ ውጥን ሃብቲ ገንዘብን እቲ ሕዳሴ ዘዕትሮ ዘሎ ልዑል ውጽኢትን ገና ዝተሓንጸጹን ናብ ክውንነት ዘድህቡ ዘለዉ መደባትን ብሓፈሻኡ ብዛዕባ እቲ ናይ ቅድስቲ መንበር ዜናን ክፍሊማሕተምን መዋቕራዊ ሕዳሴ ከመይ ከምዘሎን ፍጻሜታቱን ኣማእኪሎም ሰፊሕ መብርሂ ከምዝሃቡ ገሊጾም።
ኣብ መወዳእታ ናይ ቅድስቲ መንበር ዜናን ክፍሊ ማሕተምን ዋና ሓላፊ ቀጻሊ ኣኼባ ቤት ምኽሪ ሕዳሴ ኵላዊት ቤተ ክርስቲያን ተስዓቱ ብፁዓን ካርዲናላት ካብ ዕለት 11 መስከረም ክሳብ ዕለት 13 መስከረም 2017 ዓ.ም.ንኽኸውን እቲ ጉባኤ ከምዝወሰነ ሓቢሮም ዝሃብዎ ጋዚጣዊ መግለጺ ዛዚሞም።


text:
ደቡባዊ ክፍሊ ኣፍሪቃ፡ ኣብነታዊ ኣፈታትሓ ፖለቲካዊ ግርጭትን መትከላዊ ጽንዓትን
ኣብ መንጎ ፖለቲካዊ ውድባትን መንግስታትን ርእይቶ ወይ ኣተሓሳስባ ማእከል ዝገበረ ፍልልይ እንከጋጥም፡ ውሽጡ ቅንዕና መልክዕ ኣቀራርባኡ ድማ ሰላማዊ እንተደኣ ኮይኑ፡ ከም ክኸውን ዘለዎ ባህሪያዊ ነገር ተወሲዱ፡ ምንጪ ሓሳባት ኮይኑ ከገልግል ዝያዳ ከቀራርብ ደኣምበር፡ ዘሰንብድ፡ ዘነውር፡ ብዓይኒ ጸላእነት ዘጠማምት ዘቃትል ክኸውን ኣይግባእን። ብርግጽ ኩሎም ሓሳባት ወይ ርእይቶታት ካብ ቅኑዕ ሕልና ዝብገሱ፡ ንሓቢርካ ምንባርን ሓቢርካ ምጥቃምን ዝዕድሙ ’ዮም ማለት ኣይኮነን። ሓላፍነታዊ ብምዃን፣ ብምቕርራብ፣ ብግልጽነት እሂን ምሂን ብምብህሃል ብምድምማጽ ክፍትሑ ዝኽእሉ ዘይመሰረታዊ ፍልልያት ኣለው። ኣነ ልዕለኻ’የ ዝበልኩኻ ስምዓን ፈጽምን፣ ኣነ ክበልዕ ንስኻ ጾምካ ሕደር ዝዓይነቱ ብስስዐ ኣእምሮኦም ዝተደፍኑ፡ ብትምክሕታዊ ኣረኣእያ ዝሰኸሩ መሰረታዊ ፍልልያት ድማ ኣለው። ስለዚ እቲ ፍልልይ መሰረታዊ ድዩ ዘይመሰረታዊ ምንጻር የድሊ። ርእይቶታት ሓሳባት መሰረታውያን ድዮም ዘይመሰረታውያን ክትፈሊ ድማ ፖለቲካዊ ንቕሓት፡ ብቕዓት ምሕደራን ልባዊ ቅንዕናን ክትውንን ይግባእ።
ፖለቲካዊ ብቕዓት፡ ፖለቲካዊ ብስለት ምውናን ከኣ፡ ነቲ ካብ ካልእ ዝመጽአካ ሓሳባት ካበይ ይምንጩ፣ እንታይ’ዩ ዕላማኡ፣ መን’ዩ በዓል ቤቱ፣ ኣብ ልዕሊ ህዝብን ሃገርን እንታይ ሳዕቤን ከኸትል ይኽእል ተንቲንካ ብግቡእ ተረዲእካ መልክዕ ግጥሚያ ካብ ምንጻር’ዩ ዝጅመር። ቀጺልካ ነቲ ዘይመሰረታዊ ከይተሃውኽካ ግን ከኣ ግዜ ከየባኸንካ ብግሉጽነትን ሓልፍነታዊ ስምዒትን ብሰላምን ብዘተን ከተመሓድሮ፡ ነቲ ናይ ህልውናን ረብሓን ሓደጋ ዝኾነ መሰረታዊ ፍልልይ ድማ፡ ቅድሚ ጎነጻዊ ብሓይሊ ሓሳብ ክትምክቶ ንዕኡ ዝምጥን ኣማራጺ ሓሳብ ሒዝካ ምቕራብ’ዩ።
ንኣህጉርና ኣፍሪቃ ምስ ኩሉ ዘይተመዝመዘ ድንግል መሬታ፡ ባህሪያዊ ጸጋታታን ሰብኣዊ ዓቕማን ከይትምዕብል ንድሕሪት ካብ ዝጎትዋን፡ ኣብ ዓዘቕቲ ድሕረትን ድኽነትን ክትነብር ካብ ዝገብርዋ ቀንዲ ነጥብታት፡ ጉድለት ቅንዕና፣ ዘይመትከላዊ ፖለቲካዊ ምትእስሳር፣ ምድውዋስ መሰረታውን ዘይመሰረታውን ፍልልያት፣ ግጉይ ኣገባብ ኣፈታት ግርጭት፣ ኣብ ገዛእ ርእስኻ፡ ኣብ ርእይቶኻን ህዝብኻን ዘይምትእምማን ከም’ዚ እንተኢለ ከም’ዚ ክብሉኒ ክኸልኡኒ’ዮም ዝብል በለጽ ዝማእከሉ ፍርሕን’ዩ። መሰረታዊ ጸገም ኣፍሪቃን ኣፍሪቃውያንን ናይ መራሕትን ምሁራትን ድሑር ኣፍሪቃዊ ፖለቲካዊ ኣተሓሳስባ’ዩ። እቲ ኣተሓሳስባ ካብ ጉድለት ኣካዳሚያዊ ትምህርቲ ወይ ልምዲ ብምስኣን ዝብገስ ኣይኮነን። ካብ ቅንዕና ዘይብሉ ብትምክሕትን ጽበትን ዝግለጽ ድሑር ፖለቲካዊ ኣረኣእያ ዝምንጩ’ዩ።
ውድቀት ፖለቲካ ኣፍሪቃ፡ ናይ ኣፍሪቃ ፖለቲከኛታት ካብ ዝኽተልዎ ቅንዕና ዝጎደሎ ድሑር ኣገባብ ምሕደራ ዝምንጩ ምዃኑ ዘረደአና ድማ፡ ገለ ውሑዳት ኣብነታውያን ብቕንዕና ብህዝባዊ መትከል ተገዚኦም ብምቅላስ፡ ዘመዝገብዎ ኣወንታዊ ፖለቲካዊ፣ ቁጠባዊ፣ ማሕበራውን ባህላውን ለውጥን ብቐጥታ ይኹን ብተዘዋዋሪ እምቢ ንግዳማዊ መግዛእቲ ዝብሉ ጽኑዓት ኣብ መትከሎም ንዕዘብ ስለዘለናዩ። ብዙሓት ኣይኮኑ ‘ምበር፡ ምስቲ ቅድም ዝነበረ ብምንጽጻር ድሕሪ ምዝዛም ዝሑል ኲናት ርኡይ ለውጢ ዘምጽኡ ክተባብዑ ዝግበኦም ፖለቲካዊ ሓይልታትን መንግስታት ንርኢ ኢና። ብፍላይ ብወገን ደቡባዊ ክፍሊ ኣፍሪቃ። ደቡባዊ ክፍሊ ኣፍሪቃ፡ ከም ሃገራት ኣንጎላ፣ ቦትስዋና፣ ለሴቶ፣ ማላዊ፣ ሞዛምቢክ፣ ናምቢያ፣ ደቡብ ኣፍሪቃ፣ ስዊዝላንድ፣ ዛምቢያ ዚምባብዌ ዝበላ ሃገራት ዝሓቖፈ‘ዩ።
ካብ’ዘን ሃገራት ዝያዳ ዓለማዊ ትኹረት ዝረኸባን ንካልኦት ሃገራት ኣፍሪቃ ናይ ጽቡቕ ኣብነት ዝኾናን ሃገራት ድማ ደቡብ ኣፍሪቃን ዚምባብዌን’የ። ደቡብ ኣፍሪቃ ብዘመን ናይ ዝቑጸር ግዜ ጸለምቲ ደቀባት ኣብ ትሕቲ ብጸዓዱ ዝዝወር ዓሌታዊ ስርዓት ( ኣባርታይድ) ብዘስካሕክሕ ኣገባብ ዝተሳቐዩላ ሃገር’ያ። ጸለምቲ ኣፍሪቃውያን ብዘይካ ሕብሪ ቆርበቶም ካልእ ኣበሳ ዘይብሎም ክንሶም፡ ከም ህዝቢ በቲ ዓሌታ ስርዓት ተኣሲሮም፡ ኣካሎም ጎዲሎም፡ ተሰዲዶም፡ ብባርነት ሰሪሖም፡ ተረሽኖም …ወዘተ ‘ዮም። እንተኾነ ተሳቒዮም ተገፊዖም ደኣምበር ንዓሌታዊ ስርዓት ግን ኢዶም ኣይሃቡን። መንነቶም ኣይሸጡን። ኩነታት ከክንዲ ዘፍቀደሎም ንመሰሎም ንመንነቶም ብጽንዓትን ተወፋይነትን ዝተቓለሱ ኣብነታውያን ህዝብታት’ዮም። ን27 ዓመት ኣብ ትሕቲ ዓሌታዊ ስርዓት ዝተኣስረ ኣፍሪቃዊ ሓበን ነፍስሄር ኔንሰን ማዴላ ንጽንዓትን ተቓላሳይነትን ናይ’ቲ ህዝቢ ዝምስክር’ዩ።
ነፍስሄር ኔንሰል ማዴላ፡ ጸረ-ዒለታዊ ስርዓት ምግዳሉ፡ ን27 ዓመት ኣብ ቤት ማእሰርቲ ምሕላፉ ጥራሕ ዘይኮነ ግን፡ ባህጉ ሰሚርሉ ዓሌታዊ ስርዓት ተሳዒሩ ካብ ቤት ማእሰርቲ ምስ ወጽአ፡ ንደላዪ ሰላም ማሕበረ-ሰብ ዓለም ዘገረመ ዘርኣዮ ፖለቲካዊ ብቕዓትን ዝተኸተሎ ኣገባብ ኣፈታትሓ ግርጭትን’ዩ። ኔንሰል ማንዴላ ንሱን ህዝቡን ተበዲሉ ክንሱ ሕነ ክፈዲ ኣይበለን። ርሑቕ ጠሚቱ ዝሓለፈ ሓሊፉ ኣሎ ኣይምለስን ናይ ዘመናት ቁስሊ ጸለምቲ ብሓቅን ዕርቅን ኣደቂስና ብሓባር ብምክብባር ሃገርና ንህነጽ ንቕድሚት ንጠምት ዝበለ ፖለቲከኛ’ዩ። ናይ ደቡብ ኣፍሪቃ ፕረሲደንት ኮይኑ ኣብ ዘገልግለሉ ዝነበረ እዋን ከኣ ንስለ መሰል ውጹዓት ኣንጻር መለኽቲ መንግስታት ብወግዒ ይምክት ነይሩ። ብሳዳም ሑሴን ኣብ ልዕሊ ትምራሕ ዝነበረ ሃገረ ዒራቕ ንዝካየድ ዝነበረ ናይ ምኩሓት ኣዕናዊ ኲናት ይቃወምን ይኹንን ነይሩ። ኣብ ፖለቲካዊ ባህሊ ኣፍሪቃውያን ዝውቱር ዘይኮነ፡ ብህይወት እንከሎ ስልጣን ብምርጫ ናብ ካልእ ሰብ ኣመሓላሊፉ። እዚ ኣወንታዊ ኣብነት’ዩ።
ኣብ’ዚ ዝሓለፈ ቀረባ ወርሓት ድማ ፕረሲደንት ጃኮብ ዙማ ብሰላም ብምርድዳእ ስልጣኑ ኣረኪቡ ተሰናቢቱ ብሰላም ኣብ ሃገሩ ይነብር ኣሎ። መንግስቲ ደቡብ ኣፍሪቃ ከም መርኣያ ጽኑዕ ኣብ መትከሉን ሓራ ፖለቲካዊ መስመሩን ኣብ መጀመርያ ሰሙን ናይ ወርሒ ጉንበት 2018 ብመንገዲ ሚኒስተር ጉዳያት ወጻኢኡ ኣቢሉ፡ ካብ ርእሰ ሓያል ሃገር ብዝተፈላለየ ምኽንያት ገንዘባዊ ደገፍ ዝግበረልኩም መንግስታት፡ ብኣህጉራዊ መድረኻት ኣብ ዝሓልፉ ውሳኔታት ናይ ግድን ንዓና ትድግፉ፡ እምቢ እንተበልኩም ግን ሓገዝና ከነቋርጾ ኢና ብዝብል ንዝተመሓላለፈ ፖለቲካዊ ብስለት ዘይብሉ ትምክሕታዊ መልእኽቲ፡ ዲፕሎማስያዊ ዝምድና ሓቢርካን ተኸባቢርካን ደኣምበር ብግቦ ኣይስራሕን ክብል ብወግዒ ብድፍረት መልሲ ሂብሉ። እዚ ክተባብዕ ዘለዎ ካብ ኣፍሪቃዊ ፖለቲካዊ ተስፋታት’ዩ።
ሃገረ ዚምባብዌ ብተመሳሳሊ ካብ ግዳማዊ መግዛእቲ ብመሪሕነት ፕረሲደንት ነበር ሮቦርት ሙጋበ ብቓልስን ክቡር መስዋእትን ነጻ ዝወጽአት ሃገር’ያ። ቁጠባዊ ልዕልነት ናይ ጸዓዱ ብፍላይ ኣብ ሕርሻ ኣይቅበልን ኣይጻወርን ስለ ዝበለ ድማ መንግስቲ እታ ሃገር ካብ ምዕራባውያን ሃገር ኣሎ ዝበሃል ፖለቲካዊ ጸለመ ተኻይድሉ። ተደጋጋሚ ማዕቀብ ተገይርሉ። ግን ኣይተምበርከኸን ብምዕራባውያን ስሪኡ ኣይፈትሐን። ምስ ኩሉ ናይ ገዛእ ርእሱ ናይ ባህሪ ጸገማት ካብ ፖለቲካዊ መትከሉን ሃገራዊ ሓላፍነቱን ፈልከት ኣይበለን።
ፕረሲደንት ሮበርት ሙጋበ ዕድመ ደፊኡ ብቑዕ ኣመራርሓ ክህብ ብዘይምኽኣሉ፡ ሕጋዊ ናይ ስልጣን ግዜኡ ከይኣኸለ ኣብ ምውራዱ ዝተራእየ ፖለቲካዊ ብቕዓት ኣዝዩ ዝድነቕ’ዩ። ብፍላይ ከኣ ሰራዊት እታ ሃገር ዘርኣዮ ሕጋውን ፖለቲካውን ብስለት ኩሉ ግዜ ብኣብነት እናተዘከረ ዝነብር ኣወንታዊ ተግባር’ዩ። ብሃብቶምን ሕብሪ ቆርበቶምን ዝምክሑ ገለ ካብ መራሕቲ ርእሰ ሓያል ሃገር፡ ኣብ ልዕሊ ኣፍሪቃውያንን ካልኦት ውጹዓት ህዝብታት ዓለምን ዘስምዕዎ ጸርፍን ምቁንጻብን ከይኣክል፡ ብመልክዕ ሓገዝ ዝሃብናኩም ገንዘብ ብናይ ደገፍ ድምጺ መልሱ ንዝዓይነቱ ጽዩፍ መገልጺ፡ ብመንገዲ ኣፈኛኡ ኣቢሉ ግዜ ከይወስደ ብናይ ላግጺ ሰሓቕ ጀሚሩ ንሕና መንነት ዘለና ህዝብን ሃገርን ኢና። ክሳብ ሎሚ ከኣ ብዙሕ ፈኸራን እገዳን ዝረኣና ኢና። ግን ብሃገራዊ ክብርና ኣይንዋገን። ብስምዒትን ውህብቶን ዘይኮነ ብመትከል ኢና ንምራሕ ክብል ዝሃቦ መልሲ ብርግጽ ዘኹርዕ’ዩ።
ስለዚ መንግስታት ደቡብ ኣፍሪቃን ዚምባብዌን ብሓርነታዊ ቃልሲ ኣቢሎም ዝመጽኡ’ዮም። ምስ ክህልዎም ዝኽእል ብፖለቲካዊ ቃልሲ ዝበሊ ውሽጣዊ ጸገማት ብዘይ ደም ምፍሳስን ንብረትን ምብራስን ብሰላም ብምርዳድእ ከደቅስዎ ምኽኣሎም፡ ኣብነት ዝኸውን መግለጺ ብሱል ኣፈታትሓ ግርጭት’ዩ። ብንህበኩም ገንዘብ ድምጺ ሃቡና …እንተዘይኮነ ግን ክነቋርጾ ኢና ንዝብል ታህዲድ ንሕና ብፖለቲካዊ መትከል ኢና ንምራሕ ብምባል ብወግዒ ምንጻጎም ሓበን’ዩ። እዚ መንነቱ ኣጥፊኡ ካብ ህዝቡ ተነጺሉ ዕሱብ ናይ ወጻኢ ሓይልታት ኮይኑ ንዘገልግል ዘሎ ጉጅለ ህግደፍን ካልኦት መሰልቱን፡ ረዚን መልእኽቲ ዘመሓላልፍ’ዩ። ስለዚ ደቡባዊ ክፍሊ ኣፍሪቃ፡ ኣብነት ኣፈታትሓ ፖለቲካዊ ግርጭትን፡ መትከላዊ ጽንዓትን።
ብሓልዮት ደሞክራስያዊ ግንባር ሓድነት ኤርትራ ዝፍኖ፡ ድምጺ ሰላምን ደሞክራስን ኤርትራ፡ 07-04-2018


text:
ናዕቢ ተምሃሮ ዓዲሃሎ
እዋናዊ ዛዕባ
ንልዕሊ ሓደ ወርሒ ዝኣክል፡ ዕቱብ ምክትታላት ክገብረሉ ዝጸናሕኹ፡ ብዛዕባ ናዕቢ ተምሃሮ ዓዲሃሎ ዝምልከት እዋናዊ ሓበሬታ፡ ካብ እሙናት ምንጭታት ስለዝበጸሓኒ እንሆ፡፡
ኣብ ትሕቲ “ኩሉ ባዕለይ ባንድ ኢሳይያስ ዘ-ዓዲሃሎ” ዝብል ኣርእስቲ፡ ኣብ ውሽጢ ዓዲ ሃሎ ዝተዓመሙ ንጥፈታት ዝምልከት፡ ዝርዝር ሓበሬታ ፈኒየልኩም ነይረ፡፡ ፈለማ “ንፍታሕ ጽሩይ ዝስተ ማይ ህዝቢ ኣስመራ” ተባሂሉ ዝተበገሰ ዲጋ ዓዲ ሃሎ (ዲጋ ሎጎ)፡ ብመምርሒታት ኢሳይያስ ዕላማታቱ ተጨውዩ፡ “ሃገራዊ መጽናዕቲ ምርምር ማይን ሕርሻን” ዝብል ስም ተጠሚቑ፡ ብመጽናዕቲ ዘይተደገፉ ስርሓት ሕርሻን ጸሓያዊ ጸዓትን ምስ ተኣታተወሉ፡ እቲ ዕላማ ብኡ ንብኡ ተጋፍሑ፡፡ ብዝሒ ዓቕሚ ሰብን ስፍሓት ካብ ገበራት ዝተመንጠለ መሬት ምስ ረኣየ ኢሳይያስ ዓበይቲ ሃንገራት ክስርሑ ብምእዛዝ፡ ኣብ ቋሕ ሰም “ኮለጃት” ሕርሻን ማሽነሪታትን ተጣይሰን፡ ካብ 28 ዙርያ ሃ/ኣገልግሎት ጀሚሩ ኣብ ሳዋ ፍላት ንዘምጽኡ ተምሃሮ ክመሃርሉ ተወሲኑ፡፡
ብውጽኢቱ ኢሳይያስ ብጀካ ንምቁጽጻር ስርሓት ኢንጅነሪንግን ቴክኒክን፡ ብተወሳኺ ዲን “ኮለጅ” ዓዲሃሎ ብምኻን ውን ከገልግል ጸኒሑ ኢዩ፡፡ ሃገራዊ ዕማም ንጎኒ ሓዲጉ፡ ብሓደ ገጽ ሳላቱርሽን ትራባኖንን ክቆጻጸር፡ ብካልእ ገጽ ከኣ መዓንጣ ዘይቋጸሩ ቆልዑት ክጓሲ፡ ኣብ ዝጸንሓሉ ኣብ ዝሓለፉ ክልተ ዓመታት፡ ኣብ ውሽጢ ዓዲሃሎ ዝተፈላለዩ ሓውሲ “ጎነጽ” ተቓዉሞታት ውን ክረኣዩ ጸኒሖም ኢዮም፡፡ ብዘይፍትሓዊ መገዲ መሬቶም ዝተሓደጉን፡ ብኣስገዳድ ኣብ ምጉልጓልን ጻህያይን ዝጸንሑ ሓረስቶት ከባቢ ዓዲሃሎ፡ ናይ ማይ ትቦታት ብለይቲ ብምቁራጽ ተቓዉሞታቶም ክገልጹ ጸኒሖም ኢዮም፡፡ ብፍላይ ካብ ወርሒ ሓምለ 2017 ጀሚሩ፡ ኣብ ዓዲሃሎ ዝጸንሑ 6076 ተምሃሮ 29 ዙርያ፡ ኣዚዩ ዘይልሙድን ጎነጻዊን ዓይነት ተቓዉሞ ከካይዱ ጸኒሖም፡፡
ነዚ ተቓዉሞታት’ዚ፡ ብታህዲድን ብዕጽውን፡ ክኣልዮ ዝጸንሐ ኢሳይያስ፡ ኣብ መወዳእታ ካብ ህዝቢ ክኸወል ዘይክእል ናዕቢ ኣብ ውሽጢ ዓዲሃሎ ብዕለት 13 ጥቅምቲ 2017 ኣጓነፎ፡፡ ቀንዲ መበገሲ’ዚ ናዕቢ ዋላ ንሓፈሻዊ ዘይቅርዑይ ምሕደራ ኢሳይያስ ብምቅዋም እንተነበረ፡ እተን ደፋእቲ ምኽንያታት ግን ምሕደራዊ ኩነታት “ኮለጅ” ዓዲሃሎ እየን፡፡ ብዘይ ግቡእ መጽናዕትን ምድላዋትን ዝተደኮነ “ኮለጅ” ዓዲሃሎ፡ ሕጽረታት መምሃሪ ክፍልታት፡ መንበሪ ተምሃሮን መማህራን ዘጋጠሞ ኮይኑ፡ ብተወሳኺ ብጸጥታዊ ጠመተ ዕቱብ ቁጽጽርን ምክትታልን ይግበረሉ ስለ ዝነበረ፡ ተምሃሮ ከማርሩ ጸኒሖም’ዮም፡፡ ብመሰረት’ዚ ከኣ፡ ተምሃሮ ብዝግበረሎም ጸቕጥታት ማዕረ ንበዓል መስቀል ናብ ስድርኦም ከይከዱ ስለ ዝተኣገዱ፡ ብኢድዋኒኖም ፋሕ ኢሎም ከይዶም ኢዮም፡፡ ድሕሪ ገለ መዓልታት ምስ ተመለሱ’ውን፡ “ጽፉፍ ትምህርቲ የለን፡ ብዘይድሌትና ኣብ ዓዲሃሎ ተሓይርና፡ ዘይመረጽናዮ ዓውዲ ትምህርቲ ንመሃር ኣለና” እቲ ዝጸንሐ ተቓዉሞታት ክቕጽልዎ ጸኒሖም’ዮም፡፡ ብፍላይ ኣብ መንበሪኦምን መደቀሲኦምን ዘሎ ሕጽረታት ምንጻፍ፡ ጉድለት ጽሬትን ዘስዓቦ ባልዕን ሓካኪንን፡ ሕጽረት መማህራንን ብምልዓል ብትሪ ተቓዊሞም፡፡ ደቂ ተባዕትዮ ምስ ደቂኣንስትዮ ከይተሓዋወሱ ዝእዝዝ መምርሒ ስለ ዝተመሓላለፈ’ውን በሰሪ እዚ መምርሒ ናብ ጎነጽ ዘምርሑ ተቓዉሞታት ኣካይዶም እዮም፡፡ ኣብ መወዳእታ ኣብ ብክ/ሰራዊት 525 3ይ ብርጌድ ዝሕሎ ሆላት ዝነበሩ ተምሃሮ፡ ንኣርባዕተ ኣባላት ሓለዋ ብበትርን ብእምንን ክሰሃልዎም ጀሚሮም፡፡ ከም ውጽኢቱ ከኣ ሓደ ደንሽ ጸሃየ ዝተብሃለ መራሕ ሓይሊ ዝርከቦም፡ 3 ኣባላት ሓለዋ ተሃሲዮም ናብ ሕክምና ተወሲዶም’ዮም፡፡ እቲ ናዕቢ፡ ኣብ ካልኦት መኻዝኖታት ዝነበሩ ተምሃሮ ምስ ተሓወስዎ፡ ሓያል ኣውያትን ምትእኽኻብን ምስ ተፈጥረ ንፕረሲዳንት ተሓቢሩ ኣዛዚ ተወርዋሪ እዚ ብ/ጀ ፍጹም ገብረሂወት (ወዲ መምህር) ንኣዘዝቲ ክፍላተ ሰራዊት 22ን 525 ኣዚዙ ነቲ ናዕቢ ብህጹጽ ክቆጻጸርዎ ፈተኑ፡፡
ኣዛዚ ክ/ሰ 22 ኮ/ል ሓረጎት ፍርዙን (ወዲ ፍርዙን)ን ሓለቓ ስታፍ ክ/ሰ 525 ሌ/ኮ ሙሳዝጊ ሃይለ (መርዓዊ)ን፡ ብህጹጽ ናብቲ ቦታ ወሪዶም ንነፍሰ ወከፍ ተምሃራይን መደቀሲኦምን ጽዑቕ ተፍትሽ ክግበር ኣዚዞም፡፡ ቀንዲ ዕለማ’ዚ ተፍትሽ ተቓዉሞታት እቶም ተምሃሮ ናብ ኣስመራን ካልእ ከባቢታትን ከይልሕም፡ ሞባይል ተምሃሮ ንምህጋር ኢዩ፡፡ ኣብ እዋን ተፍትሽ፡ ነቶም ተምሃሮ ንምህዳድን ንምፍርራሕን፡ ማዕረ “ንሕና ሃገራውያን ምበር ሃይማኖታውያን ኣይኮናን” እንዳበሉ ማዕተብ ተምሃሮ ካብ ክሳዶም ብምብታኽ፡ ማእለያ ዘይብሉ ብሩርን ወርቅን ተመንጢሉ ንወዲ መምህር ተረኪቡ ኢዩ፡፡ ደድሕሪ እቲ ተፍትሽ፡ ነቶም ተምሃሮ ኣኪቦም፡ ከተሃዳድኡ ዝፈተኑ ኣዘዝቲ ውን፡ ኣብ ቅድሚ ተምሃሮ ነንባዕሎም ናብ ምንሕናሕ ገጾም ኣምሪሖም ከይተሰማምዑ ተፈላሊዮም፡፡
በዞም መናውራታት ዘይተደሃሉ ተምሃሮ፡ “ባዕሉ ፕረሲዳንት ይምጸኣልና” እንዳበሉ ጠለባቶም ክሓቱ ድሕሪ ምጽናሕ “ሓላፊ ሃገራዊ ምውህሃድ ሞያዊ ጸጋ ሰብን ምሕደራን” ኮይኑ ዝተመዘ ተለንተ ቴድሮስ ተመልሶ ከይዱ ከረጋግኦም ተጸዊዑ፡፡ እንተኾነ እቶም ተምሃሮ፡ “ባዕሉ ፕረሲዳንት ይምጸኣልና! ንስኻ መን ኢኻ?” ኢሎም ስለዘይተቐበልዎ ኣብ መወዳእታ “ፕረሲዳንት ክመጸኩም ኢዩ” ተባሂሎም ክሳብ ዕለት 15 ጥቅምቲ 2017 ሰዓት 6፡00 ምሸት ክጽበዩ ጸኒሖም፡፡ ኣብ ውሽጢ እተን ክልተ መዓልታት፡ ፕረሲዳንት ብዝሓልፈሉ ጽርግያ፡ ከይንቀሳቐሱ ተኸልኪሎም እዮም፡፡ ንደቂቕ ምክትታል ማዕረ ኣባላት ውሽጣዊ ጸጥታ፡ ብጉልባብ ተዋፊሮም፡ መጽናዕታት ከካይዱ ጸኒሖም’ዮም፡፡
ክሳብ ዕለት 15 ሰዓት 6፡00 ናይ ምሽት፡ እቶም “ፍታሕ” ክግበረሎም ዝተጸበዩ ተምሃሮ ሃንደበት ወዲ መምህር ኣኪቡ፡ “ፕረሲዳንት ክሳብ ዝመጸኩም፡ ናይ ክሌማ ለውጥታት ስለዘሎ፡ ኣብ ከባቢ ኣስመራ ናይ ዝርከቡ ሓረስቶት ሕርሻ ክትዓጽዱ ኢኹም” ብምባል፡ ነቶም ተምሃሮ ኣብ 40 ካብ ራዳር ዝተልኣኻ በጠሓት ክስቀሉ ኣዚዝዎም፡፡ ቀጺሉ ኣብ ነፍሰ ወከፍ በጣሕ፡ አዓሰርተ ኣባላት ክ/ሰ 22ን 525 ምስ ዕጥቆም ክስቀሉ ተገብረ፡፡ ተምሃሮ ኣብተን በጠሓት ተሰቒሎም፡ ናብ ጎዳይፍ ምስ ተጓዓዙ፡ በቶም መራሕቲ ሓይሊ፡ “ዝኾነ ተምሃራይ ካብ መኪና ከይነጥርን ከይሃድምን” ጥቡቕ መምርሒ ተዋሂብዎም፡፡ ነዚ ምስዘይቅበሉ ግን ስጉምቲ ከምዝውሰድ ተሓቢርዎም፡፡ ጉዕዞ ቀጺሎም ብዓዲ ኣቤቶ፡ እምባደርሆ፡ ማይ መንካዕ ኣቢሎም ንሰረጀቓ ገጾም ምስ ኣምርሑ፡ እቶም ተምሃሮ እቲ መናውራ ክርድኦም ጀሚሩ፡፡ ድሕሪ”ዚ ካብ ኩለን መካይን ክነጥሩ ጀሚሮም፡፡ ብሓፈሻ ክሳብ ከረን ዝበጽሑ ቁጽሮም ዘይተፈለጡ ተምሃሮ ካብተን በጣሓት እንዳነጠሩ ሃዲሞም ‘ዮም፡፡ ኣብ “ምህዳም” ምስ ናህሪ መካይን ሓደጋ ዘጓነፎም ተምሃሮ ኣዲኦም ትቑጸሮም፡፡
ብዝኾነ ብከምዚ ዓይነት ኣገባብ፡ ሙሉእ ለይቲ ተጓዒዞም ዕለት 16 ጥቅምቲ 2017 ወጋሕታ ሰዓት 6፡00 ኣፍዓበት ሓሊፎም፡ ናብ ኣጻምእ ጎላጉል ናሮ በጺሖም፡፡ ንጽባሒትኡ ብኣዚዩ ከቢድ ሓለዋ ብበራጊድ ተወዲቦም ስሩዕ ወትሃደራዊ ታዕሊም ከካይዱ ተኣዚዞም፡፡
ክቡራት ኣንበብቲ!!
ቀጻሊ ኩነታት’ቶም ተምሃሮ ከቕርበልኩም ክፍትን ኢየ፡፡ “ጥብ ዝበለ ማይ ይተዓቀብ” ተባሂሉ ብሃታ ሃታ ብኢንጅነር ኢሳይያስ ኣፍወርቂ ዝተሃነጸ ዲጋ ዓዲሃሎ፡ ከይዱ ከይዱ ከኣ “ቢሒም ዝበሉ ህጻናት ይተኣርነቡ” ተባሂሉ ማዕንጣ ዘይቋጸሩ ቆልዑ፡ ናብ በረኻታት ሳሕል ክድርበዩ ፈሪዱ ኣሎ፡፡ ንሕና ኤርትራውያን ኣብ መግዛእቲ ህግደፍ፡ ከምዚኦም ዝኣመሰሉ ግድላት ዳርጋ ለሚድናዮም ኢና፡፡ ቅድሚ ዓስርታት ዓመታት ብተምሃሮ ዩንቨርስቲ ኣስመራ ዝፈለመ፡ ድሕሪ ዓመታት ከኣ ብኣባላት 26 ዙርያ ዝቐጸለ፡ ነዊሕ ዝገበረ ኢሳይያሳዊ መስርሕ “ምቁጻይ ናዕብታትን ተቓዉሞታትን” ኢዩ፡፡ ኢሳይያስ ህዝባዊ ተቓዉሞታት ንምዕፋን ዘካይዶም ኩሎም ዓይነታት ናይ ዓፈና ሜላታት፡ ምስ ግዜ እንዳፈድሑ ኣብ ዝመጽሉ ዘለው፡ ኣብዚ እዋን፡ ኣብ ኣስመራ ፈኸም ዝብሉ ህዝባዊ ተቓዉሞታት’ውን ይረኣዩ ኣለው፡፡ ሕጂ ወን ኩሉ ዜጋ ነዚ ጸላኢ ሰናያት ስርዓት፡ ንሓዋሩ ንምእላይ በቢዝከኣሎ ከበርክት እንዳተላበኹ፡ ነዚ እዋናዊ ሓበሬታ ኣብ ምስናቕ ዝተሓባበርኩምኒ ዜጋታት ብፍላይ ከኣ ንS: ንA፡ ንMን ንJን ሉዑል ምስጋና፡፡ ኣብ ምህናጽ ዓዲ ሃሎ በቢምምሕዳራቱ ተወዲቡ፡ ኣብ ሰሙን ሓደ ግዜ ህያብ ብምሓዝ “ፍታሕ ጽሩይ ዝስተ ማይ” ዝረክብ መሲልዎ፡ ናብ ዓዲሃሎ ክመላለስ ዝጸንሐ ህዝቢ ኣስመራ፡ ሕጂ ከኣ ብስእነት ማይ ጫቕጫቕ እንዳበለ ብተወሳኺ “ደቀይ ደቀይ” ክብል ጀሚሩ ኣሎ፡፡


text:
ብምኽንያት መበል 56 ዓመት ዝኽሪ ምጅማር ብረታዊ ተጋድሎ ህዝብታት ኤርትራ፡
ብደሞክራስያዊ ግንባር ሓድነት ኤርትራ (ደ.ግ.ሓ.ኤ)፡
ዝወጸ ውድባዊ መግለጺ፣
ህዝብታት ኤርትራ ምእንቲ ሰብኣውን ደሞክራስያውን ክብሮምን ሃገራዊ መንነቶምን ከረጋግጹ ክብሉ፡ ንከባቢ 20 ዓመታት ዝኣክል ዘካየድዎ ሰላማዊ ፖለቲካዊ ቃልሲ ኣብ ዘይተዓወተሉ ግዜ፡ ኣብቲ ግዜ እቲ ዝነበሮም ብሕታዊ መማረጺ፡ ብዕጥቃዊ ቃልሲ ነጻን ልኡላዊትን ሃገሮም ከረጋግጹን ሓርነቶም ንክጭብጡን ስለ ዝነበረ፡ ምእንቲ’ዚ ፍትሓዊ ዕላማ ክውን ክገብሩ ብሓደ መስከረም 1961 ሽግ ምጅማር ብረታዊ ቃልሶም ዝወልዑ ጀጋኑ ህዝብታት እዮም። ይኹን’ዳምበር ዕጥቃዊ ቃልሲ ህዝብታት ኤርትራ ኣብ ምብጋሱ፡ ዝተጸንዐ ህዝባዊ ደሞክራስያዊ ስትራተጅን መሪሕ ውድብን ብምውናን ናብ ቃልሲ ክብገስ ስለ ዘይካኣለ፡ ኣብ መስርሕ ቃልሱ መሰረታዊ ፍልልያት ኣብ ዘይብሉ ግጭት /ኲናት ሕድሕድ/ እናተኣትወ ከበድቲ ዕንቅፋታትን ጸገማትን እናኣጋጠሙ ብዙሕ ሰብኣዊ ሂወት ተኸፊሉን ናይ ቃልሲ ግዜ ክባኽን ኮይኑ እዩ።
እዚ ዝተናወሐ ህዝባዊ ሓርበኛዊ ቃልሲ’ዚ፡ ባዕዳዊ መግዛእቲ ብምድምሳስ ነጻን ልዑላዊትን ዝኾነት ሃገር ከረጋግጽ ዝኸእለ እኳ እንተኾነ፡ እታ ብቡዙሕ ቃልስን መስዋእትን ዝተወልደት ሓዳስ ወልዶ ሃገር፡ ከይወዓለት ከይሓደረት ኣብ ትሕቲ ዘቤታዊ መግዛእቲ ጸረ ህዝብን ጸረ-ደሞክራስን ስርዓት ህግደፍ ስለ ዝወደቐት ግን፡ ህዝብታት ኤርትራ ናብ ዘይተጸበይዎ ኩሉ-መዳያዊ ሓሳረ-መከራ ሕሱም ሂወት ከሕልፉ ብጸላኢ ተፈሪዶም፡ እቲ ዝተቓለስሉ ህዝባዊ ደሞክራስያዊ ዕላማታት ተዀሊፉ፡ እንደገና ናብ ዳግማይ ዘቤታዊ መግዛእትን ጭቆናን ተሳጢሖም ንመሰሎምን ክብሮምን ክብሉ ዳግማይ ቃልሲ ኣንጻር ገባቲ ስርዓት ህግደፍ ኣብ ምክያድ ዝርከቡ ዘለዉ።
ምጅማር ብረታዊ ቃልስና ሎሚ ንመበል 56 ዓመት እነኽብረሉ ዘለና ወቕቲ፡ ኩነታት ህዝብታትናን ሃገርናን እንታይ ይመስሉ ኢልና ክንመዝን እንከለና፣ ህዝብታትና ሎሚ’ውን ከም ቀደሞም ሰላምን ምርግጋእን ስኢኖም፡ ሰብኣውን ደሞክራስያውን መሰሎም ተነፊጎም፣ ናይ ፖለቲካን ሕልናን ነጻነት ተሓሪሞም፡ ከቢድ ቁጠባዊ ምዝመዛ እናበጽሖም ብስእነትን ድኽነትን እናተሳቐዩ፡ ግዳይ ምፍንቓልን ስደትን እናኾኑ፡ ኣብ ናብ ዓባይ ቤት ማእስርቲ ዝተቐየረት ሕግን ስርዓትን ዘይብላ፡ ንፋስ ፖለቲካዊ ውድቀት ዘንጸላልዋ ሃገር ኮይኖም እዮም ዝነብሩ ኣለዉ።
በቲ ካልእ ገጽ ድማ፡ ጸረ-ህዝብን ጸረ-ደሞክራስን ጽግዕተኛ ስርዓት ህግደፍ መላእ ሕብረተ-ሰብና ጀሆ ብምሓዝ፡ ናይ ዶባት ምስሕሓብ ብሰላም ንከይፍታሕ መመሊሱ ክረክስ እናገበረ፡ ከም መናውሒ ዕድመ ፖለቲካዊ ስልጣኑ እናተገልገለ ብሓደ ገጽ፣ በቲ ካልእ ገጽ ድማ ከም ነፋሒቶ ፖለቲካዊ ሕብሩ እናቐያየረ፡ ዓሰብትን መወልትን ናይ ግዳም ስርዓታት እናቀያየረ፡ ውሱን ክፋል ማያውን መሬታውን ልዑላውነትና ንሓደጋ ብዘሳጥሕ መልክዕ ኣካርዩ እናተጠቕመ፡ ህዝብን ሃገርን ናብ ዝኸፍኤ ሓደጋ ውድቀትን ምብትታንን እናኣሳጠሐ ኣብ ዝርከበሉ ኣሰካፊ ወቕቲ ኮይና ኢና ንባሕቲ መስከረም ምጅማር ብረታዊ ቃልስና ንመበል 56 ግዜ እንዝክራ ዘለና። በሓጺሩ ኩነታት ህዝብታትናን ሃገርናን ኣብዚ ግዜ’ዚ ናብ መመሊሱ ዝብእስ ናይ ውድቀት ምብትታንን ሓደጋ ተሳጢሖም ኣብ ሞንጎ ሞትን ሂወትን ተቐርቂሮም ኣብ ምስቓይ’ዮም ዝርከቡ ዘለዉ።
ኩነታት ህዝብታትናን ሃገርናን ከምዚ ኢሉ እንከሎ፡ ደምበ ታቓውሞና ኣዕናዊ ስርዓት ህግደፍ ኣብ ልዕሊ ህዝብታትናን ሃገርናን ዘካይዶ ዘሎ ኩሉ-መዳያዊ ናይ ጭቆናን ምዝመዛን፡ ህልቂት ዕንወትን፡ ውድቀትን ምብትታንን ሓደገኛ ተግባራት ብምግታእ፡ ድሕነትን ቀጻልነትን ህዝብን ሃገርን ንምውሓስን ደሞክራስያዊ ለውጢ ንምርግጋጽን ዘካይዶ ዘሎ ሃገራዊ ቃልሲ ቅኑዕን ዝድገፍን ኮይኑ እናሃለወ፡ ብሰንኪ ኣብ ውሽጢ ኣባላቱ ዝንጸባረቕ ዘሎ ናይ ትምክሕትን ጽበትን ኣረኣእያታትን ካለኦት ዝፈጥርዎም ጸገማትን ድኽመታትን ተኣማሚኑ፡ ተደጋጊፉን ተወሃሂዱን ኣንጻር ናይ ሓባር ጸላኢ /ህግደፍ/ ከካይዶ ዝግባእ ስሙር ሃገራዊ ቃልሲ ዘይኣድማዕን ድኹምን ኮይኑ ምጽንሑን ምህላዉን፡ እዚ ብኩራት’ዚ ድማ ብወድዕነቱ ንጸላኢ ዕድል ዝህብ፡ ናይ ህዝብታትና ኩሉ-መዳያዊ ወጽዓ ከኣ መሊሱ ክኸብድ ዝገብር ዘሎ ኣሉታዊ ተርእዮ ምዃኑ ንኩሉ ፈታዊ ህዝብን ሃገርን ዝኾነ ተቓላሳይ ዘይተሰወረ ሓቂ እዩ።
ስለ ዝኾነ ደምበ ተቓውሞና ካብዚ ዝሓልኮ ዘሎ ወድዓውን ታሪኻውን ድኽመታትን ጸገማትን ክላቐቕን፡ ህዝብን ሃገርን ናይ ምድሓን ታሪኻዊ ሓላፍነት ብብቕዓት ክስከም ንክበቅዕን ኣብ ሕድሕዱ ናይ ምሕዝነትን ውህደትን እሩምን ሓላፍነታውን ቃልሲ እናካየደ ክቃለስን ናይ ህዝብታትናን ሃገርናን ወድዕነት ይጠልቦ ስለ ዘሎ፡ ህዝብን ሃገርን ናይ ምድሓን ሓላፍነቱ ንምፍጻም ዓቕምታቱን ውህደቱን ኣሐይሉ ክቃለስ ክረባረብ እዩ ዝህልዎ።
ኣብዚ ግዜ’ዚ ኣባላት ሃገራዊ ባይቶ ንደሞክራስያዊ ለውጢ ዝኾና ተቓወምቲ ፖለቲካዊ ውድባት፡ ሃገራዊ ባይቶ ኣጋጢሙዎ ዘሎ ከቢድ ፖለቲካዊ ድኽመታትን ጸገማትን ንምፍታሕ፡ ተረአን ንምብርካት ኣበጊሰነኦ ዘለዋ ናይ ዘተን ምርድዳእን መስርሕን ናብ ሰሚናር ናይ ምእታው ንቕሎን፡ ቅኑዕን ዝተባባዕን ስለዝኾነ፡ ዕዉት ንምግባሩ መታን ክንበቅዕ ተኣማሚንና፡ ተኸባቢርናን ተደጋጊፍናን ክንቃልስ ከም ዝግባኣና በዚ ኣጋጣሚ’ዚ ደሞክራስያዊ ግንባር ሓድነት ኤርትራ /ደግሓኤ/ ይጽውዕ።
ብተወሳኺ ህዝባዊ ደሞክራስያዊ ቃልስና መሊኡ ክዕወት ዝኽእል፡ ናይ ውጹዓት ተቓለስቲ ህዝብታትና ብሓፈሻ፡ ብፍላይ ከኣ ናይ ደቀ-ኣንስትዮ፡ መንእሰያትን ምሁራንን ተሳትፎ ኣብ ቃልስና ምስ ዝረጋገጽን ኣገዳሲ ናይ ቃልሲ ተረኦም ክጻወቱ ምስ ዝኽእሉን ስለ ዝኾነ፡ ህዝብታትና ብሓፈሻ ደቂ-ኣንስትዮ፡ መንእሰያትን ምሁራንን ከኣ ብፍላይ፡ ናብ ህዝባዊ ቃልስና ብከምቲ ዝድለ ክሳተፉን ተወዲቦም ወሳኒ ናይ ቃልሲ ተራ ከበርክቱ ንክበቕዑን፡ ደሞክራስያዊ ግንባር ሓድነት ኤርትራ /ደግሓኤ/ ተቓወምቲ ውድባት ድኽመታትና ከነወግድ እናጸዓርና፡ ንቓልሲ ከነተበብዖምን ምሰኦም ሓቢርና ክቃለስ ቅሩብነትና ብተግባር ከነርእን ሓጋዚ ተራና ክንጻወትን ኣለና ዝብል መልእኽቲ በዚ ኣጋጣሚ ከመሓላልፍ ይፈቱ።
ኣብ መደምደምታ፡ ጸረ-ህዝብን ጸረ-ደሞክራስን ስርዓት ህግደፍ ብቃልሲ ከየወገድና፡ ህዝብን ሃገርን ካብ ናይ ወድቀት፡ ምብትታንን ፍሽለትን ሓደጋ ከየድሓናን ቀጻልነቶም ከየውሓስናን፣ ሰብኣውን ደሞክራስያውን መሰላት ናይ ህዝብታትና ዘረጋገጽ፡ ናይ ብሄራትን ብሄረ-ሰባት /ህዝብታት/ ኤርትራ ወለንታዊ ሓድነትን ማዕርነትን ዘረጋግጽ፣ ብተሳትፎ ናይ ህዝቢ ዝጸደቐ ቅዋምን ብህዝቢ ዝተመርጸ ንህዝብን ሃገርን ዘገልግል ኣብ ናይ ሕጊ ልዕልና ዝኣምን ሕጋዊ ደሞክራስያዊ መንግስቲ ክህሉን፡ ሰላም፡ ደሞክራስን ልምዓትን ዘውሕስ፡ ህዝባዊ ደሞክራስያዊ ፖለቲካዊ ስርዓት ምርግጋጽ ስለ ዘይካኣል፡ ናይ ስደትን ካለኦት መማረጺታትን ግዝያውያን ’ምበር ዘላቒ መፍትሒ ከረጋግጹ ስለ ዘይክእሉ፡ ኣንጻር ቀዳማይ ጸላእና ስርዓት ህግደፍ ኩሉ ሃገራዊ ዓቕምታትና ኣወሃሂድና ክንቃለስ በዛ ታሪኻዊት ዕለት እዚኣ ንሓፋሽ ህዝብታትናን፡ ኩሎም ድሕነት ህዝብን ሃገርን ንምርግጋጽን ደሞክራስያዊ ለውጢ ንምብጻእን ዝቃለሱ ተቓወምቲ ኣካላትን፡ ደሞክራስያዊ ግንባር ሓድነት ኤርትራ /ደግሓኤ/ ጻውዒቱ የመሓላልፍ።
ዕላማታት ባሕቲ መስከረም ብቃልሲ ሓፋሽ ህዝብታትና ክዕወቱ እዮም!
ውድቀት ንምልካዊ ስርዓት ህግደፍ!
ክብርን ሞጎስን ንጀጋኑ ስዉኣትና!
ዓወት ንሓርነታዊ ቃልስና!
ደሞክራስያዊ ግንባር ሓድነት ኤርትራ፡ (ደ.ግ.ሓ.ኤ) ባሕቲ መስከረም 2017


text:
ሕቶ ሕብረተሰብ ብሓዱሽ ኣሰራርሓ ምምላስ የድሊ… ቐዳማይ ሚኒስትር ኣብይ ኣሕመድ…
መቐለ ግንቦት 07/2010(ድወት) ኣብ ሃገርና ሐዚ ዝረኣ ዘሎ ሃገራዊ ምንቅቃሕ ንምጥቃምን ብቐፃሊ ንምስጓምን ሕቶ ሕብረተሰብ ብሓዱሽ ኣሰራርሓ ምምላስ ከምዘድሊ ቐዳማይ ሚኒስትር ዶክተር ኣብይ ኣሕመድ ገሊፆም።
ቐዳማይ ሚኒስትር ዶክተር ኣብይ ኣሕመድ ኣብ ሃገርና ምስ ዘለዉ ላዕለዎት ሓለፍቲ ሚኒስትራት፣ ሚኒስትራት ዲኤታን ዋና ዳይረክተራትን ኣብ ኣዳራሽ ቤት ፅሕፈት ቐዳማይ ሚኒስትር ዘትዮም።
ዶክተር ኣብይ ኣብቲ እዋን ከምዝበልዎ ኣብዚ ሕዚ እዋን ኣብ ሃገርና ዝረኣ ዘሎ ተስፋ ዝህብ ሕብረተሰባዊ ምንቅቓሕ እኳ እንተሃለወ ኣብ ሓፂር እዋን መልሲ ክወሃቦም ዝግብኦም ብርክት ዝበሉ ፀገማት ኣለዉ።
እዞም ፀገማት ንምፍታሕ ዝተለመደ ነባር ኣሰራርሓ ምኽታል መፍትሒ ከምዘይኸውን ዝገለፁ ዶክተር ኣብይ ኣሕመድ ዝተለመደ ኣሰራርሓ ሐዚ ንዘሎ ድልየትን ለውጥን ሕብረተሰብ ምፍታሕ ዘየኽእል ምዃኑ ገሊፆም።
እዞም ፀገማት ንምፍታሕ ብዝሓሸን ቕልጡፍን ሜላ ምውጋን ከምዘድሊ ሓቢሮም።
ንዘተ መበገሲ ዝኸውን ፅሑፍ ዘቕረቡ ዶክተር ኣብይ ኣሕመድ ትልሚ ስራሕ ካብ ምውፃእ ጀሚሩ ክሳብ ምዝዛም ኣብ ዘሎ ግዜ ብኽንደይ ዝኣክል ግዜን ወፃኢን ክስራሕ ከምዘለዎ መብርሂ ሂቦም።
ብተወሳኺ እውን ኣብ ሃገርና ዘመናዊ ስርዓት ኣሰራርሓ ካብ ምትግባርን ውፅኢታዊ ካብ ምግባርን ኣንፃር ፀገማት ዘለዉዎ ምዃኖም ድሕሪ ምሕባር ስርዓት ኣሰራርሓ ሳይንሳዊ መንገዲ ዝተኸተለ ምግባር ከምዘድሊ ኣተሓሳሲቦም።


text:
9ይ ክፋል
ኣደይ ጽሃይቱ ተቐባሊት ጋሻ
‘ንምቅባል ጋሻ ተቐዳደሙ’ ዝብል ትእዛዝ: ኣብ ዘበንና ኣብ ግብሪ ነደይ ጽሃይቱ ተስፋይ ጸብለል ዝብለን ኣሎ ኢለ ኣይሓስብን። ምስጢሩ ኣብ ትሕዝትአን ኣይነበረን፣ ኣብ እምነተንን ኣብ ዝተለማመድኦ በረኸት ኣምላኽን ደኣ። ነታ ኣብ ቃል ኣምላኽ ክልተ ልብጦን ዝሃበት ሰበይቲ ከተመሳስለን ስግጥ ኣየብለካን እዩ።
ኣደይ ጽሃይቱ፡ ንህይወት ክርስትና ብዘይ ቀልዓለም እየን ነይረንኦ። ናይ ፍሉይ ዕድመ ልማደንን ኣቃራርብአን ኣዚኻ ኢኻ እተስተንክሮ። ንባሮት ኣምላኽ ከኣ እሞ፡ ሓለፋ ኣክብሮት ነይርወን። ኣብ ቤተን ተዓዲምካ ኣቀራርባ ትሕዝቶአን ብሓቂ ስእሊ ከርእዮ እንተኪኢለ፡
ዕድመ ንክልተ ኣጋይሽ ከም ንሓሙሽተ ሰባት ገይረን እየን ዘቅርባኦ። በሊዕካ ትጸግብ ኣይመስለንን እዩ። ንእሽቶይ ትሕዝቶ፡ ኣይፈታዊቱን። ንጽባሐይ ዝብል መንፈስ ካብአን ኣዝዩ ርሑቕ እዩ። ብዙሕ ጊዜ ኣብ ገዝአን ተዓዲመ ከይደ ኣለኹ። ካብ ዝቕርብኦ ትሕዝቶ ዝወሓደን ወይስ ዝሓጸረን ኣጋጢሙኒ ኣይፈልጥን። ኣተዓዳድመአን ኣድልዎ የብሉን፣ ኵሉ እዩ ሰበን። ድኻን ሃብታምን፣ ኣብ ቅድሚአን ፍልልይ የብሉን።
ዕላማ ኣተዓዳድምአን ንሓው ንሓብቲ ናይ ሕብረት ሙቐት እኳ ዝደልያሉ እንተኾና፡ ሓለፋኡ ግና ንዅሉ ክብልኦ ዝደልያ እቲ እግዚኣብሄር ዘርኣየን፣ ኣስኒቐን ክሰዳኻ መትከለን እዩ።
ብዙሓት ብምኽንያት ክርስትና ስደት ዝበጽሖም ሰባት፡ ቀዳመይቲ መዕቆቢት ቤቶም፣ ቤት ኣደይ ጸሃይቱ እያ ኔራ፡፡ ካብ ስጋአን ንዝኾና ኣጸጊዐንአን ንክርስቶስ ዘፋለጣአን ኣብ መንጎና ነይረን እየን። ሓለፋ ስጋአን ግና ብክርስቶስ ኣዝማደን ጽቡቅ ግብሪ ኢደን ምስክር እዩ። ንኵላቶም በታ ቤት ዝሓላፉ ክነግሩን ክምስክሩን እንተ ንሓድጐም፡ ከም ህይወት ዶርቃስ፣ ንብዙሓት ተዘክራኦም ብንብዓት ምወሓዘ ነይሩ።
ኣደይ ጽሃይቱ፡ እታ ገዝአን ክልተ ዓራት ተነጻጺረን ዝተቐመጣ፣ ሓንቲ ብርኽ ዝበለት ጣውላ፡ ሓንቲ ፊስቶ ሓንቲ ንእሽቶ ከብሒ መቀመጢ ኣቁሓት፡ ኣብ መንደቅ ዝተጠቅዓ ሰለስተ ፍሉያት ነገራት፥ ሓንቲ ስእሊ ናይ ኣቦአን፣ ሓንቲ ኣብ ጸሎት ዝጠሓለ ሰብኣይ፣ ሓንቲ ከኣ ጭርሖአን “ሓንትስ
ንብረትኩም ንወንጌል ክርስቶስ ጥራይ ዝበቅዕ ይኹን” እትብል፡ ኣብ ሓደ ጐና ክርስቶስ ኣኽሊል እሾኽ ደፊኡ ደም ክነጥብ ከሎ እተርእይ፡ ብህይወቱ ኮነ ብጋሻ ምቅባሉ ካብአን ዘይሓምቕ፡ ‘ብሓው ኩለን ቤተ ክርስትያናት’ ዝፍለጥ ብሓውና ባህልቢ ብርሃነ ዝተጻሓፍትን።
ሓው ባህልቢ ብርሃነ ብህወቱ ኣዚዩ ንብዙሓት ዝዓዘመ ንመርዓ እናተዳለወ፣ ሰማያዊ መርዓ ኣርኪብዎ ነደይ ጽሃይቱ ተስፋይ ቀዲምወን ንዘለኣለማዊ ክብሪ ዝሓለፈ ሓው እዩ። ጥቅስታቱ ኣብ ነፍሲ ወከፍ ኣባይቲ ኣመንቲ፣ ብግሩም ሕብርታት ጽሑፋት እተሰለመ፡ ካብ ጁባኡ ወጻኢታት እናገበረ ዝርጋሐ፡ ኣገልግለቱ ዘነጣጠፈ ሓው እዩ። ኣልግብ ኣቢለ ሓንቲ ካልእ ኣዚዩ ዝፍለጠላ ዝነበረ ሕልፍቲ ተግባር ኣብ ገዝኡ ምስ ከድካ ተቐዳዲሙ ዝገብራ ግንጽልቲ መጽሓፍ ቅዱስ ካብ ወንጌል ዮሃንስ ምዕ. 13 ከተንብብ ኣብ ኢድካ ሂቡ፡ ማይ ንመሕጸቢ እግርኻ ብሻሓኒ ቀሪቡ፡ ክሓጽበካ ኣለዎ። ከም ልምድና፣ ከም ጴጥሮስ ኣይፋል እግረይ ኣይትሓጽበንን ምባል ጽቡቅ ባህልና፡ ብቓል ኣምላኽ ጢሒሱ ትሕትና የሱስ ዘንጸባርቕ ሓው እዩ ነይሩ።
ናብታ ገዛ ኣደይ ጽሃይቱ ምልስ ከብለኩም፥ ኣደይ ጽሃይቱ ኣዚየን ዘስተንትናላን ዘስተማቅርኣን መንፈሳዊ ብመገዲ ሬድዮን ቴብን ዝጥቀማላን ንእሽቶ ቴብ ነይራተን እያ። እዛ ንእሽቶ ቤት ካብ ናይ ብዙሓት ገፊሕ ኣባይትና ከተዘንትዎ እትኽእል ብዙሕ ሚስጥር ነይርዋ እዩ። ኣነ ካብ ዝፈልጦም ኣብ በብግዚኡ ኣብ ቤተን ተዓቊቦም ዝነበሩ፣ ሰለስተ ደቂ ሓወን፡ ሓፍቲ ሸውሃት፡ ሓው ኣዳም ሰላባ፡ ሓው ወትሃደር ሽመልስ፡ ሓፍቲ ህይወት ገ/ስላሴ (ክሳብ ብስመን እትጽዋዕ ዝነበረት “ህይወት ጓል ኣደይ ጸሃይቱ) ካልእ ሓፍቲ ህይወትውን ኣብ በብእዋኑ ኣብዛ ገዛ እዚኣ ምስአን ተቐሚጦም እዮም።
ካልኦትውን ኣብኡ ተዓንጊሎም ዝኸዱ መዝገብ ጽድቀን ይንገሮ። ኣብዚ ዅሉ መነባብሮአን፣ ምጒርምራም ሰሚዐ ኣይፈልጥን። ኣደይ ጽሃይቱ ኣዚየን ሓያል መንፈሳዊት ሰበይቲ እየን ነይረን። ቀበጥበጥ ዘለዎ ህይወት ኣይፈታዊቱን። ከምታ ርድኢተን ሰብ ኵሉ ዝጠበቐን፣ መግናሕተን ንዝርድኦ መዓር ወለላ እዩ ነይሩ።
ኣደይ ጸሃይቱ ተስፋይ ግርምቲ፡ ፍሽክትአን ሓንጐፋይ ኣባሃህላአን ካብቲ ትሕዝቶ ቀረበን ንላዕሊ እዩ ነይሩ። ኣደይ ጸሃይቱ፣ ዕድሚአን እናደፍኣ ኣብ ዝኸዳሉ እዋን፡ ነቲ ዝነብራሉ ዝነበራ ማሕብረ ሰብ ክርስትና፣ ከይሃወኻኦ እየን ከይደን።
እምበኣር ዛንትአን ምንጋርና ካልእ ወንጌል ምምሃርና ኣይኰነን፡ ኣሰረን ክንስዕብ ደኣ እምበር ። ኣደይ ጽሃይቱ ተስፋይ ሎሚውን ከምቲ፡ ኣነ ንክርስቶስ ዝመሰልክዎ ንኣይ ምስሉ ክብላ፡ ሓድጊ ምስክርነተን ዓበይቲ ደውል መንፈሳውነትና እዩ።
ነዛ ጽሕፍቲ ኣብ መደብ ፓልቶክ ምስ ተነበት፣ ሓፍቲ ትርሓስ ዑቅባይ ከምዚ ክትብል ምስክርነታ ሃበት። ‘ኣነ እካ ነደይ ጽሃይቱ አይፈልጠንን እየ። ግና ሓንቲ አደ ብዛዕባ ጋሻ ምቅባል ክትምህረና ከላ፡ አደይ ጽሃይቱ ሓደ ግዜ ብዙሓት ሰባት ካብ ቤተ ክርስትያን ዓዲመን ኢላትና። እታ ምስአን ዝነብረት ሓዳሽ ጓል ግና እቲ ምግቢ ኮሮንሾ ስለ ዝነበረ ጠፊኣ ውዒላ።’ ‘ኣነ ግና’ በለት ትርሓስ ሓብትና ‘ንሕናኸ ሎሚ ዋላ እታ ተለኽያ እትብላዕ ብኸመይ ኮን ነካፍላ ንኸውን’ ኢላ አብ መደብ ፓልቶክ ምስክርነታ አስምዐት። ሓው ፓስቶር ምኪኤል አስመላሽውን ቀጺሉ ከምዚ ክብል ምስክርነቱ ይህብ “ኣነ ነደይ ጽሃይቱ ጥልቅ ኢለ ዝፈልጠን ኣይኮንኩን። ከምቶም ኣዚዮም ሕውስ፣ ሕውስ፣ ዝብሉውን አይነብርኩን። ዛንታ ኣደይ ጽሃይቱ ግና ዛንታ ናይ ፍቕሪ እዩ ኢለ ክድምድሞ እደሊ።’
ምድራዊ ፈነወ ኣደይ ጸሃይቱ ተስፋይ … ኣብ ዚቅጽል ዓስራይ ክፋል
contact-
thetruthgosple@wongelhaki.com


text:
/ንሌተናል ጀነራል ፃድቃን ገ/ትንሳኤ ዝተፅሓፈ/ ቀዳማይ ክፋል
ዳኒኤል ካብ መቐለ
ዕላማ እዛ ሓፃር ፅሕፍቲ ነባር ተጋዳላይ ህወሓትን ኣዛዚ ምክልኻል ሰራዊት ሃገርና ብዝነበሩ ሌተናል ጀነራል ፃድቃን ገብረትንሳኤ ውልቀ መፅሄት ኣብ ዝኾነት መፅሄት “ውራይና”ን ጋዜጣ ሪፖርተርን ሓምለ 2008 ዓ/ም “ፖለቲካዊ ፀገማት ሃገርናን መፍትሒ ሓሳባትን” ብዝብል ርእሲ ንዝሃቦ ተንታኒ ሓሳብ ውልቃዊ ርኢቶይ ንምሃብ ዝፀሓፍክዋ እያ።
ፅሑፍ ጀነራል ኣብ እዋናዊ ኩነታት ሃገርና ትኹረት ገይሩ ዝተፅሓፈ ኮይኑ፣ ሽዱሽተ ክፍልታት ኣለውዎ። ኣብዚ ዓመት /2008 ዓ.ም/ ዝተርኣዩ ተርእዮታት ህውከትን ዘይምርግጋዕን፣ ፖለቲካዊ መንቀሊኡን ትርጉሙን ንቕድሚት ብዛዕባ ክህልዎ ዝኽእል ሳዕቤንን መፍትሒኡን ዝሕብር እዩ። በቶም ፀሓፋይ ዝተቐመጡ መርአዪ ሓሳባት ብምውሳድ ኣብቲንሶም ዘልዓልዎም ዛዕባታት ዘለኒ ዝተፈለየ ቅዋም ከምዝስዕብ አዋዲደ ኣቕሪበዮ ኣለኹ።
1/ እቶም ፖለቲካዊ ፀገማት እንታይ እዮም?
ከምቲ ሌተናል ጀነራል ፃድቃን ኣብ ፅሑፎም ብዝርዝር ዝሓበርዎ ኣብዚ ዓመት /2008 ዓ.ም/ ኣብ ሃገርና እቲ ዝተመዝገበ ኣጠቓላሊ ኢኮኖሚያዊ ዕብየት ነቲ ኩነታት ምዝባዕ አየር ዝፈጠሮ ሓደጋ ተፃዊሩ ብልዕሊ ሸሞንተ ሚኢታዊ ክዓቢ ምኽኣሉ ኣዐርዩ ዝንኣድ ኮይኑ ብመዳይ ብፖለቲካዊ ምርግጋዕ ግን ትፅቢት ዘይተገበረሎም ብዝሕ ዝበሉ ህውከታትን ዕግርግርን ተኸሲቶም በሰላ ገዲፎም ሓሊፎም እዮም።
1. ኣብ ክልል ኦሮምያ ዝተፈላለያ ከባቢታት ዝተፈጠረ ዓመፅን ዘይምርግጋዕን።
2. ኣብ ክልል ኣምሓራ ብምኽንያት ሕቶ መንነት ህዝቢ ቅማንት ዝተፈጠረ ጎንፅን ዘይምርግጋዕን።
3. ኣብ ክልል ትግራይ ኣብ ወልቃይት ውሽጢ ብዝነብሩ ተወለድቲ ብሄረሰብ ኣምሓራ ዝተልዓለ ሕቶ መንነትን ነዚ ስዒቡ ህዝቢ ወልቃይት ትግራዋይነቱ ብምልኣተ ህዝቢ ብኮንፈረንስታትን ሰላማዊ ሰልፍታትን ዘረጋገፀሉ ከይዲ።
4. ነዚ ስዒቡ ብምላሽ ህዝቢ ወልቃይትን ኣጠቓላሊ ህዝቢ ዞባ ምዕራብን ዘይተሓጎሱ ውልቀ ሰባት ብዝፈጠርዎ ህውከትን ዘይምርግጋዕን ንዐኦም ንምቁፅፃር መንግስቲ ኣብ ከተማ ጎንደር ንዘካይዶ ኦፕሬሽን ስዒቡ ብደገፍቲ እቶም ዘይሕጋውያን ሰባት ብዝተፈጠረ ዕግርግር ኣብ ልዕሊ ዝተወሰኑ ሓይልታት ፀጥታን ነበርቲን ዝበፅሐ ሞትን ሞግዳእትንኣጓኒፉ እዩ።
5/ኣብ ጋምቤላ እውን ኣብ ሞንጎ ብሄር ብሄረሰባት ተላዒሉ ግን ድማ ዝተኣለየ ህውከትን ኣብ ሞንጎ ብሓደ ዓሌት ደቡብ ሱዳን ዝተፈፀመ ግፍዕን ካልኦትን ምዝርዛር ይከኣል እዩ።
ጥቕልል ኣቢልካ እንትርአ ኣብዚ ዓመት ዝተርኣዩ ህውከትን ዘይምርግጋዕን ኣብ ፖለቲካ ሃገርና ሕማቕ ምስልን በሰላን ገዲፉ ዝሓለፈን ኣብ ዜጋታት ዓብዪ ትኹረት ረኺቡ ስግኣት ብዝተሓወሶ ዘዘራርብ ዘሎን ኣጀንዳ ምዃኑ ዝከሓድ ኣይኮነን። ክንድኡ ዝኣክል ግምትን ክብደትን ክረክብ እውን ትኽክል እዩ ዝብል እምነት ኣለኒ።
2/ ትርጉም ናይዞም ፀገማት
ከም ዝመስለኒ እቶም ፀገማት ርኡያት ስለዝኾኑ ኣብዚ ዝተፈለየ ሓሳብ ምቕራብ ኣይክኣልን። እቲ ፍልልይ ኣብ መንቀሊኦም፣ ትርጉሞምን ኣፈታትሐኦምን ጥራሕ እዩ ዝኸውን። ገሊኡ ነዚ ኩነታት እናርኣየ ሃገርና ኣብ ምርግጋዕ ከምዘየላ ክድምድም ይኽእል። ንኣብነት ኣብ ውሽጥን ኣብ ወፃኢ ሃገርን ዝርከቡ ሓይልታት ተቓውሞ ወግሐ ፀብሐ ዘንበድብድዎ ሓሳብ እዚ እዩ። ገሊኡ ድማ ዋላ እኳ እዞም ተርእዮታት ክመፁ ዘይነበሮም እንተኾኑ ሃገርና ግና ኣብ ምርግጋዕ ከምዘላ ኣንዳዕዲዑ ይኣምን። ናይ መንግስትና እምነት እውን ዋላ እኳ እዞም ፀገማት ይከሰቱ እምበር ኣብ ምርግጋዕን ዝተለመደ ጉዕዞኣን ከም ዘላ እዩ ዝኣምንን መግለፂታት ዘውፅእን ዘሎ። ኣብዚ ነጥቢ እዚ ጀነራል ፃድቃን ሃገርና ኣብ ብጣዕሚ ዘይተረጋግዐ ፖለቲካዊ ኩነታት ውሽጢ ከም ዘላ እዮም ብሓሳቦም ዝኣምኑ።
ብናተይ እምነት ኢህወዴግ እውን በብእዋኑ ዘልዕሎ ከም ስእነት ስራሕ፣ ሰናይ ምምሕዳር፣ ግዕዝይና ዝመሳሰሉ ፀገማት ምህላዎም እንተኣመንኩን ነዚ ኩነታት ተበሊፆም ዕግርግር ክፈጥሩ ዝደልዩ ሓይልታት እንተሃለዉን እዛ ሃገር ግና ኣብ ፖለቲካውን ማሕበራ ኢኮኖምያውንምርግጋዕ ከምዘላ እየ ዝኣምን።ኣብዛ ሃገር ትሸዓተ ክልላትን ክልተ ከተማ ምምሕዳራትን እየን ዘለዋ። ስለዚ ኣብ ኣዝዩ ውስን ክፋል ዝርከብ ህዝቢ ሃገር ናይ ምብታን ዕላማ ብዘለዎም ውሕዳት ገናሕቲ ናይቲ ፀገም ብህውከት እንተተሓመሰን ተደናጊሩ እውን ሰልፊ እንተወፀን ሃገር ክትፈርስ ዝበለት ገይሩ ዝሓስብ እንተሃልዩ ኣዝዩ የዋህ እዩ ክኸውን። ብህዝቢ ንዝተመረፀን ሕዚ እውን ገለ ፀገማቱ ንኸስተኻኽል ጥራሕ ሕቶታት ከቕርበሉእንተዘይኮይኑ ሙለእ ክብሃል ዝኽእል ናይ ህዝቢ ድጋፍ ዘለዎ ኢህወዴግስ ከምዚ ብዝበሉ መዕነዋይ ዕላማ ዘለዎም ህውከታት ክፈርስን ሃገር ክትበታተንን ኣይትኽእልን።
ማሕበረሰብ ዓለም እውን ኢትዮጵያ ኣብ ዝተረጋገዐ ኩነታት ከምዘላ ኣሚኑ እዩ ዝኸይድ ዘሎ። ሃገርና ኣብ ብጣዕሚ ዘይተረጋግዐ ኩነታት እንተትህሉ ነቲ በብእዋኑ ናብ ሃገርና ዝፈስስ ዘሎ ኢንቨስትመንት እንትዕገት ኣይመስተውዓልናን። ግን ይውሕዝ እዩ ዘሎ።
ብመሰረቱ እቶም ካብ ዝተፈላለየ እምነት ብምብጋስ ብዝተፈላለዩ መልክዓት ዝለዓሉ ዝነበሩን ዘለዉን ፀገማት ኣብ ህንፀት ዲሞክራሲያዊ ስርዓት ሓደ ሃገር ኣየጋጥሙን ኢልካ ምግማት ኣይከኣልን። ናይ ሃገርና ብርኪ ዕብየት ከምዚኦም ዝበሉ ኣብ ድሕረትናን ድኽነትናን ዝፍልፍሉ ተፃብኦታት ካብ ዝኾነ ኣንፈት ኣየጋጥምዎን ክብሃል ኣይኽእልን።
ኣብ ዝሓለፉ 25 ዓመት መጠኖምን ቅርፆምን ክፍላለ እንተዘይኮይኑ እናተዓዘብናዮም መፂእና ኢና። ክሳብ ድልዱል ዝኾነ ዲሞክራሲያዊ ስርዓት ዝህነፅ ንቕድሚት እውን እንተኾነ ከምዚኦም ዝበሉ ተፃብኦታት ኣይህልውን ኣይረኣዩን ክበሃል ኣይከኣልን። ስለዚ እቶም ፀገማት እኳ እንተሃለዉ ሃገርና ኣብዚ እዋን ኣብ ብጣዕሚ ዘይተረጋግዐ ኩነታት ውሽጢ እያ ትርከብ ዝብል መደምደምታ ካብ ጀነራል ፃድቃን ዝፈልየኒ ሓደ መሰረታዊ ነጥቢ ገይረ ወሲደዮ ኣለኹ።
ካሊእ ነጥቢ ኣፈላላይ ነቲ ፀገም መጋደዲ ተባሂሎም ብጀነራል ፃድቃንካብ ዝተጠቐሱ ነጥብታት “ዴሞክራስያዊ ምህዳር ስርዓት ብምፅባቡ እዩ” ተባሂሉ ኣሎ። ሕገ መንግስቲ ኣብ ዝፀደቐሉ ዝነበረ እዋን ካብ ዝነበረ ተፅዕኖ ግሎባላይዘሽን ኣብዚ እዋን እዚ ከምዝሓየለን በዚ ምኽንያት እዞም ዝስዕቡ ክልተ ተፃረርቲ ድሌታት ማዕቢሎም ከምዘለዉን እውን ይጠቅስ። ሓደ ህዝቢ ኣብ ጉዳያት ፖለቲካ ዘለዎ ኣተሓሳስባን ንምስታፍ ዘለዎ ድሌትን ወሲኹ ከምዘሎን ብሓፂር ኣዘራርባ ዲሞክራሲያዊ ስርዓት ክሰፍሕ ከምዝደሊ፤ ብኣንፃሩ መንግስቲ ድማ እቶም ኣብ ሕገ መንግስቲ ተቐባልነት ዝረኸቡ መሰላት ዝግድቡ ኣሰራርሓታትን መመርሕታትን ብምጥቃም ምሕደራ ዲሞክራሲ እናፅበበ ይርከብ ዝብሉ እዮም። እዚ ናይ መንግስቲ ተግባር ኣብ ውሽጢ ሃገርና ንዘሎ ፖለቲካዊ ቐውሲ ሓደ ዓብዪ ምኽንያት ከምዝኾነንብናይ ሌተናል ጀነራል ፃድቃን ገብረትንሳኤ ትንተናዊ ፅሑፍ ተዳህሲስሉ እዩ።
ተፅዕኖ ግሎባላይዘሽን ማለት ንዓይ ከምዝርደኣኒ እቲ ምስ ዓለም ዘለና ምትእስሳር ብብዙሕ ገመዳት ብምጥንኻር ኣዐርዩ ቅልጡፍ፣ ቀሊልን ተበፃሕነትን ክህሉ ገይርዎ ኣሎ። እዙይ ማለት ግን ዓለም ንኽንፈልጣ ኣኽኢሉና፣ ዝተፈላለየ ቴክኖሎጂ ብቐሊሉ ንምኹራጅን ኣብ ጥቕሚ ንምውዓልን ጠቒሙና ኣሎ፣ ካብ ምባል ሓሊፉ ኣብ ህንፀት ዲሞክራሲያዊ ስርዓት ብምስፋሕን ብምፅባብን መዳይ ኣዐርዩ ኣበርክቶ ገይሩ ዝብል እምነት አየስማዕመዐናን። እቶም ኣብ ሕገ መንግስቲ ዝተቐመጡ መሰላት ካብ ፈለማ ብዘይ ገደብ ክትግበሩ ከም ዘለዎም ተቐሚጦም ዝሓደሩ እዮም።
ብድሌት ሰባትን ብጊዜ ኣንፃርን እናተዓቀኑ ተግባራዊ ዝኾኑ ሰብኣውን ዲሞክራሲያውን መሰላት ከምዘይኮኑ ዝተቐመጠ ሓቂ እዩ። እዚ እንሃንፆ ዘለና ዲሞክራሲ ድማ ንጭቡጥ ፀገምና ዝፈትሕ ድኣምበር ካብ ወፃኢ ከምሸቐጥ ኣቕሓ “ኢምፖርት” ገይርና እነእትዎ በብእዋኑ ብናይ ደገ ተፃብኦታት ቅኒት እናገበጥናዮን ዝኸይድ ስርዓት ኣይኮነን።
ምሕያል ግሉባላይዘሽን ኣብ ህንፀት ወያናይ ዲሞክራሲ ዝፃወቶ እዎንታዊ ተራ የብሉን። እኳ ድኣስ ሊበራሊዝም ዝፈጥሮም ዕንቅፋታት ይዛይዱ። ስለዚ ምሕያል ግሎባላይዘሽን እዎንታዊ ተፅዕንኡ ድዩ ዘምዝን ወይስ ኣሉታዊ ተፅዕንኡ ዝብል ካብዚ ተበጊስና ብሰፊሑ ክንካትዕ ንኽእል ኢና።
ከም ናተይ ትዕዝብቲ “ምህዳር ዲሞክራሲ ይፀብብ ኣሎ” ዝብል ኣበሃህላ ሐዚ ሓዱሽ ዝስማዕ ዘሎ ኣይኮነን። ኢህወዴግ ነቲ ጨና ዴሞክራሲ ዘይነበሮ ስርዓት ደርግ ኣወጊዱ ስልጣን ካብ ዝጭብጥ ኣትሒዙ ብወገን ተቓወምቲ ብዙሕ ክዝመረሉ ዝፀንሐ መዝሙር እዩ። ሌተናል ጀነራል ፃድቃን ገብረትንሳኤ ዝፀሓፍዎ እውን ካብቶም ናይ ተቓወምቲ ዝተፈለየ ድምፀት ዘለዎ መልእኽቲ ኮይኑ ኣይተሰመዐንን። ነዚ ስርዓት “መሰላት ዝግድቡ ኣሰራርሓታትን መምርሕታትን ምስ መሰላት ብዘይገደብ” ዝብል ኣምራት ምጥዕዓም ኣፈላላይ ዘለዎ እዩ።
ሕገ መንግስትና እቶም መሰረታዊ ዲሞክራሲያዊ መሰላት ብዘይ ኣሰራርሓታትን መምርሒታትን ይተግበሩ ኣይብልን። ኣተገባብረኦም ብኣሰራርሓታትን መምርሕታትን ብዝወፁ ሕግታትን ክድገፍ ከምዘለዎ እዩ ዘቐምጥ።
እንታይ ድኣ እዩ? እንተተባሂሉ ግን እቲ ዘሎ ፀገም ካሊእ ከይኮነስ ኣብ ሞንጎ ወያናይ ዲሞክራሲን ንዮሊብራል ዲሞክራሲን ዘሎ ባህርያዊ ፍልልይ እዩ። ሊብራል ዲሞክራሲ እቲ ምህዳር ልቂ ክኸውን ይመርፅ። መሰል ካብ ግቡእ ነፂሉ ይወስድ። ካፍቲ ዝኽተሎ መትከል ተበጊሱ ስርዓተ ኣልበኝነት ኣብ ባዕሉ ዘይኮነሰኣብ ካልኦት ክነግስ የተባብዕ። ወያናይ ዲሞክራሲ ንኹሎም መሰላት ናይ ሕጊ ሓለዋ ንኽግበረሎም የተባብዕ። መሰል ምስ ግቡእ ተጠዓዒሙ ክኸየድ ይገበር። በዚ መሰረት ኣብ መሰላት ገደብ ዝግበረሎም ብሕጊ ዝተቐመጡ ስለዘዉ ዲሞክራሲያዊ ምሕዳር ፀቢቡ ዘብል ክኸውን ኣይኽእልን።
እዚ ማለት ኣብ ኣጠቓቕማን ኣተገባብራን እቶም መሰላት ብወገን መንግስታዊ መሓውራት ይኹን ዜጋታት ዝረኣዩ ፀገማት የለውን ማለት ኣይኮነን። እቲ ፀገም ናይ ኣተሓሳስባን ኣብ ተግባር ኣወዓዕላ ብኻሊእ ኣዘራርባ ኣብ ኣፈፃፀማ ብስፍሓት ዝርአ ዘሎ እዩ። እዚ ክስተት ብዋናነት ምስ ናይ መራሕትና ብርኪ ዓቕምን ኣተሓሳስባን ምስ ዘለና ብርኪ ህንፀትኢኮኖሚን ዲሞክራሲን ብህፁፅ ክነወግዶ ዘይንኽእል ክስተት ምዃኑ ድማ ምርኣይ ኣገዳሲ እዩ። ብሓደ ግዘ ተሃኒፁ ዝውዳእ መስርሕ የለን። ናይ ካልኦት ሃገራት ህንፀት ዲሞክራሲ ተሞክሮ ዝነግረና እውን ህንፀት ዲሞክራሲ ከቢድ ቃልሲ ዝሓትት ሓርጎፅጎፅ ዝበዝሖ ጉዕዞ ከምዝኾነ እዩ። እዚ ምዃኑ ድማ ብዋናነት ምስ ናይ መራሕትና ጀነራል ፃድቃን ይጠፍኦም እዩ ዝብል እምነት የብለይን።
እቲ ካልእ ጉዳይ ከምቲ ብሓደ ኢድ ጥራሕ ምጥቓዕ ዘይከኣል ህንፀት ዲሞክራሲ እውን ብመንግስቲ ጥራሕ ዝውዳእ ኣይኮነን። ናይ ኩሎም ፖለቲካዊሓይልታት፣ ሲቪክ ማሕበራትን ብዋናነት ድማ ናይ ሓፋሽ ህዝብን ተሳትፎ ይጠልብ። ሌተናል ጀነራል ፃድቃን ብዛዕባተሳትፎ እዞም ኣካላት ክዛረቡ እንተዘይከኣሉ እውን እቲ ሓቂ ግና ኣይጠፍኦምን። ብፍላይ ተቓወምቲ ውድባት ፖለቲካ ሃገርና ኣብ ህንፀት እቲ ዴሞክራያዊ ስርዓት ዕንቅፋት ካብ ምፍጣር ሓሊፎም እወንታዊ ተራ እንትፃወቱ ዘይረአዩ ከምዘኾኑ ዓመታት ካብ ዝነበረና ከይዲ ዝተዓዘብናዮ እዩ።


text:
አበው ቅዱሳን ዘደብረ ቢዘን
ኣቡነ ፊሊጶስ አንዳዴ ባሕር
ኣቡነ ዮሓንስ ለጓሜ ደመና
v ሰላም ለፀአተ ነፍስከ አመ ኃሙሱ ለነሐሴ
ወለድነ ሥጋከ ሰላም እንተ ይደልዎ ቅዳሴ
ፊልጶስ ሰማዕት ዘኅቱም በስመ ሥላሴ
ነፍስየ ማርያም እህተ ነቢይ ሙሴ
ነዋ ለክብርከ ታቄርብ ውዳሴ።
v ሰላም ለልደትከ አንተ ኮኖም ሕይወት
ለይርድኣነ እግዚእ አቡከ ወለእምከ መግደላዊት
ሐዋርያ ኣምላክ ፊልጶስ ወልደ እስጢፋኖስ ሰማዕት
ከመ እወድስከ በልሳንየ ትሑት
ለሐውጾትየ ነዓ በኩሉ ሰዓት።
v ሰላም ለሕልናከ ዘኢይሔሊ እከየ
ወለአማዑትከ ሰላም በእሳተ ሐፂን ዘውዕየ
ገባሬ መንክራት ፊልጶስ ኣንተ እንደድከ ማየ
ዮሐንስኒ ወልድከ ዘተሰምየ
ከመ ኤልያስ በጸሎቱ ለጐመ ሰማየ።
መልክዐ አቡነ ፊልጶስ
በስመ አብ ወወልድ ወመንፈስ ቅዱስ አሃዱ አምላክ አሜን!
ሌላ ምስ ጻድቅ ኣቦና ኣቡነ ፊሊጶስን ገዳሞ ደብረቢዘንን
ነሓሰ ፭
ገዳም ደብረ ቢዘን ኣብ ሰሜናዊ ቀይሕ ባሕሪ ብወገን ምብራቕ ከተማ ኣስመራ ንኡስ ዞባ ጊንዳዕ ትርከብ። ካብ ኣስመራ ዘለዋ ርሕቀት ኣስታት 25 ኪሎ ሜተር እዩ። ኣብ ከተማ ነፍሲት ምስ በጻሕካ ነዊሕ ዓቀበት መገዲ ሓደ ሰዓት ከድካ ትርከብ። እዚ ገዳም ዝተመስረተሉ ዘመን ብ1335 ዓ.ም እዩ።
ኣቡነ ፊሊጶስ ዝተወለዱ ካብ መኳንንቲ ስድራቤት እዮም ተወሊዶም። ኣብኦም ይርደኣነ እግዚኦ፡ ኣዲኦም ከኣ መግደላዊት ይበሃሉ። ወለዶም ይርድኣነ እግዚእን መግደላዊትን ከኣ ውሉድ ብምስኣን ንብዙሕ ዘመናት ብሓዘንን ብብኽያትን ይነብሩ ነበሩ። ርህሩህ ኣምላኽ ከኣ ዝነገርዎ ዘይርስዖ፡ ዝለምንዎ ዘይኸልእ ብምዃኑ ድሕሪ ብዙሕ ዘመን ጸሎቶምን ብኽያቶምን ሰሚዑ ከም ዝወልዱ ንቅዱስ ገብርኤል መልኣኽ ብስራት ልኢኹ ኣበስሮም። ኣቡነ ፊሊጶስ ከኣ ብ9 ጥቅምቲ 1297 ዓ.ም ተወልዱ። ወዲ 19 ዓመት ምስ ኮኑ። ደብረ ጸራቢ ከይዶም ካብ ኣቡነ ብኪሞስ ወዲ ኤዎስጣቴዎስ መዓርግ ምንኩስና ተቀበሉ። ብድሕሪኡ ኣብ ስብከተ ወንጌል ተዋፊዎም ንኣስታት 30 ዓመታት ዝኣክል ኣስተምሀሩ። ብድሕሪዚ ኣብ ዞባ ደቡብ ወረዳ ቆላ ብብሕትውና እንዳተቀመጡ ከለዉ፡ ምስ በዓል ኣቡነ መርቆሬዎስን ኣቡነ ኣብሳዲን ኣብ ሮራ ዝተባህለ ቦታ ትንቢታዊ ትምኒት ተመንዩ። ናይ ሰለስቲኦም ኣቦታት ትምኒት ከኣ ከምዚ ነበረ፦
ኣቡነ መርቆሬዎስ፡ መቃብረይ ጻዕዳ ኮይኑ ድውያንን ሕሙማምን ዝፍውስ ክኸውን።
ኣቡነ ኣብሳዲ ከኣ፡ መንፈሳውያን ደቀይ ብዙሓት ክኾኑለይ።
ኣቡነ ፊሊጶስ ከኣ፡ ገዳመይ ብደቂ ኣንስትዮ ከይግኃስ ዝብል ነበረ።
ሰለስቲኦም ኣቦታት ዝተመንይዎ ኣብ ቅድሚ እግዚአብሔር በጺሑ ተፈጻምነት ረኺቡ ከም ትምኒቶም ተግባራዊ ኮይኑ ክሰርሕ ይርከብ።
ኣቡነ ፊሊጶስ ካብ ወረዳ ቆላ ናብ ወረዳ ደምበላስ ብምኻድ ኣብ ከባቢ ዓዲ ጸጸር ብብሕትውና ተቀመጡ። ድሕሪ ቁሩብ እዋን ከኣ ካብኡ ተበጊሶም ንታሕታይ ደምበላስ ግምበሪ ዝተባህለ ኣተዉ። ኣብዚ'ውን ብጽኑዕ ተባሕትዎን ገድልን ድሕሪ ምጽናሕ እግሪ ኣቢሎም ንምድሪ ሓበለ ኣትዮም ብብሕትውና ተቀመጡ። ኣብዚ ቦታ እዚ ብኣፍ ኣቦታት ከምዝትረኽ ንመፋቅዶም ዝኸውን ካብ ኣርድእቶም ንኣቡነ ፊሊጶስ ጫኺሮም መሸላ ዘርእሎም እታ ዝዘርእዋ መሸላ ከኣ ጽቡቅ ቦቒላ ኣብ ፍረ ክትበጽሕ ምስ ቀረበት ሓደ ሃብታም ከንቲባ ሰብኣይ ከብቶም ሰዲዶም ብለይቲ ኣብልዕዎ። ካብቲ ፍረ ዝበጽሐ መሸላ ኩሉ ብጀካ ሓንቲ መሸላ ኣብ እሾኽ ጋባ ተሓቢኣ ዝተረፈት እንተዘይኮይና ብሙሉኡ ተበልዐ። ሽዑ እቶም ኣርድእቶም ንኣቡነ ፊሊጶስ እዚ ነገርዎም። ኣቡነ ፊሊጶስ ከኣ ደሓን እታ ዝተረፈት መሸላ ኣብ ዓውዲ ዝበጥዋ እሞ እግዚአብሔር ከበርክታ እዩ በልዎም ። እታ ሓንቲ ግምቦ መሸላ ኣብ ዓውዲ ምስ ዘበጥዋ ከኣ ካብቲ ሙሉእ ግራት ዝገመትዎ ኮይኑ ነቲ ዓውዲ መልኣቶ ሓፊሶም ከኣ መፋቅዶም መሊኦም ከዱ። ብድሕር'ዚ ድማ መፋቅዶም ጺዒኖም ካብ ገርገር ብመግዲ ጋባታት ተበገሱ ኣብ ምድሪ ደቂ ዳሽም ክበጽሑ ከለዉ እቲ መገዲ ብሓደ ዓቢ እምኒ ተዓጽዩ ጸንሖም። ነታ መፋቅድ ተጻዒና ዝነበረት እንስሳ ከኣ ከምዚ በልዋ ስሎኺ በልዋሞ ብትሕቲ እቲ ዓቢ እምኒ ሶሊኻ ወጸት። ንሶምን ኣርድእቶምን ከኣ ብኡኡ ሓለፉ እታ ቦታ ክሳብ ሕጂ ሶሊኾም እንዳተባህለት ትጽዋዕ ኣላ። ናይ ኣጋር መገዲ ስጋብ ሕጂውን ይኽየዳ እዩ ።
ሽዑ ንገረሚ ወረዳ ካርነሽም ኣትዮም ተቀመጡ። ኣብ ከባቢኡ እንዳተዛዋረሩ ከኣ ትምህርቲ ክህቡ ጀመሩ። ካብኡውን ብዙሕ ከይጸንሑ ንእንባ ጸለሎ መሬት ጸሎት ኣትዮም ብሕትውና ጀመሩ። ኣብዚ'ውን ብዙሕ ከይጸንሑ ካብኡ ተበጊሶም ምስ ዓሰርተ ሽዱሽተ (16) ኣርድእቶም ናብ ገዳም ደብረቢዘን ኣትዮም መስረትዋ። ኣብ መበል ኣርብዓን ክልተን (42) ዕድሚኦም ብ1365 ዓ.ም ሓድነትን ማሕበራዊ ናብራን መስሪቶም ሕግን ሥርዓትን መምርሕን እንዳሃቡ ኣጸናንዕዎ። ከምዚ ጌሮም ሕጊ አበው እንዳምሃርዎም ከለዉ ዝተፈላለዩ ኣላውያን ኣህዛብ የጭንቅዎምን ይርብሽዎም ከም ዝነበሩን ግና ብናይ ኣቦና ኣቡነ ፊሊጵስ ጸሎት ኩሉ ይሰግሩ ከምዝነብሩ ገድሎም ይነግረና። ኣቡነ ፊሊጵስ ከኣ በቲ ኣብ ቅድሚ ኣላውያን ክፍርሑን ግርማ ዝሀቦም ዘኽበዎም ኣምላኽ ኩሉ ግዜ የመስግንዎ ነበሩ።
ስለዚ ገዳም ደብረ ቢዘን ብኣቡነ ፊሊጶስ ዝተመሥረተት ኮይና ዋላ እኳ ኣብ እዋኖምን ብድሕሪኦም ብዙሕ ፈተናታት እንተኣጋጣማ እግዚአብሔር ናይ ቅዱሳኑ ዓጽሚ ዝዓረፈሉን ዝጸለየሉን ክሕሉን ከኸብርን ካቡኡ ሓሊፉ'ውን ናብኡ ዝመጹ ሰባት ክባርኽን ክቅድስን ምዃኑ ቃልኪዳን ስለዝኣተወሎም እንሆ ገዳም ደብረቢዘን ነቲ ኩሉ መከራ ኣሕሊፋ ኣብዚ ሕጂ ዘላቶ በጺሓ ትርከብ።
ናይ ጻድቅ ኣቦና ኣቡነ ፊሊጶስ በረከቶምን ረዲኤቶም ምስ ኩላትና ይኹን ኣሜን።
(For those who do not have Geez, please visit this link) TSADIK ABONA ABUNE FILIPOS
ወስብሓት ለእግዚአብሔር
ወለወላዲቱ ድንግል
ወለመስቀሉ ክቡር!


text:
ንባዕሉ “ኣይ ኤስ ኣይ ኤስ” እናበለ ዝፅውዕ እከይ ጉጅለ ግብረ ራዕዲ ኣብ ገማግም ባሕሪ ሜድትራንያን ሃገረ ሊብያ ኣብ ልዕሊ ኢትዮጵያውያን ወገናትና ዝፈፀሞ ፍፁም ሰይጣናውን ኢ-ሰብኣውን
ተግባር፣ ካብ ኣእምሮ ደቂ ሰባት ክወፅእ ኣይካለን ። ሕዚ እውን መላእ ህዝቢ አብ መሪር ሓዘን እዩ ዘሎ።ብዛዕባ እዚ መስካሕክሒ ፍፃመ ኣምሪሩ እንትዛረብ ኣብ ኩሉ ቦታ ትሰምዕ። ምስ እዚ ተተሓሒዙ ድማ ሓደ ዓብይ ጉዳይ መዘራረቢ ዛዕባ ኮይኑ ኣሎ፤ ምኽንያት ዘይ ሕጋዊ ስደት መናእሰያትናን መፍትሒኡን ዝምልከት ዛዕባ።
ካብ እንጀራ ሕልሚ ተበራቢሩ ብጋህዲ ሚልዮነር ዝኾነ መንእሰይ
ኣብ ዝተፈላለዩ ኮንፈረንስታት ብዝቐረቡ መፅናዕታዊ ፅሑፋትን ዝተገበሩ ዘተታትን ምኽንያት ዘይሕጋዊ ስደት መናእሰይ ፣ ዘይሕጋወያን ደለልቲ ምዃኖም እዩ ተሰሚርሉ።እቲ ሓቂ እውን እዚ እዩ። በዚ ምኽንያት እዩ ፣ እታ ለይትን ቀትርን ጉልበትካ ኣሕሲርካ፣ ስራሕ ከይመረፅካ እንተሰሪሕኻ ክትህፍትመላ እትኽእልን በዓልቲ ብሩህ ተስፋ ዝኾነትን ሃገሮም እናገደፉ ዘየለ እንጀራ ሕልሚ እናተዘረቦም ልቦም እናሸፈተ ናብ ምድረ ሲኦል ዝኸዱ ዘለው። እስኪ መን የርድእ ዝቐበረ፣ መን ይመስክር ዝነበረ እዩ እሞ፣ነዚ ዝበለፀ ግልፂ ንምግባር ፣ ሓደ በዓል ተመኩሮ ክነቕርብ።
ተስፋኣለም ገብረመስቀል ይበሃል። ኣብ ወረዳ ኣሕፈሮም ንኡስ ወረዳ እገላ፣ ገርሁ ስርናይ ኣብ እትበሃል ከተማ እዩ ዝነብር። “ኣብ ዓዲ ዓረብ ሽሻይ ኣሎ፣ ብቐሊሉን ኣብ ዝሓፀረ እዋንን ፀገማትካ እትፈትሐሉ ሃገር እዩ” ሰሚዑ፣ በረኻታት ሰሃራን ማዕበል ባሕሪ ሜድትራንያንን ኣቋሪፁ ናብ ሱዕዲ ዓረብ ሰጊሩ። ይኹን እምበር ናብራ ስደት ከምዝሓሰቦን ብወረ ዝሰምዖን ስለዘይኮነሉ፣ ድሕሪ ሓደ ዓመት ፃኒሒት ናብ ዓዱ ይምለስ። ኮይኑ ግን ሕዚ እውን መሊኡ ተስፋ ስለዘይቆረፀ ተመሊሱ ንካልኣይ ግዜ ሱዑዲ ዓረብ ይኸይድ። ኣብዚ እዋን ግን ካብቲ ፈለማይ ናይ ስደት ህይወቱ ኣዝዩ ዝተፈለየ ነገር ይገጥሞ። ሹርታ/ፖሊስ/ ሱዑዲ ዓረብ ብዘይሕጋዊ መንገዲ ናብ ሃገሮም ከምዝኣተወ ስለዝጠርጠሩ ሒዞም ንምብራር የሳጉግዎ። ሃዲሙ ከምልጥ ዝሓሰቦ ተስፋኣለም ብጥይት ተወቒዑ ይወድቕ። “ኣብ ርእሲ ድኽነተን ምራኸን ትሞተን” ይኸውን።ቁስሉ ብሕክምና ድሒኑ ድሕሪ ነዊሕ ማእሰርቲ ንሓንሳብን ንሓዋሩን ህይወት ስደት ተሰናቢትዋ ናብ ዓዱ ይምለስ፡
ድሕሪ እዚ ጌግኡ ተገንዚቡ ፣ፀጋታት ዓዱ ሓሲቡ ኣብ ሃገሩ ሰሪሑ ንምልዋጥ ወሲኑ።ናብ ዝነበርኦ 3000 ብር ካብ ደደቢት ማይክሮ ፋይናንስ ተለቂሑ ብምውሳኽ ክልተ ኣግማል ገዚኡ ስራሕ ይጅምር። ኣግማል ተስፋኣለም ንመንደቕ ዝውዕል እምኒ እዮም ዝፀዓኑ። ጎድና ጎድኒ እዚ ድማ ካልእ ተወሳኺ ሓሳብ መፅአሉ። በዞም ኣግማል ኣእማን ብምፅዓን ገዛውቲ እናተኾናተረ ንምስራሕ።” እዚ ስራሕ ኣዝዩ ኣድካሚ ነይሩ። ይኹን እምበር መሰረት ነቲ ሐዚ ዘለኽዎ ድማ ንሱ ስለዝኾነ ኣዝየ እየ ዝፈትዎ “ይብል። በዚ ስራሕ እዩ ድማ ፣ መንበሪ ገዝኡ ሰሪሑስ ናብ ንግዲ ሸቐጣሸቐጥ ዝተሰጋገረ። ኣብ ንግዲ ሸቐጣሸቐጥ ፅቡቕ እናሰርሐ ብዘዋህለሎ ካፒታል ድሕሪ ውስን ዓመታት፣ በዓል ዋና ቤት ቁርሲ፣ ህንፃ መሳርሒን ናይ ገዛ ኣቑሑ መሸጥን ወሰኸ።
ኣብዚ ሕዚ እዋን ድማ 84 ሽሕን 600 ብር ዝዋግኦም ሜሽናት ብምግዛእ ኣብ ስራሓቲ ሓፂን መፂንን ጣውላን ተዋፊሩ ይርከብ። ዝተፈላለዩ ዓይነታት ዲዛይን ዘለዎም ውፅኢት ዕንፀይትን ሓፂንን ብመሰረት ትእዛዝ ዓማዊል ይሰርሕ። በዚ መሰረት ኣብ ስራሓቲ ደቀቕትን ኣናእሽትን ትካላት ተሓቚፎም ፅቡቕ ካፒታል ካብ ዘዋህለሉ ተባሂሉ፣ ሃርበኛ ልምዓት ከተማታት ትግራይ ብምዃን ካብ ኤጀንሲ ልምዓት ደቀቕትን ኣናእሽተይን ትካላት ንግዲ ትግራይ ኣብ 2006 ዓ/ም ተሸላሚ ኾይኑ። ብ2007 ዓ/ም ድማ ብደረጃ ሃገር ኣብ ዝተሰለጠ መዓልቲ ከተማታት ካብ ፌደራል ደቀቕትን ኣናእሽትን ኢንተርፕራይዝ ኤጀንሲ ልምዓት ሃገራዊ ሽልማት ረኺቡ።
ኣብዚ ሕዚ እዋን ካብ መንበሪ ገዝኡ ብተወሳኺ ኣብ ከተማ ገርሁ ስርናይ ከባቢ ሓደ ነጥቢ ክልተ ሚልዮን ብር ዝግመቱ ክልተ ትካላት ንግዲ ኣለውዎ። እቲ ሓደ ትካል ስራሕቲ ሓፂን መፂንን ጣውላን እንትኸውን እቲ ሓደ ድማ ቤት ምግቢ እዩ።ኣብ ርእሲ ከተማ ክልልና ዝኾነት ከተማ መቐለ እውን በዓል ዋና ገዛ እዩ። እንታይ እዚ ጥራሕ ፣ ኣብዚ ዓመት ብኸባቢ ፍርቂ ሚልዮን ብር በዓል ዋና መኪና እውን ኮይኑ። ብድምር 3 ነጥቢ 2 ሚልዮን ብር ዝግመት ሃፍተ ገነት ክውንን ክኢሉ ኣሎ።ተስፋኣለም በዓል ቤትን መካየዲ ስራሕን ናይዞም ኩሎም ስራሕቲ እዩ። ካብ ባዕሉ ሓሊፉ ንኻልኦት 12 ግዝያውን ቀወምትን ስራሕተኛታት ናይ ስራሕ ዕድል ፈጢሩ ኣሎ።
ንሕና እውን ናብ ማእኸል ስርሑ ከይድና ኩነታት ስራሕ ሓቲትናዮ “ስራሕ ፅቡቕ ኣሎ” ምስበለና፣ ብሓደ ነገር ግን ኣዝዩ ከምዝተፀገመ ኣዕሊሉና፤ ስእነት ሰራሕተኛ። “ ሰራሕተኛ ዝበሃል ንምርካብ ብጣዕሚ ኣፀጋሚ እዩ፤ ሰራሕተኛታት ኣሊሽካ ተምፅእ፣ ንእሽተይ ልምድ ምስ ኣበሉ ገዲፎምኻ ወይ ናይ ባዕሎም ስራሕ ይኸፍቱ ወይ ድማ ናብ ስደት ይኸዱ” ክብል እቲ ፀገም ኣብሪሁልና። ቀፂሉ ድማ “እቶም ምሳይ እናሰርሑ ፀኒሖም ናይ ባዕሎም ስራሕ ከፊቶም ዝሪኦም ካብቲ ምሳይ እናሃለዉ ንላዕሊ እየ ዝሕጎሰሎም። ምኽንያቱ ናተይ ውፅኢት እዮም። እቶም ከምዚ ዝበለ ስራሕ እናገደፉ ናብታ ብወረ ገነት ብተግባር ግን ናይ ምድሪ ሲኦል ስደት ከይዶም እንትሰምዕ ግና ኣዝየ ይሓዝን” ይብል። ኣብ መወዳእታ “ገንዘብ ምውህላልን ናብ ኦም ምድያብን ሓደ እዮም። መናእሰያትና ድማ እዚ ክመሃሩ ኣለዎም” ዝብል መልእኽቲ ብምሕላፍ ሓሳቡ ይዛዝም። ገንዘብ ቀስ እናበልካ ከምዝእከብ ንምግላፅ እዩ።
ስደት ክንደየናይ ከምዘዋርድን ኣብ ዓድኻ ሰሪሕኻ ምንባር ድማ ዘለዎ ክብርን ንምግላፅ ልዕሊ እዚ ኣብነት የለን። ተስፋኣለም ሓደጋ ስደት ብኣካል ርእዩ ጌግኡ ስለ ዝተረድአ ኣብ ዓዱ ኣብ ሓፂር እዋን ሰሪሑ ተለዊጡ። ኣብ ዓዶም ሰሪሖም ዝተለወጡ ካልኦት ብዙሓት ተስፋኣለማት እውን ኣብ በብኸባቢና ኣለዉ። ስለዚ ኣብ ሃገርና ሰሪሕና ንምንባር ዘኽእሉ ብርክት ዝበሉ ጋህዳዊ ኣማራፅታት ስለዘለውና ክብርናን ድሕንነትናን ኣብ ዝተሓለወላ ዓድና ሰሪሕና ንለወጥ።


text:
www.assenna.com
ምልካዊ ስርዓት ኢሳይያስ፡ ነታ ኣብ ዝሓለፈ ዓመት፡ ካፕቴን ዮናስ ወልደኣብ ከምኡ ‘ውን መኮነን ደበሳይ ዝተባህሉ ክልተ መራሕታ (ፓይሎታት) ዝጨወዩዋ ሞ፡ ኣብ ስዑዲ ዓረብ ዑቕባ ድሕሪ ምሕታቶም ንሓያለ ኣዋርሕ ኣብ ስዑዲ ዓረብ እትርከብ IAI 1125 ዝዓይነታ ናይ VIP ነፋሪት ናብ ኤርትራ ክትመልሳ ዝለኣኻ፡ ራህዋ ገብረክርስቶስ ዝተባህለት ፓይሎት፡ ዝተዋህባ ተልእኾ ግዲፋ፡ ንስርዓት ህግደፍ ብምርሕራሕ ንርእሳ ኣብ ስዑዲ ዓረብ ፖለቲካዊ ዑቕባ ስለዝሓተተት፡ ስርዓት ህግደፍ ልኡኻት ሰዲዱ ናብ ኤርትራ ክምለሳ ዝተፈላለየ ውዲታት የካይድ ከምዘሎ እሙናት ምንጭታት ሓቢሮም።
ኣብዚ እዋን’ዚ፡ ፓይሎት ራህዋ ገብረክርስቶስ ኣብ ጀዛን፡ ኣብ መደበር ፖሊስ ክትርከብ ከላ፡ ኣምባሳደር ህግደፍ ኣብ ስዑዲ ዓረብ ኣብቲ ቦታ ተረኺቡ፡ “ ደሞዝ እዩ ውሒዱዋ፡ ካልእ ጸገም የብላን፡ ደሞዝ ክንውስኻ ኢና” ኢሉ ንሰበስልጣን ስዑዲ ብምትላል ናብ ኤርትራ ክመልሳ ይከራኸር ከምዘሎ ኣብዚ ሰዓት’ዚ ካብቲ ቦታ ዝበጽሓና ሓበሬታ ኣረዲኡ ሎ።
እታ ጓል 34 ዓመት ምኵርቲ ፓይሎት ሓይሊ ኣየር ኤርትራ ዝኾነት ራህዋ ገብረክርስቶስ፡ ነታ ቀዲማ ዝተጨውየት ነፋሪት ንምምላስ፡ ምስ ካልኦት ሰለስተ ፕይሎታት ትማሊ ናብ ጀዛን ድሕሪ ምጕዓዛ ኣብ ናይ ዜሮ ሰዓት ዑቕባ ሓቲታ። ኣቲ መደብ ድማ፡ ንሳ ካልእይ ርእሳ ነታ ኣብኡ ዝጸንሐት፡ እቶም ክልተ ብጾታ ድማ ነታ ትማሊ ዝተጓዕዙላ ነፋሪት ሒዞም ክምለሱ ድማ እዩ ነይሩ እቲ መደብ።
ስለዚ፡ ኣብ ኩሉ ኩርናዓት ዓለም ኣትርከቡ ኤርትራውያንን መሓዙት ኤርትራን፡ ተጣበቕቲ መሰል ወዲ ሰብን፡ ራህዋ ናብ ኤርትራ ተመሊሳ ከይትሳቐ መታን ንድሕነታ ኣድላዪ ጻዕሪ ክትገብሩ ነተሓሳስብ።
ጉዳይ ራህዋ፡ ናይ ሰብኣዊ መሰላት ሕቶ እዩ። ድሮ ውን ኣብ ፖሊስ ስዑዲ ዓረብ ንምለሳ ነጽንሓያ ዝብል ናይ ሓሳባት ምምቕቓል ከምዘሎ ተፈሊጡ ኣሎ። ስለዚ፡ ኣብ እዛ ኤርትራዊት ዜጋ ኣብ ሓደጋ ህግደፍ ከይወደቐት፡ በብዓቕምኹም፡ ነዚ ሓበሬታ’ዚ ናብ ክሕግዙዋ ዝኽእሉ ኣድለይቲ ማሕበራትን መንግስታትን ብህጹጽ ከተብጽሑዎ ድማ ንምህጸን።
ነዚ ብዚምልከት ዝረኸብናዮ ሓበሬታ ኣብ ቀጻሊ ከነቕርበልኩም ኢና።


text:
ሕዚ ግዚኡ ናይ ተግባር እዩ!
(ድወት፡ 27-06-2010)
ህዝቢ ኣብ ዓሚቕ ገምጋም ሓግዩ። ብርክት ዝበሉ ነቲ ዘጋጠመ ከቢድ ፈተና ምኽንያት ዝኾኑ ዛዕባታት ተላዒሎም። ብጣዐሚ ነዊሕ ግዜን ዓቕልኻ ዘወድእ ወጥሪ ዝተሓወሶን ዓርስኻ ናይ ምፅራይ ገምጋም እዩ ተካይዱ። ኣመራርሓ ውድብ ብኣዝዩ ፀቢብ ወንፊት ክሓልፉ ዝተገበረሉ በዚ ድማ ብዙሓት ዝተቐፃፅዕሉ ብርክት ዝበሉ እውን ዝተኣረሙሉ መድረኽ እዩ ነይሩ። ክሳብ ክኢላን ህዝብን ወሪዱ ኩሉ ኣካል ሕብረተሰብና ብዝተነፀራ መገምገሚ ነጥብታት ነብሱ ክርኢ ዝተገበረሉ ኩነታት እዩ ሓሊፉ።
ሕዚ እቲ ዝበዝሕ ኣጠናቒቑ ገሊኡ እውን ኣብ ምውዳእ ይርከብ።
ድሕሪ እዚ ክኸውን ዘለዎ ተግባር እዩ። ዓመት ተፈራቕዩ ኣሎ። ኣብዚ ናይ ፅሬትን ገምጋምን እዋናት ብርክት ዝበለ ስራሕ እዩ ቦኺሩ። ኣብዚ ኣብ ሶሻል ሚድያ እውን እንተኾነ ኣብ ኣኬባ ስለዘለናስ ኣገልግሎት ኣይንህብን ዝብሉ ኣብ ኣብያተ ፅሕፈታት ዝተለጠፉ ምልክታታት ንርኢ ቀኒና። ብተግባር እውን እንተኾነ 'ኣብ ኣኼባ እዮም' ዝብል መልእኽቲ ዘብዐኛታትን ፀሓፍትን ዝመለሶም ብዙሓት ተገልገልቲ ሓሊፎም እዮም። ህዝብና ሕዚ እውን ተዓጊሱ እዩ ነቲ ኣመራርሓ ጊዜ ሂብዎ። ወፍሪ ድሕነት እዩ ኢሉ እዩ ተዓጊሱ፤ ህዝቢ። ስለዚ ሕዚ ናይ ተግባር እዋን ክኸውን ኣለዎ።
ሕዚ ብቐጥታ ናብ ተግባርን ርኡይ ለውጥን ክእተው ግድን ዝኾነሉ ካልእ ምኽንያት እቲ ጊዜ ይሃድም ምህለዉ እዩ። ኣመራርሓና ብፀረ ዲሞክራሲ ተፀቢሉ፣ ብክራይ ኣካብነት ጠልቅዩ፣ ብፀቢብነትን ከባብያውነትን ተፀሚዱ፣ መንፈስ ቃልሲ ዝሒሉ ኣብ ክንድኡ ድማ ናብ ምትሕኽኻኽ ኣትዩ፣ ስልጣን ከም መሕደሪ ቆፂሩ ናብ ናይ ባዕሉ ዓለም ናብ ገዛኢ ደርብነተ ክሰጋገር ጉዕዞ ዝጀመረሉ እዋን እዩ ሓሊፉ። በዚ ድማ ብዙሕ ሰብ ካብቲ ስርዓት ሃዲሙ፣ ህዝቢ ስክፍታ ፈጢሩ፣ ብዙሕ ኣመራርሓ እውን ፍልፍል ሕዚ ብክልል ኮነ ሃገር ኣጋጢሙ ዘሎ ሕመቕ ኮይኑ እዩ። እዚ ኹሉ ንምክሕሓስ ጊዜ የለን። ሕዚ ንድሕሪት ከይድካ ንምስትኽኻል እቲ ሕዚ ዘለኻሉ መዋእል ነዊሕ ርሕቐት ኣምሊጡካ ይፀንሕ። መሸገሪ እዋን እዩ። ከቢድ ወቕቲ እዩ። ካብቲ ብኣገዳስነቱ ኣብ ዘረባ ዘይኣቱ ዛዕባ ገምጋም ቀልጢፍካ ወፂእኻ ኣብ ተግባራዊ ስራሕ ክትርከብ ኣለካ። ነዚኣ ድማ ሕዚ እውን እቲ ኣመራርሓ ወሳናይ ግደ ኣለዎ። ሕዚ ተግባር እዩ ዘድሊ!
ኣብ ክልሰ ሓሳባትን ነገረ ሓሳባትን፣ ኣብ ውልቀ ሰባትን ኣተሓሳስቦኦምን ወዘተ እንዘራረበሉ እዋን ከእክል ኣለዎ። ኣብ ትልምን ትግበራን፣ ኣብ ትግበራን ቁፅፁሩን፣ ኣብ ቁፅፁሩን ገምጋምን እዩ ህዝቢ ክዛተይ ዘለዎ ድሕሪ ሕዚ። ስለዝኾነ በብሴክተሩን ኣብ ነብሲ ወከፍ መገምገሚ ነጥብን ዝተልዓሉ ሓሳባት ድሐሪ ሕዚ ኣብ ባይታ ወሪዶም ብተግባር እዩ ክውገዐሎም ዘለዎ።
ንኣብነት ትግራይ ብድኽነት ከምእተደቖሰት፤ 27% ህዝባ ኣብ ትሕቲ መስመር ድክነት ከምዘሎ ተዘሪቡ። እዚ ከይኣክል ከይበልዐ በሊዑ እናተብሃለ ክንደይ ተዘሪቡ። እዚ ብዓርሰ ነቐፌታን ነቐፌታን ተላዒሉ ተራእዩ። ብዙሕ እውን ተቐፃፂዑሉ። ሕዚ ካብዚኣ ዝዘለለት ነዛ ሕማቕ ኩነታት እዚኣ እትኣሊ ናይ ተግባር ስራሕ ክትጅመር ኣለዋ። ድሕሪ ሕዚ ኣብ ፀብፃብን ኣብ ካልእን ኮይንካ ዝውጋዕ ወግዒ ልምዓት ክህሉ ኣይግባእን። ተግባር የድሊ።
ብካልእ ወገን እውን እቲ ናይ ሰናይ ምምሕዳር ኩነታት ብሰፊሑ ተላዒሉ። ህዝቢ ዓፊንና ዝብል መዝሙር ክመስል ብዝኽእል ብርኪ ብገምጋም ተራእዩ። ህዝቢ ትግራይ ዘይናኢዱ ከምዝረኸበ ህዝቢ እኳ ዋላ እናተዛረበ እንተፀንሐ ደንጉዩ እውን እንተኾነ ውድብ እውን ኣሚኑሉ። ሕዚ እዚኣ ይኣኽላ። እዛ ኩነታት እዚኣ፤ እዛ ንህዝቢ ትግራይ ዘይትምጥን ዘይትግባእ ኩነት እዚኣ እተስግር ተግባራዊት ስራሕ ተድሊ። መንግስትን መሓውራቱን ኣብዚ ዘሎ ከም ሻምፍላ ዝተደራረበ ርስሓት ኣብ ዝሓፀረ እዋን ዝዕርየሉ መስርሕ ክፍጠር ኣለዎ። ቁስሊ ምሕኻኽ ኣብቂዑ ዘላቒ ሕክምና ዝውሃበሉ ናይ ተግባር እዋን ክኸውን ኣለዎ።
ኣብ ኩሉ ክፋል ማሕበረሰብ፤ መናእሰይን ደቂ ኣነስትዮን፣ ነጋዳይን ሓረስታይን፣ ተምሃራይን ሲቪል ሰርቫንትን ወዘተ ዝተገበሩ ገምጋማት ሕዚ ብተግባር ዝርኣዩሉ፣ ብተግባር ዝፍተሽሉ እቲ ሓይሊ እውን ከም ሓይሊ ናብ ተግባራዊ ህዝባዊ ስራሕ ዝኣትውሉ እዋን ኢና ዘለና። እዚ ብምዃኑ ሕዚ እውን እቲ ስተራተጂክ ዝብሃል መሪሕነት ተግባር ስለዘድሊ ነዚ ዝመርሓሉ ኣንፈት ሓንፂፁ ክኣቱ ኣለዎ።
እዚ ናይ ሕዚ መድረኽ ካልእ ፍልይ ዝገብሮ ባእታ ተግባራውነቱ ክኸውን ይግባእ! ወዮ ሕዚ ለውጢ እንድዩ ዝድለ፤ ለውጢ ድማ ብተግባር እዩ ዝምራሕ!
ድምፂ ወያነ ትግራይ
ምንጪ ፅፁይ ሓበሬታ!


text:
ስዑዲ ዓረብ፣ ሰራዊታ ናብ ደሴት ሶኮትራ ናይ የመን ተዋፍር
Radio Erena: 15 May 2018
ስዑዲ ዓረብ፣ ሰራዊታ ናብታ ንቀይሕ ባሕርን ህንዳዊ ውቅያኖስን እተራኽብ ስትራቴጅያዊት ደሴት ሶኮትራ ከምዘዋፈረት ኣፈኛ ናይቲ ናይ ሃገራት ዓረብ ናይ ልፍንቲ ሰራዊት ቱርኪ ኣል ማሊክ ሓቢሩ።
ስዑዲ ናብታ ደሴት ሰራዊታ እተዋፍር ዘላ ምስ መንግስቲ የመን ብምርድዳእ ምዃኑ ዝጠቐሰ እቲ ኣፈኛ፣ ዕላምኡ ምስ ናይ ልፍንቲ ሰራዊት ሓባራዊ ልምምድ ንምክያድ'ዩ ክብል ገሊጹ።
ኣቐዲሙ፣ ሕቡራት ኢማራት ዓረብ ብዘይኣፍልጦ መንግስቲ የመን ናብታ ደሴት ሰራዊታ ብምውፋራ፣ መንግስቲ የመን ወራር ከምዝፈጸመት'ዩ ክወቅስ ጸኒሑ።
እንተኾነ ብመንጎኝነት ስዑዲ ዓረብ ድሕሪ ዝተበጽሐ ምርድዳእ፣ ናብ ደሴት ሶኮትራ ናይ የመን ተዋፊሩ ዝጸንሐ ሰራዊት ሕቡራት ኢማራት ዓረብ ክስሕብ ምዃኑ ተሓቢሩ ኣሎ።
ስዑዲ ዓረብን ሕቡራት ኢማራትን ብጉዳይ የመንን ምስሕሓብ ምስ ቀጠርን ኣሳቢበን ኣብ ሃገራት ቀይሕ ባሕርን ቀርኒ ኣፍሪቃን ዝፍጽምኦ ዘለዋ ምትእትታዋት፣ ምትፍናን ይፈጥር ከምዘሎ'ዩ ዝትንተን።
=====================


text:
Ethiopian News, Current Affairs and Opinion Forum
-
Abe Abraham
- Member +
- Posts: 4469
- Joined: 05 Jun 2013, 13:00
Post
by Abe Abraham » 23 Dec 2017, 00:35
Save Adna-Ztseat- My Perspective
ምኽሪ ሓው- ንተጋሩ ኣሓትን ኣሕዋትን፥
- ገንዘብ ምርካብ ጥበብ እዩ፤ ዝረኸብካዮ ገንዘብ ምቑፃርን ኣብ መዓልኡ ምውዓልን ግን ዝበለፀ ጥበብን ትዕግስትን ዝሓትት እዩሞ ገንዘብ ኣይትበትኑ፤ ብፍላይ ንመስንትን ንዝሙትን ገንዘብ ኣይትበትኑ፤
- ኣብ ዝኾነ ስራሕ ክውዕል ዝኽእል ወይ ዝኾነ ኣሴት ክገዝእ ዝክእል ደሓን ገንዘብ እንተሃልዩኩም ኣብ ባንኪ ኣይትዕቖሩ (ብፍላይ ብብር)፤ ኣብ ትግራይ ኢንቨስት ግበሩዎ፤ ዝኾነ ነገር ገዚእኹም ኣቐምጡ (ውሑስ ኣብ ዘይኮነ ከባቢ ቀዋሚ ነገር ምግዛእ ይትረፍኩም)፤ እንተዘይኮይኑ ናብ ኻልእ currency ለዊጥኩም ኣቐምጡዎ፤ ...
- ተወደቡ፣ተኣኻኺብኩም ርግእ ኢልኩም ዘትዩ፣ ምትእኽኻብኩም ፈፂሙ ንመስተ ከይኸውን፤ ብዛዕባ ህሉው ሃገራዊ ኩነታት ተዛተዩ፤ ብዛዕባ ናይ ፅባሕ ዘትዩ፤
- ከምቲ ኣብ 22ን ቦሌን ዝግበር ዘየድሊ ጫውጫው፣ ዝተጋነነ ወኻዕኻዕ፣ ዓበድበድ ግደፉ፤ ዓዘራ ኣይትዛረቡ፤ "ረኣዩለይ ረኣዩለይ" ግደፉ፤ ስምዒት ዓርሰ-ትሑትነት ዘለዎ እዩ ናይ ውሽጡ ስምዒት ንክሓብእ ዘይኮኖ መሲሉ ክረአ ዝፍትን፤ ትግራዋይ ከምኡ እንተገበረ ፈፂሙ ኣየጥዕመሉን- ከምዚ ዓይነት ተግባር ምስ ትግራዋይነት ፈፂሙ ዝሳነ ኣይኮነን፤
- ተሓጋገዙ፣ ተደጋገፉ፣ ዝፀገሞ ወገንኩም ርድኡ፤
ብፍላይ ኣብ ኣዲስ ኣበባ ለዘኹም ወገንኩም ክትሕግዙ፣ ክትድግፉ ኢኮኖሚያዊ ዓቕምኹም ዝፈቕደልኩም ወገናት "ናይ ምርድዳእ(መረዳጃ) ማሕበር" ኣጣይሽኩም ኣብ ዝተፈላለዩ ከባቢታት እዛ ሃገር ብዝበፅሖም ግፍዒ ኣብ ፀገም ወዲቖም ዘለዉ ወገናትኩም ደግፉ። እዚ ማሕበር ደሓር ነገራት ምስተረጋግኡ ናይ ፅባሕ መራሕቲ(ኤሊታት) ንምፍጣር ሓጋዚ ተራ ክህሉዎ እዩ፤ እዚ ድማ ዕቑር ዓቕሚ ዘለዎም መናእሰይ ናይ ፅባሕ መራሕቲ ብምድጋፍ፣ ብምሕብሓብ፣ ብምብቃዕ፣ ናብ መድረኽ ብምምፃእ ናይ ፅባሕ መንገዲ ምቅናዕ እዩ፤
ብኹሉ መዳይ ንተሓጋገዝ፤ ንምትሕግጋዝ ትግራዋይ ምዃን ጥራሕ እኹል እዩ፤
- ኣቱም ካብዚ ሓፍ (ብርኽ) ዝበለ ወነን ራኢን ዘለኩም ድማ ኣብ ኣዲስ ኣበባን ዙርኣያን እንተናኣሰ ሓደ ወይ ክልተ ነፃን ድልዱላትን ናይ ውልቀ ሚድያታት ከነጣይሽ ተበግሶ ውሰዱ፤ እዚአን ብትግርኛ፣ ብኣምሓርኛን ብእንግሊዝኛን (ከከም ኣድላይነቱ ድማ ብኦሮምኛ) ዝዳለዋ ይኾና፤ ገጢሙና ዘሎ ሓያል ናይ ተፃብኦን ፅልኣትም ፕሮፖጋንዳ ንሕና ባዕልና እንተዘይመኪትናዮ ካልእ ዝምክተልና የለን፤ ስቕታና ክንደይ ዋጋ የኽፍለና ከምዘሎ ድማ ንኹልና ግሁድ እዩ።
ንለብም፣ ንጉራሕ፣ ንብለፅ፣ ብኣተሓሳስባ ንበርኽ፤
-
Degnet
- Senior Member
- Posts: 18114
- Joined: 16 Feb 2013, 11:48
Post
by Degnet » 23 Dec 2017, 04:12
Bezey meswaeti zgber yelen,ezie be semayn be mdren kebul eyu.
-
Abe Abraham
- Member +
- Posts: 4469
- Joined: 05 Jun 2013, 13:00
Post
by Abe Abraham » 23 Dec 2017, 14:54
Degnet wrote:Bezey meswaeti zgber yelen,ezie be semayn be mdren kebul eyu.
-
Abe Abraham
- Member +
- Posts: 4469
- Joined: 05 Jun 2013, 13:00
Post
by Abe Abraham » 23 Dec 2017, 18:36
ትማሊ ምሸት ኣብ ዝፀሓፍኩዋ "ምኽሪ ሓው- ንተጋሩ ኣሓትን... - Save Adna-Ztseat- My Perspective
ትማሊ ምሸት ኣብ ዝፀሓፍኩዋ "ምኽሪ ሓው- ንተጋሩ ኣሓትን ኣሕዋትን" ዝብል ኣርእስቲ ዝሓዘት ፅሑፈት ክልተ ተጋሩ ወገናተይ ምርር ዝበላ፣ ብኽፋል ምስቲ ዝበልኩዋ ሓሳብ ዝሰማማዓ፣ ብኽፋል ድማ ንሓሳበይ ዝቃወማ ርኢቶታ ሂቦምኒ፤
ብወገነይ ምስ ርኢቶታቶም ብወሳኒ መልክዑ ኣይሰማማዕን፤ ከም ሓሳብ ግን ርኢቶኦም የኽብር፤ ብወገነይ ኣብዚ እውን ክንዘራረበለን ስለዝደለኹ ኣምፂአየን ኣለኹ፤
"የማይሆን ኣይሆንም" ከምዚ ይ(ት)ብል፤
"ኣነሲ ኣብ ኣዲስ ካብ ዘለው ተጋሩ እንተነኣሰ 2 ዓበይቲ ፀገማት ተዓዚበ፡፡
1፥ ነቲ ኣብ ትዕሊኡ ዝውፈር ዘሎ ናይ ፅሊኢት ወረ ብምፍላጥ ይኹን ብዘይ ምፍላጥ ኣብ ክንዲ ብዓቅሙ ጌጋ ምኻኑ ከረድእ ዝሙክር ዘይገመትካዮ ካብቶም ፀላእቲ ንላዕሊ ተመሳሲሉ እናደገፎ ትረኽቦ፡፡ናይ መንግስቲ ችግር ከምዘለዎ ኮይኑ ግን እቲ መድሓኒቱ ከምቶም ፀላእቲ ዝሓስብዎ ክኾን ከምዘይብሉ ኩሉ ትግረዋይ ኣሚኑ ናይ መንፈስ ሓድነት ክሕዝ ኣለዎ፡፡ ሐዚ ሐዚ እቲ ፀላእቲ ዝፈርሑና ዝነበሩ ሓድነትና ዳርጋ ሓሶት ኮይኑ ይረኽቦ ኣለኹ፡፡ካብዚ ብተፃራሪ ግን እቲ ችግር ንኹልና ተጋሩ ሓመድ ዘቁሑም ኣካይዳ ምኻኑ ዘይምርዳእ ኣሎ፡፡
2፥ ኣብ ኣዲስ ኣበባ ዘሎ ዝበዝሕ ትግረዋይ "ዝብኢ" እንተበልናዮ የሐይሽ!!! "ብድሕረይ ደንዴር ኣይትብቆል" ኢሉ ዝሓስብ ህዝቢ ኮይኑ ኣሉ፡፡ማሕበራዊ ርክቡ ዝተበጣጠሰ ፣ ኩሉ ግዜ ኣጉል ሃፍቲ ክእክብ ሃርኮትኮት ዝብል ዝብኢ ወጋሕታ እዩ፡፡ ማሕበራዊ ርክብ ኣብ መንጎና ብዘይ ምህላው ድማ መንዛዕቲ ሓይልታት ከም ድላዮም ክኣትውን ክወፁን ይፈቅድ፡፡ ፅባሕ ኣብ ዝመፀካ ፀገም ሰኣን ሓድነትን ቅልጡፍ ሓበሬታን ካብ ጥቅምታት ተጎሲና ንቀሪ ኢሉ እውን ተጠቃዕቲ ንኸውን፡፡ኣብ ክንዲ ሻሂ ሒዙ ብዛዕባ ሃገራዊ ፣ ክልላውን ወገናውን ችግራት ተዛትዩ ዝፈትሕ ወይ ዝፀገሞ ወገን ካብ ችግር ዘውፅእ ፤ "ጃንቦ ተሓቂፈ ኣፈይ እንተዘይኣግፊሐ እንታይ እለዮ ናብራ!" ኢሉ ዘይተመጣጠነ ስሚዒት ይፈጥር፡፡ ስለዚ ሕብረት ዘይብሉ ትግረዋይ ብምኻኑ መጥፊኢኡ ቀሊል እዩ፡፡ ኣብ ውሽጥና ብዙሓት በላሕቲ ትግረዎት ብችግር ተፀቂጦም መተንፈሲ ሲኢኖም ዓቅሞም ኮንቱ ክቀሪ ዝበለ ተጋሩ ኣለው፡፡ግን ሎሚ እዚኦም ድጋፍ እንተረኺቦም ናይ ፅባሕ ችግር ፈታሕቲ ዘይኾንሉ ነገር የለን ፡፡ ግን ብሓፈሻ ተጋሩ ኣዲስ ኣበባ ስጋዊ መንፈስ ጥራሕ ውሒጥና ኣብ ቀልቀል ፀድፊ እንጭፍር ኣዛብ ኢና፡፡ extereme egoistic behaviour የጥቀዐና ኣሎ፡፡ ፅባሕ ፀላእቲ ብመስኮት ኣትዮም ንዓመታት ዘዋህለልናዮ ከሽዐ ብኣፍና ምሰውፅእዎ እንተባህረርና ዋጋ የብሉን፡፡ ብሓፈሻ Materialist ጥራሕ ኣይንኹን፡፡ዘላቂ ዝኾነ ናይ ርእሲ ስራሕ እውን ይሃልወና፡፡ንኽብርኹምን ንባህልኹምን ጥንቁቃት ኩኑ፡፡ ገንዘብኩም ኣጓላት ካብ እተባርርሉ ወገንኩም ሓጊዝኩም ናይ መንፈስ ዕግበት ዓድጉ፡፡
Getachew Akbet ድማ ከምዚ ይብል፤
"ዘፀአት ሓውና ታምኽርካ ምንም እኳ ወርቂ እንተኾነት ውዳበ እትበሃል ነገር ግን አይተረደአትንን። ፅፁያት ተጋሩ ምሥ ግዑዝያት ተጋሩ ፈፂሞም ክውደቡ አይክእሉን። ከምታ ዝበልካያ ከባብያ ሃያ ሁለት ዘለው ተጋሩ ብብዙሕ ነገር ለኪሞምና አለው። አብ ቅዱስ ገብርኤል ሆስፒታል ለይቲ ለይቲ ብስካርን ብስራሕቲ ፍይቶትን ተፈናኪቶም ዝሕከሙ እንመን ከምዝኮኑ ዳታ እታ ሆስፒታል ከይድካ ብቀሊሉ ትርዳእ ትክእል ኢካ። እሞስ ምስ እዚኦም መፅረፍቲ ዓዲ ልኮኑ ሰባት ተወዲብካስ ዓዲ ክተቅንዕ። አብዚ ክገልፆ ዘይደሊ ብዙሕ ነገራት ስለዝሎ ሓዲገየ አለኩ።በቃ ብሓፂሩ እማ አብዚ ሕዚ እዋን ትግራዋይ አሻሓት Role models የድልይዋ እዮም። The religious , cultural norms and intelectuality of the Tigray people are now a days breached and devasted by the hooligans ,culprits and gamblers of 22 and Bole. That is why the blood of innocent Tigrians was shedding on behalf of the aforementioned people. ብስሩውን በዚ ሕዚ እዋን influencial እትብሎ ትግራዋይ ንምርካብ እኮ ዓቀበት ይኮነና አሎ። ካልእ ብናይ ስርቂ ገንዘብ አብ ትግራይ invest ምግባር ንዓይ ትርጉም አይክህልዎን።
...............
እስቲ ንዘራረብ፤ ንቕበሎ ንቀበል፤ ንነፅጎ ድማ ንንፀግ፤ ጌጋ እንተሊዩ ንኣርም። ንዘራረብ፤ እሂን ምሂን ንበሃሃል።


text:
ኣብ ሃገረ ፓኪስታን ንኸተማ ላሆር ቀረባ ኣብ ዝዀነት ከተማ ሻሕዳራ ኣብ እትርከብ ቤተ ክርስቲያን ዕለት 15 ሚያዝያ 2018 ዓ.ም. መጥቃዕቲ ባርዕ ሓዊ ከምእተፈጸመ ሎ ሶርቫቶረ ሮማኖ እተሰምየ ናይ ቅድስቲ መንበር ዕለታዊ ጋዜጣ ኣብ ናይ ዕለት 18 ሚያዝያ 2018 ዓ.ም. ሕትመቱ ኣነቢቡ።
እታ መጥቃዕቲ ባርዕ ሓዊ ዝተፈጸማ ቤተ ክርስቲያን ናይ ፕሮተስታትን ወንጌላዊት ቤተ ክርስቲያን ጨንፈር ናይ ዝኾነ ናይ ልኡካን ወንጌል ኢየሱስ ቤተ ክርስቲያን ምዃና ክፍለጥ እንከሎ፡ እቲ መጥቃዕቲ ባርዕ ሓዊ ብኢድ ብዝተሰርሐ ነዳዲ ዝተመልኤ ብልቃጥ ብምጥቃም ዝተፈጸመ ከምዝዀነን ቅድሚ ሕጂ ኣብ ልዕሊ ወንጌላዊት ቤተ ክርስቲያን ዘይተፈጸመ ምዃኑን ካብ ቀረባ ኣዋን ንነጀው ብተደጋጋሚ ዝፍጸም ዘሎ መጥቃዕቲ ብምዃኑ ነቶም ማሕበረ ክርስቲያን ናይታ ቤተ ክርስቲያን ዓቢይ ስግኣት ይሕድር ምህላዉ ዘመልከተ ሎ ሶርቫቶረ ሮማና ኣስዒቡ እታ ቤተ ክርስቲያን ምስቲ ኩል ኣብ ውሽጣ ዝነበረ ንብረት ከምዝባደመት እውን ቃል ናይታ ቤተ ክርስቲያን መጋቤ ዩሱፍ ዓዚዝ ጠቒሱ ይሕብር።
ናይ ካራቺ ሰበኻ ጳጳስ ብፁዕ ኣቡነ ጆሰፍ ጁትስ ነቲ ዝተፈጸመ ጸረ ቤተ ክርስቲያናዊ መጥቃዕቲ ኰኒኖም ኣብ ቀረባ እዋን ኣብ ልዕሊ ማሕበረ ክርስቲያን ከባቢ ቀጣ እውን ተመሳሳሊ መጥቃዕቲ ከምእተፈጸመ ሓቢሮም ኣብ ፓኪስታን ናይ ማሕበረ ክርስቲያን ጸጥታን ድሕነትን ንሓደጋ ይቃላዕ ኣሎ ከምዝበሉ ሎ ሶርቫቶረ ሮማኖ ኣፍሊጡ።
ናይ ፓኪስታን ብፁዓን ጳጳሳት ቤት ምክሪ ዝሕቆፍ ብሔራዊ ናይ ፍትሕን ሰላምን ድርገት ዝጠለቦ ዕለት 17 ሚያዝያ 2018 ዓ.ም. ነቲ ኣብ ልዕሊ ኣቢያተ ክርስቲያንን ማሕበረ ክርስትያንን ዝፍጸም ዘሎ መጥቃዕቲ ብምቅዋም ንማሕበረ ክርስቲያን ኣብ ቀጣን ላሖርን ምትሕብባርን ደገፍን ዝገለጸ ሰላማዊ ሰልፊ ከምእተኻየደን ናይ ፓኪስታን መንግስትን ናይ ፖለቲካ ኣካላትን ሓይሊ ጸጥታን ኣባይቲ ፍርድን ከምዚ ዓይነት ጸረ ክርስቲያን መጥቃዕቲ ክኹንኑን ብዘይ ኣፈላላይ ናይ መላእ ሕዝቢ ፓኪስታን ጸጥታን ድሕነት ከረጋገጺ ጻውዒት ዘቕረበ ሰላማዊ ሰልፊ እውን ምንባሩን ኣብ ልዕሊ ውሁዳን ሃይማኖት ክፍሊ ሕብረተሰብ ዝፍጸም ዘሎ መጥቃዕቲ ክብ እናበለን ኣናሰፈሔን ይኸይድ ምህላዉ ጋዜጣ ቅድስቲ መንበር ናይ ሰበኻ ፋይሳላባድ ካህን ኣባ ቢኒፋስ መንደስ ጠቒሱ ክሕብር እንከሎ፡ ናይ ሻሓዳራ ነቑጣ ሓይሊ ጸጥታ ሓላፊ ሞሓማድ ዋርያም ናይቲ ዝተፈጸመ መጥቃቲ ባርዕ ሓዊ ተሓታት ንምልላይ መርመራ ይካየድ ምህላዉ ገሊጾም ይኹን ደኣ እምበር ናይ ዓይኒ መሰኻኽር ንምርካብ ኣይተኻእለን ከምዝበሉ ገሊጹ።


text:
ንሕና፡ ባይቶ ኤርትራውያን ኣብ ኮሎራዶ ንፍትሒ፡ ንሃገራዊ ስኒትና ዝዓናቕፉ ጉዳያት ክንፈትሕ፡ ቀጻሊ ሰሚናራት ከነካይድ ተበጊስና። ባይቶ ኤርትራውያን ኣብ ኮሎራዶ ኣካል ናይ`ተን ድሮ ብደረጃ ሰሜን ኣሜሪካ ተጠራኒፈን ዝነጥፋ ዘለዋ ዓሰርተ-ሰለስተ ከተማታት እያ። ዕላማና፡ ኤርትራ ካብ ጥፍኣት ድሒና፡ ቅዋማዊት ሃገር ንክትከውን ቀጻሊ ጻዕሪታት ምክያድ`ዩ።
ኤርትራውያን ተቐማጦ ኮሎራዶ፡ ሚያዝያ 26 2015 ኣብ ዝጅመር ሰሚናር፡ ኣብነታዊ መርኣያ ክኸውን ኩሉ ምድላዋት ክንገብር ኣገዳሲ ምዃኑ ኣሚና፡ ክሳብ ቅዋማዊት ኤርትራ እትህነጽ ጻዕሪታትና ቀጻሊ እዩ።
በዚ ኣጋጣሚ`ዚ፡ ኩለን ከተማታት ሰሜን ኣሜሪካ፡ ኣብ ከከተመአን ነዚ ንቕሎታት`ዚ ደጊፈን፡ ክብገሳን፡ ብደረጃ ሰሜን ኣሜሪካ ሰፊሕ ጎስጓስ ክግበራን ነተባብዕ።
ጸዋዒትና ንኩሎም ኤርትራውያን፡
- ኩሎም ኤርትራውያን ኣብ ሰሜን ኣሜሪካ፡ ተመሳሳሊ ተበግሶ ክወስዱ፣
- ብደረጃ ሰሜን ኣሜሪካ ብህጹጽ ንምግባእ፡ ኩሉ ዘድሊ ምስንዳኣት ክትግበር፣
መፍትሒ ሽግራትና ተጋቢእና ምልዛብ እዩ!
ኩሉ ኣብ ልዕሊ ህዝብናን ሃገርናን ዝወርድ ዘሎ ስቓይ ይኣክል!
ለውጢ፡ ብተሳትፎ ናይ ነፍሲ-ወከፍና እዩ ዝረጋገጽ!
መዓስ? ... ሕጂ!!!!
ሽማግለታት ሰሚናር
ባይቶ ኤርትራውያን ኣብ ኮሎራዶ ንፍትሒ
03/30/2015


text:
ካብ ን ናብ ምስ ረአኹም ቁሩብ ድንግር ኢልኩም ትኾኑ፡ የግዳስ ካብ ረቡዕ ናብ ሓሙስ ከብ ታሕሳስ ናብ ጥሪ ካብ 2014 ናብ 2015 አብቀዓና ማለተይ እየ። አብታ ሰዓት አብታ ደቒቕ አብታ ናይ ቋሕ ሰም ካሊኢት ዘመን ተቐይሩ ክንብል ኢና። ደሓን ይእተው እዞም ምዕራባውያን ነቲ ሰዓት፡ መዓልቲ፡ ወርሕን ዓመተ ምህረትን ዝገበሩልና እምበር ንሕናስ ስጋብ ሎሚ ዘመነ ደርቡሽ፡ ዘመነ አንበጣ፡ ዘመነ አካሒዳ፡ ዘመነ ዓደየ ዓደየ ንብል ምስ ሃለና:: ነዚ ዘለናዮ ዘመን ከአ ርግጸኛ እየ ዘመነ ጣልማይ ምስ ተበህለ ኔሩ። እወ ዘመነ ህዝብና ብደቁ ዝተጠልመሉ፡ ስውእ ብህሉው ዝተጠልመሉ፡ ወዲ መሬት ብንሕና ንሱ ዝተጠለምሉ፡ ደላይ ፍትሒ ብንሕናን ንስኹምን ዝተጠልመሉ፡ ምእመናን ብመራሕቲ ሃይማኖቶም ዝተጠልምሉ፡ ኮታስ ሓው ብሓው ዝተጠልመሉ መወዳእታ ዘይብሉ ጥልመት ዝረአናሉ ዘመን።
ስለዝኾነ እየ ድማ ካብ ን ናብ ኢለ ከቐምጦ ዝመረጽኩ። እታ ካልኢት ብ ካልኢት፡ ደቒቕ ብ ደቒቕ፡ ሰዓት ብ ሰዓት መዓልቲ ብመዓልቲ፡ ወርሒ ብ ወርሒ ዓመተ ብ ዓመት እዩ ክቕየር እምበር እንታይ እዩ ክፍይድ እንተብልካስ እንድዒ እዩ እቲ መልሲ። እቲ ተንኮል፡ ሓሶት፡ ክፍአት፡ ጸለመ፡ ቅንኢ ኮታስ ገግናዩ ምቕጻሉ አይተርፎን እዩ። ህዝብና ትርጉም ናይ ጊዜ ካብ ዝሓኮ ንባዕሉ ነዊሕ ጊዜ ኮይኑ ንረኽቦ። ሰዓት ክልተ ዝቖጸርካዮ ሙሁር ዶክቶር ማዕርግ ዘለዎ ሰዓት ሰለስተ መጺኡ፡ ንሓደ ሰዓት አጸብዩካ ክንሱ ይቕረታ ከማን አይብለካን እንታይ ደአ ቀልቲፍካ ትመጽእ አይመሰልንን ኢሉ ነቲ ጥፍአቱ ተመሊሱ ቀልጢፍካ ክትመጽእ አይነበረካን ብዝዓይነቱ ንዓኻ የሰክመካ። ወይ ጊዜ ትብል ተገሪምካ። እወ ሕማቕ ጊዜ ዘመነ ጣልማይ ወዲ ገዛውትኻ፡ ወዲ ትምህርትኻ እቲ ብህይወትካ ከማን እትብጀወሉ መተዓቢትኻስ ንስኻ ኢኻ እምበር ዘይቀበጽካዮ ንሱ ደአ አብ ገዛውትኹም ዘይነበረ፡ አብ ቤት ትምህርትኹም ዘይትፈልጥዎ መሻርኽቲ መማኽርቲ ገይሩ እዩ። ወይ ሰብ ደቀይ ለካስ እምበአር ከምዚ ኸአ አሎ እዩ ትብል ከይፈተኻ።
አብ ከምዚ ዝበለ ዶራን ዘመን እምበአር ኮይኑ ሓደ ንፍትሒ ከናድያ ድርብ ቃልሲ ክገብር ይግደድ። ነዞም ድርብ ቃልሲ ዘካይዱ እምበአር ህግደፍ ብአልማማ ተቓወምቲ ይብሎም። እቶም ህዝቢ ኤርትራ 4-5 ሚሊዮን ምዃኑ ዝረስዑ ካልአይ ገጽ ናይቲ ሰልዲ ድማ ናይ ተቓወምቲ ተቓወምቲ፡ ጸገንቲ ክብሉ ይስምዑ። አብ ርብሒት አሉታ ምስ አሉታ ተራቢሑ አወንታ ውጽኢት ከም ዝህብ ድማ ንኽልተ ተቓወምቲ ቃላት አራጺምካ ደላይቲ ፍትሒ ዝብል ስም ክትህቦም ትግደድ። ኤርትራ ጽባሕ ንኽትህሉን፡ ስርዓተ ሕጊ ንኽህልዋን እዞም ደለይቲ ፍትሒ አዝዮም አገደስቲ እዮም። እዞም ደለይቲ ፍትሒ መን እዮም? ደቂ ምንታይ ብሄር፡ አውራጃ ወይ ሃይማኖት እዮም እንተተባሂሉ መልሱ ደቂ ኩሉ ብሄር ደቂ ኩሉ አውራጃ ደቂ ኩሉ ሃይማኖት ኮይኖም ንስለ ሓንቲ ፍትሒ ደው ዝብሉ እዮም። እንተ እቶም አብ ኢዶም ዘላ ፍትሒ ጓዕጺጾም ካብ ኣፍ ህግደፍ ፍትሒ ክምንዝዑ ዝህቅኑ፡ ቅድሚ ህዝባዊ አኼባ ብሚስጥራዊ ምትአኽኻብ ህዝባዊ ምርጫ ወዲኦም ዝመጹ ጸያቒቶታት፡ አብ ክፋእን ጽልእን ዝስስኑ አብ ቁም ነገር ዝስወሩ አምሰሉታት ብምንም መለክዒ ደለይቲ ፍትሒ ክኾኑ አይክእሉን እዮም።
ሓንቲ ሃይማኖት፡ ብሄር ኮነ አውራጃ ዓብላሊ ቁጽሪ ዘይነቕሑ መጣቓዕቲ ወይ ፍትሒ ዘይርድኦም ተቓወምቲ ክህልዋ ይኽእል። እንተዘየልቦ ንሕና ዝበዛሕና ደለይቲ ፍትሒ አለውና ኢሉ ክንየት ዝኽእል ማንም ሃይማኖት፡ ብሄር ኮነ አውራጃ የልቦን። ደላይ ፍትሒ ካብ ብሱል ጥረ ምስ ልቦንኡ ዘሎ ሃገራዊ ምዃኑ አይንረስዕ። እንተዘየልቦ አብ ከባቢኻ ወይ አውራጃኻ መሰል ደቂ ሰባት (Human Rights) ዝምህራ ዩኒቨርሲቲታት ወይ ኮሌጃት ዘለዋኻ ይመስል አነ እየ ልዕሊ ሰበይ ንመሰለይ ዝቃለስ ዘለኹ ኢልካ እንታይነት መሰል፡ ፍትሕን ዲሞራስን ዘይፈልጡ ዓሳክር ብሓይሊ ሕሹኽሹኽ ምእካብ ጊዜያዊ ጓንጓ ሕሳባት፡ ጠጃኢ ውዲት መስመር ጥፍአት ሩዋንዳን ሶማሊያን ምዃኑ ዘይምርሳዕ።
ንሓደ ዓርከይ እንታይ ኮይኖም እዮም እዞም ንሕና ንሱ ነዚ አረመኔ ኢሰያስ ዝድግፉ፡ ሃገር እዳጠፍኤት ቁሩብ አይሓስቡን ዲዮም ምስ በልክዎ ዝሃበኒ መልሲ አግሪሙለይ። መዓስ ይድግፉ ኮይኖም በለኒ፡ እንታይ ደአ ምስ በልክዎ ነታ ናይ ቀዳሞት ምስላ “ካብ ዘይትፈልጦ መልአኽሲ፡ ትፈልጦ ሰይጣን” ⷅይር አቢሉ “ካብ ዘይትፈልጦ ሰይጣንሲ፡ ትፈልጦ ሰይጣን” ኢዩ ነገሩ በለኒ። ቁሩብ ዝን ድሕሪ ምባል እንታይ ይብለኒ ምህላው ተረድአኒ። ሓቁ እዩ እቶም አብ ናይ ህግደፍ ዳንኬራ ከይዶም እስክትሽም ዝብሉ ከማን ስርዓት ኢሰያስ ክልወጥ ይደልዩ እዮም። እንታይ ደአ ነቲ ደቂሶም ፈቲኖሞ ዘይሰለጦም ሕልሚ ሕጂ ደቂሰ ክቕጽሎ እየ ዝብል አብ ርእሲ ሕልሞም ተደሪቡ ይሓልም ንዘሎ ሓድሽ ሓላሚ ይትረፍካ እዮም ዝብሉዎ ዘለው፡ ከምዝመስለኒ ነገራቱ አብ ርእሲ ዋጣ ዘውጠጢ ነየውጠጢ ብዝዓይነቱ።
እዚ ኩሉ ስጊንጢር እኮ ፍትሒ ንምድላይ እዩ እምበር ከምቶም ረጎድቲ ቆርበት እንተንኽውንሲ ኤርትራ በቲ ኢልካ በቲ ፍትሒ ከውርደላ እዩ ኢልካ ትርንኪሉ ለጥ ምባል ይከአል ኔሩ። የግዳስ ሕልና ዝብልዎ ዘየደቅስ ኩርኳሕ አሎ። ስለዛ መሬት ስለ ህዝባ ቀትሪ ብጸሃይ ለይቲ ብወርሒ ንክትሓስብ ዝገብረካ። እዚ ከምዚ ኢሉ እንከሎ ቃልስና አብዛ ዝሓለፈት ዓመት ከመይ ኔሩ እንድሕር ኢልና ዳርጋ ጭርጭር ዓበደ ተቐይሩ እዩ ጸኒሑ። ሰባት ብስም ፍትሒ የዋጽአና’ዩ አብ ዝበልዎ ድፋዓት ክሕብኡ፡ እቶም ዝተረፉ ድማ ነታ ሚስጥራዊት መሕቢኢት ድፋዕ እንታይነታ ንህዝቢ ኤርትራ ክሕብሩ ድሮ ዓመት ኮይኑ። እዚ ኩሉ ሃልኪ እኮ ነታ ለውጢ ንምግባትን ስልጣን ህዝቢ ንምጭባጥን ዝግበር ከንቱ ሃቐነ’ዩ እምበር ቅንዕና እንተዝህሉ እዚ ኩሉ ፋሕ ብትን አይምሃለወን።
ከምቲ ካብ ዘመነ ሉቃስ ናብ ዘመነ ማርቆስ ዝብሎ መጽሓፍ ቅዱስ ንሕና ድማ ካብ ዘመነ ሓሶትን ምስሉይነትን ናብ ዘመነ ሓቀኛ ቃልሲ እንሰጋገረሉ እዋን ይግበረልና እዩ ዘብል። አብ ዝሓለፈ ዓመት ክንደይ አእዛንና ዝሓርከኸ ጽውጽዋያት ኢና ሰሚዕና። አብ ዝሓለፈ ወርሒ ግንቦት ንኢሰያስን፡ ክልተ የማነ ማለት ማንኪን ቻርሊን ንፊሊጶስ ሓዊሱ አብ ውሽጢ ሰለስተ ወርሒ ዘቃብጽ ሓይሊ ተፈጢሩ ሽታትኡ አጥፊኡ። ንኢሰያስ ዝቐተለ ሓሙሽተ ሚልዮና ንበዓል ማንኪ ቻርሊ ድማ ከክልተ ሚእትን ሓምሳን ሽሕ ተገሚቶም ኔሮም አብቲ ዝወጸ ጨረታ። እታ ዝዓበየት ሽልማት ግና ንኢሰያስ ዝቐተለ አብ ባጤራ ኤርትራ ስእሉ ንዘንተ እለት ክነብር እዩ ትብል ነበረት። መቸም ዘይንሰምዖ የብልናን፡ ገና ነቲ ናይ መጻኢ ባጤራ ዘመሓድሩ ናይ ገንዘብ ሚኒስተር ድሮ ተሽይሞም አለው ማለት ዲዩ?
እዚ ጥራይ አይነበረን ህውተታ ሎሚ ዓመት። አብ አስመራ ክንደይ ሚስጥራውያን ጋዜጣታት ክዝርግሓ ምጅማረን ሰሚዕና። ምናልባት አይተ ኢሰያስ ነጻ ፕረስ አዚዞም ከይኮኑ ትብል እሞ፡ ንምንታይ ደአ አዳለውቲ ጋዜጣታት መታን እተን ዝተሃገራ ናይ ቀደም ጋዜጣታት ክዝከራ ምእንታን ነዘን ናይ ሕጂ ሰቲት፡ ቀስተ ደመና፡ አድማስ፡ መቓልሕ ዘይብሉወን ትብል። ልዕሊ ኩሉ እዘን ጋዜጣትታ ብኸመይ ይዝርግሓ አዝዩ ይጨንቀካ። ግና ጥርጣረታት አሎ ነዘን ጋዜጣትታ እትሸይጥ ህዝቢ ዝርእያ ካብ ህግደፍ ስውርቲ ሽሑር (Magic) ዘለዋ አንዳ መጻሕፍቲ ወይ ኪዮስኪ አብ ከባቢ ማርካቶ ወይ ባር ሮያል ተኸፊታ ከይትኸውን፡፡ ልክዕ ከም ብከኒና ምሕዋይ አቢዩዎ መርፍእ እንዶ አዙዙለይ ዝበለ ሕሙም፡ ነቶም ጋዜጣ አይጠቕመናን ዝበሉ’ውን መጽሔት ተዳልያትሎም አላ። አየ እወ ህውተታ ቃልሲ ናተይ እዩ አብ ኩሉ አለኹ ንምባል። እንድሕር ህዝብና ራድዮ ክሰምዕ ዝኽእል ኮይኑ እሞ ራድዮ ኤረና፡ መድረኽ፡ አሰና: EYSCን ስምረትን ዝአመሰላ በብሰዓቱ በብመዓልቱ ካብ ሓደጋ ወጻኢ ዝስምዓ ካብ ሃለዋ ንምንታይ ንህዝቢ ናብ ሓደጋ ዘእትው ምዝርጋሕ ጋዜጣታት ተደልየ ?
እንታይከ ዘየስመዓትና 2014 ዓ.ም። ሰበር ዜና አብ ሕምብርቲ ህግደፍ አብ ውሽጢ ኤርትራ ኮማንዶ አለውና ዝብል’ውን ሰሚዕና። አብ ውሽጢ ዓዲ ዘሎ ህዝብና ርዒዱን ሕልንኡን ዓሪቡዎ እዩ፡ ስለዝኾነ ለውጢ ከምጽእ አይክእል እዩ፡ ኮይኑ ተሪፉ ለውጢ ካብ ደገ ሰራዊት ፈጢርካ ብሓገዝ ጎረባብቲ እዩ ዝከአል ኢልካ ክልተ ዓመት ድሕሪ ምግዓር እዞም ኮማንዶ ደአ ካበይ ቦቖሉ ትብል? ዶስ እተን ቆረብትን ሰገድትን በዓል ዓባየይ አባ ሓጎይን እዮም ኮማንዶ ተቐይሮም? እቲ ዘገርም እቲ ሰበር ዜናስ ሓደ ምስቀተልና ዘይምኾነልና። አብዛ ብናይ እዝኒ ኩትሻ አዕለቕሊቓ ዘላ ሃገር ካን ሓደ ንመወዓውዒ ቃልስና ዝኸውን ዝቕንጸል ሃሱስ ሲኢኖም? ይፍታሓላ ኢልና ክንሓልፎ። ሓደ እዋን አብ ተሰነይ ፓንፍለት ተዘርጊሑ ዝሰምዓ ወዲ ተሰነይ፡ ናብ ገዝኡ ደዊሉ ገለ ዶ ናይ ፖለቲካ ጹሑፋት ተዘርጊሑ ክብል ንንእሽቶይ ሓፍቱ ምስ ሓተታ፡ መዓስ ክትብል ቁልቁል ዝአፉ ንሕትኡ ብ ሕቶ መለሰትሉ። ወዲ አግሪሙሉ ዝብሎ ምስ ጠፍኦ እዚ ፓንፍሌት ንግሆ ተደርቢዩ ክኸውን ይኽእል እዩ፡ ሽዑኡ እቶም ብንግህኡ ካብ ተሰነይ ናብ ከሰላ ስግረ ዶብ ዝጠፍኡ ዝነበሩ አልዒሎሞ ንከሰልኦም ተመርቂፎም ክኾኑ ይኽእሉ ድሕሪ ምባል፡ ሓሻካ ፓንፍሌት ካብ ስደት አትዩ ብዘይ ዕረፍቲ ናብ ስደት ተመሊሱ ብምባል ንነብሱ አጸናኒዕዋ ንብለኩም።
ጸሓፋይ ንኹውንነት ሃገርን ህዝብን እዩ ከምቲ ዘለዎ ከንጸባርቕ ዝግብኦ። ጸሓፍቲ ህግደፍ ንኽውንነትና ገዲፎም ንዘየሎ ነገር ክውርቑ ዓመታት ዘይኮነስ ዳርጋ ርብዒ ዘመን ኮይኑ። ንሕና እውን ንኽውንነትና ከምቲ ዝድለ ከነንጸባርቕ አይጸናሕናን። እዚ ሕጂ እንርእዮ ዘለና ጉልባቡ ዝቐልዔ ፈተነ ዕልዋ አብ ሓቅነትን ቅንዕናን ተቃለስቲ ንሓርነትን ተጣበቕቲ ሰብአዊ መሰላትን ድማ ውጽኢት ናይዚ ጥውጥዋይ መንገዲ እዩ። እስኪ ደሓን ይመሓየሽ ይኸውን ክበሃል እቲ መንሽሮ ሕብረተሰብ ቢኢስዎ እምበር ክፍወስ አይረአናን። ካብ ከምዚ ዝዓይነቱ ንቃልስና ዘየርብሕ ንመጻኢና ከጸልምት ዝኽእል ዉዲት ዕበጦ ዕበጦ ንወጻሉ መቐይሮ ዘመን ይግበረልና። መንገዲ ሓቂ እንዳፈለጥና ብውልቃዊ ዝና ወይ ምሕዝነት ተደሪኽና ሓቂ ምስ እንረግጻ ተመሊሳ ከምዛ ናይ ህግደፍ ጌራ ጽባሕ ከምእትረግጸና አይንረስዕ። እቲ ትማሊ ትማሊ ንህግደፍ ብሓደ እግሩ ጠልጠል ክብል ዝገበርናዮ እኮ ስንቅና ሓቀኛ ቃልሲ ስለዝነበርዩ። በንጻሩ ሕጂ ኮር ተገልበጥ ኮይኑ ህግደፍ ሕጂ ትንፋስ ክመልስ ንርእዮ አለና። እቲ ዶረና ትኪ ነቲ ከባቢ ዋላ እንተዓብዓቦ እታ ናብ ሰማይ እትዓርግ እታ ሮኬት እምበር እቲ ዶሮና ወይ ትኪ አይኮነን። እምበአርከስ ኩነታትና ገምጊምና እዛ ትመጽእ ዓመት ህዝቢ ኤርትራ ንኹሉ መስገደላት ብትብዓት ሰጊሩ ናይ ሰላምን ራህዋን አየር ዘስተንፍሰላ ዓመት መታን ክትከውን ወዓል ሕደር ዘይበሃሎ ሓቀኛ ቃልሲ ጥራይ እዩ እቲ እንኮ ፍታሕ። ሓቀኛ ቃልሲ ምስ እነካይድ፡ ቃልሲ ናይ ህዝቢ ምዃኑ ፈሊጥና ካብ ንግበታ ንምክብባር፡ ካብ ንስልጣን ንስርዓተ ሕጊ፡ ካብ ንዱሑር ምትእኽኻብ ንሃገራዊ ጽላል እንድሕር ተማእዚዝና ክንዕወት ኢና። እንተዘየልቦ ዓመት መጸ ንሕና ክንትስፎ፡ ቁጽሪ ብ ቁጽሪ ክቀያየር ኢሰያስ ድማ ብአብርሃም ክትካእ እዩ።
ሩሑስ ሓድሽ ዓመት ይግበረልና።
ሰሎሙን ገብረእየሱስ
ኦክላንድ - ካሊፎርንያ


text:
ደምበ ተቓውሞ፡ ዕድላቱን ብደሆታቱን (2ይ ክፋል)
ብማሕሙድ ሳልሕ
ኣብ ቀዳማይ ክፋል ደምበ ዝበሃል ቦታ ጥራይ ዘይኮነስ ስነኣእምሮኣውን ማሕበራውን ስምዒታውን መዳያት ዘጠቓለለ ኣምር ምዃኑ ንምብራህ ምስቲ ብባህልን ልማድን ደምበ ዝበሃል ቃል ብምዝማድ ክትንትን ፈቲነ። ደምበ ብወለንታ ኣባላቱን ብጻዕሮምን ይሕይል። ንዕላማን ትጽቢትን ንጡፍ ተሳታፍነትን ኣባላቱን ብዘዕግብ ኣገባብ ዘካትትን ምዙንን ርጡብን መሪሕነት ዘለዎ ደምበታት ንቕድሚት ይሕንበብ። ሓድነት ኣባላቱን ተሳታፍነቶምን ብምዕዛዝ ንኣበርክቶ ኣባላቱ ብምምዝማዝን ብምብዛሕን ናብ ዕቤት የመርሕ። ነቲ ደምበ ዘቑሙ ኣባላት፡ እቲ ምትሕግጋዝ ዝያዳ ዘኽስብ ኮይኑ ስለዝረኽብዎ፡ ንገለገለ በይናዊ ጉዳያት ናብ ካልኣዊ ደረጃ ብምስራዕ ሕድገታት ይገብሩ ማለት እዩ። እዚ ናይ እንካን-ሃባን ንጡፍ ዳይናሚካዊ ርኽኽብን ተገባብሮን(interaction) መሰረታት ደሞክራሲ የማዕብል። በብመድረኹ ድማ ሲቪላዊ ሕ/ሰብ ዘደልድል ክብርታትን ኣካይዳ ስራሕን እናኻዕበተ ይቅጽል። እዚ ብመድረኻት ዝፍጸም ኮይኑ፡ ነዊሕ ናይ ሓቢርካ ምስራሕን ምክእኣልን ምትሕልላይን ዝሓትት መስርሕ እዩ።
ኣብዚ መስርሕ’ዚ፡ እቶም ንደሞክራስያዊ ባህሊ ዝገልጹ ጠባያት፡ ከም ምጽውዋር (tolerance)፡ ኣንጋድነትን ሓዋስነትን (accommodation and inclusiveness)፡ ሕድገታት ምግባር (compromising): ኣሳታፊ ( participatory)፡ ኣብ ፍረ-ነገር ዘተኮረ ዘተን ክትዕን ዘተባብዕ (deliberative)፡ ከምኡ እውን ምትሕብባር (cooperation) ይኹስኮሱ።
ብኣንጻሩ ኣብ በለጽን ምግድዳዕን ዝተሰረተ ደምበ ከይዱ-ከይዱ ተስፋ ኣባላቱ ብምትንካፍ ናይ ምግባርን ምብርካትን ተበግሶኦም ይድርት። እዚ ድማ ውሽጣዊ ውህደትን ኣበራታዒ መንፈስን ይጎድእ። እቲ ደምበ ኣንቀሳቓሲ ሓይሉ (dynamics) እንዳደኸመ ከይዱ፡ ሙቐቱን ብርሃኑን ነክዩ ህላዌኡ ተራ ነገር ይኸውን። ውዒሉ ሓዲሩ ነበረ ይኸውን። ስለ’ዚ፡ እቲ ደምበ ክቕጽልን ክዕንብብን እንተኾይኑ፡ ውሽጣውን ግዳማውን ኩነታት ብግቡእ ዝግምግምን፡ እዋኑ ዝሓቶ ብደሆታት ብግቡእ ዝገጥምን ኣቦ ወይ መሪሕነት የድልዮ። ውልቃዊ ጥሙሓቶም ኣብ ውሽጢ እቲ ናይ ሓባር ዕላማ ንምዕዋት ዝግበር ርብርብ ዝርእዩን፡ ምስቲ ተራ ኣባል ብምዝማድ ዓመታት ንቕድሚት ዝርእዩ መራሕቲ የድልዩ። ውልቃዊ ጥሙሓት ምስቲ ሓባራዊ መኣዝንን ስሙር ስጕሚን ዝኸዱ እንተኾይኖም ጎዳእቲ ኣይኮኑን እዮም። እኳ ደኣ፡ ነቲ ሓባራዊ ጻዕሪ ድፍኢት ዝህቡ ውልቃዊ ጥሙሓት ክበራትዑ ይግበኦም። እንተኾነ ግን፡ ኣባላት ደምበ ሕድገት ከይገበሩ ካብቲ ምትእኽኻብ ክኸስቡ ጥራይ ዝሕወስዎ እንተኮይኖም፡ ከምቲ በበይኑ ዘጣቕዕ ኣእዳው ጨርባሕባሕ ይኸውን። ከምቲ ኣብ በበይኑ ቦታ ናይ ዝቑረጽ ገረብ ዝወድቕ ፋሳት ኮይኖም ኣድማዕቲ ኣይኮኑን። ኣብ መወዳእታ፡ እቲ ጓይላ ኣይጥዑምን፣ እቲ ገረብ ኣይውዱቕን ይኾኑ።ድኻምን ረሃጽን ጥራይ ኮይኑ ይተርፍ። ምትሕምማይን ምውንጃልን ይስዕብ። እቲ ዙርያ ዕንክሊል እንደገና ይድገም። ስለ’ዚ እቲ ቀዳማይ ሕቶ፡ ብኣካልሲ ይእከቡ እዮም ግን መንፈሶም ከ ብሓደ’ዶ ኣሎ ዝብል ይኸውን።
ልብታቶም ይራኸቡ ድዮም?
ሓደ ፖለቲካዊ ደምበ ብናጻ ዝኾኑ ሰባትን ኣካላትን ስለዝቐውም፡ ምኽርን ፕሮግራማትን ናይዞም ናጻ ዝኾኑ ኣባላት ከእንግድ ናይ ግድን ይኸውን። ምኽንያቱ እቶም ኣባል-ውድባት ወይ ሰልፍታት ናይ ሓሳብን ግብርን ሓድነት ምስ ዝህልዎምን እቲ ደምበን ኣካይድኡን ብድርኺቶምን ተሳታፍነቶም ዝጸደቐ ምስ ዝኸውንን ኣብ ኣተጋባብርኡ ምሉእ ኣፍልጦን ጽልዋን ምስ ዝህልዎምን፡ እቲ ደምበ ደምበኦም ይኸውን። ናይ ዋንነትን ይብጸሓንን ስምዒት ይሓድሮም። እቲ ደምበ ካብ ረቒቕ ኣምር ናብ ሂወቶምን ዕድሎምን ዝውስን ጭቡጥ ክውንነት ወይ መካኒዝም (ኣገባብ ወይ ኣሰራርሓ) ይምዕብል። ብካልኣይ ደረጃ ዝስርዑ በይናዊ/ወገናዊ ጠለባት ጸቒጦም ድማ ንናይ ሓባር ስራሕ ይጓየዩ። እዚ ዝኸውን ድማ፡ ኣብ መወዳእታ፡ እቲ ናይ ሓባር ዓወት ነቲ ወገናዊ ጉዳያት ወይ ጠለባት ማለት ውድባዊ፡ ኣውራጃዊ፡ ብሄራዊ፡ ሃይማኖታዊ… ክምልስ ዘኽእል ዓቅምን ቅሩበነትን ከምዘለዎ ምስ ዝኣምኑን እቶም መብጸዓታትክፍጸሙ ከምዝኽእሉ ምስ ዝተኣማመኑን እዩ። እቶም ነቲ ደምበ ዘቑሙ ኣባላት ልቦም ምስ ዝራኸብ እዩ እዚ ክፍጸም ዝኽእል።
እንታይ’ዩ ከ ዘራኽቦም?
ኣብዚ፡ እቲ ቀንዲ ነጥቢ ነቶም ኣባላት ናይ ሓደ ደምበ ዘራኽብን ዝጥርንፍን ምኽንያት ወይ ሓባራዊ ባይታ ኣሎ ማለት እዩ። ምኽንያት ድፍኢት መኣከቢኦም ክፈላለ ይኽእል። ናይ ገሊኦም መደብ ዕዮ ኣዝዩ ቅልጡፍ ኣፈጻጽማ ዝረኣየሉን ተመሊሱ ንብምልኡ እቲ ደምበ ዝጠቅምን ነይሩ ክኸውን ይኽእል። ገሊኦም ድማ ውልቃዊ ጉዳዮም ዝዓጦምን ካብቲ ደምበ ክረብሑ ዝተጠርነፉ ክኾኑ ይኽእሉ። ሓደ ሓደ መኣዝን-ኣልቦ ምስ ውሕጅ ዝጓዓዙ ኣይሰኣኑን። ፍርቆም ከኣ ወይ “ይግበር ኣሎ ከይንተርፍን” ኢሎም ኣብቲ ደምበ ሕውስ ዝብሉ እዮም ወይ ድማ “ሎሚ እያ ተረኽበት” ብዘስምዕ ዝድቕደቑዎ ክኾኑ ይኽእሉ እዮም። እቲ መሰረታዊ ነገር ግን፡ እቲ ዝኽሰት ሓድሽ ብደሆታት ብውልቆም ክገጥምዎ ከምዘይክእሉ ስለዝድምድሙ፡ ወይ ድማ ንበይኖም ምግላል ከምዘየዋጽእ ምስ ዝርድኡ፡ ኣብቲ ዘራኽቦም ናይ ሓባር ባይታ ክሰማምዑ ይግደዱ። ነዛ ሜዳ ንበይኑ ክብሕታ ዘይደሊ ፍጡር የለን። ወዲ-ሰብ ክተሓጋገዝን ክጸጋጋዕን ክመሳሰልን ዝግድድዎ ውድዓውያን ናይ ምንባርን ዘይምንባርን ብደሆታት ስለዘጋጥምዎ እዩ። ከተማታት፡ ሃገራት፡ ማሕበራት ዝኣመሰሉ ምጥርናፋት ብዘይምኽንያት ኣይፍጠሩን እዮም።እቲ ዘጋጥም ናይ ምህላውን ምቕጻልን ብደሆታት ዘፈጠርዎም ምትእኽኻባት እዮም። ፖለቲካውያን ኪዳናት እውን ብደሆታት እዮም ዝፈጥርዎም። በበይኖም ኣክንዲ ሕጊግ ዝብሎ “እዋእ፡ ንዓስ’ኪ ንዘራረብ። ብሓባር ዘይንመንዕ መታን ክነደምዕ” ምብህሃል ይስዕብ። እዚ ጠባይ’ዚ ከኣ እዩ ካብ እንስሳ ዝፈልየና። ክንዘራረብን ክንዛተን ንኽእል ኢና። ሽግርና ክንፈሊ ንኽእል ኢና። ካብ ተመክሮ ተማሂርና ነቲ ሽግር ዝበቅዕ ኣሰራርዓ ክንምህዝ ንኽእል ኢና። ብዛዕባ ሕሉፍን መጻእን ክዛረብ ዝኽእል ወዲሰብ ጥራይ እዩ። እዚ ግን እቲ ሽግር ዝወለዶን ባህርያዊ ውጽኢት ናይቲ ወሪዱ ዘሎ ሽግር ዝኾነ መሪሕ ምስ ዝህሉ እዩ። ኣብ ኤርትራ፡ እቲ ሽግር ንፍትሕን ደሞክራስን ዝምልከት እንተኾይኑ፡ ውላድ ናይ’ዚ ሽግር ዝኾነ መሪሕ ምስ ዝህሉ እቲ ኣጀማምራ ይጽብቕ። ካልእ ላቔባታት ዘይብሉ ነቲ ሽግር ዘማእክል ኣወዳድባ ጥራይ እዩ ክህሉ ዝኽእል።
እዞም ብደምበ ተቓውሞ ዝእከቡን ዝፍንጥሑን ፖለቲካውያን ውድባት ዘራኽቦም ሓባራዊ ጉዳያት ካብ ሃለዉ ስለምንታይ እዮም ናብ ውጽኢታውነት ገጾም ዘየምርሑ?
እቲ ሓጺ መልሱ፡ እቲ ኣጀማምራ ኣይጸበቐን። ሰብ ትግረ ክምስሉ ከለዉ “እሾከት ምን ንእሻ ትበልሕ” ይብሉ። “እሾኽስ ብበላሓ’ያ ትፍጠር”ከም ማለት እዩ። እቶም ገዳይም ኣባላት-ውድባት ናይ’ዚ ሎሚ ናብ ኩሉ ዝሽፍተሉ ዱር (jungle) ተቐዪሩ ዘሎ “ደምበ ተቓውሞ” ብሰለስተ መኣዝናትን ዳርጋ ብኣፈርክቡን ብ1999 ዝተኣካኸቡ እዮም። ቀዳማይ ወገን እቲ ድሕሪ ምኽታም ውግእ-ሓድሕድ ንሽምን ዝናን ተሓኤ ጠቕሊሉ ንህግሓኤ ብድሕሪት ዝጎጢ ዝነበረ ሓይልን ካልኦት ሓድጊ-ተሓኤ ዘጠቓልል እዩ ነይሩ። እቲ ካልኣይ እውን ብእስላማዊ ጀሃድነት ኣብ ተመሳሳሊ ስረሓት ተዋፊሩ ዝነበረ እዩ። ክልቲኦም እዞም ወገናት ቅድምን ደሕረ-ናጽነትን ጎነጻዊ ግጥምያታት ከካይዱ ዝጸንሑ እዮም። እቲ ሳልሳይ ወገን ምስ ኲናት ኢትዮ-ኤርትራ ዝተሓሓዝ ኮይኑ ኣብ ሕቶ ብሄርን ኣውራጃን ዝምርኮስ ፖለቲካ ዘልዓለ ብዓይነቱ ሓድሽ ዝኾነ ተርእዮ ኮይኑ ኣብቲ ምትእኽኻብ ሕውስ በለ።
ኣብቲ ብ1999 ኣብ ካርቱም ዝተጋብአ ፈላሚ ርክቡ ብመሪሕነት ዓብደላ እድሪስ “ንመንግስቲ ኢሰያስ” ክዓሉ ምዃኑ ኣወጀ። እዚ እግሪ-እግሪ እቲ ወያነ ንባድመ ምቁጽጻሩን፡ ኤርትራ ንእማመ ሰላም ተቐቢላቶ ክተብቕዕ፡ መራሕቲ ወያነ “ንኤርትራውያን ዘይርሳዕ ትምህርቲ ክንህቦም ኢና” ኢሎም ዝደናደሉሉን ንሳልሳይ ወራር ዝዳለዉሉን ዝነበሩ ግዜ እዩ። ብዛዕባ እዚ ኣብ ዝቕጽል፡ ግን እቲ ቁምነገር፡ እቲ ኣጀማምራ ደሞክራስያዊ ትሕዝቶ ዘይነበሮን ምዃኑ እዩ። ኣብ ድጉል ቅርሕንትታት ናይ ውግእ ሓድሕድ ዝተሰረተን ኲናት ኢትዮ-ኤርትራ ዝያዳ ነዳድን ትንፋስን ዝሃቦ ብ”ተረኽበት” ዝተኣኻኸበ ኪዳን እዩ ነይሩ። እዚ እቲ ፋልማይ ኪዳን እዩ። ድሕርኡ ክንደይ ምትእኽኻባትን ምፍንጣሕን ክትቆጽር ትኽእል?
እሞ እንታይ?
እዚ ዘጠቕሰ ኣብነት ድማ “ኣበጋግሳ ናይ ሓደ ደምበ እንታይ እዩ” ናብ ዝብል ይወስደና። ኣባላቱ ናይ ብሓቂ ውልቃዊ ሕድገታት ገይሮም ነቲ ናይ ሓባር ብደሆ ንምግጣም ድዩ ወይስ ነቲ ምትእኽኻብ ከም መሳርሒ ተጠቒሞም ንናቶም ጸቢብ ረብሓታት ንምስልሳልን ምጉልባትን በለጻዊ ድፍኢት እዩ ዝድርኾም ዘሎ? ብልቢ ይራኸቡ ድዮም ወይስ ብናይ “ይምሰል” ፍሽኽታን ብናይ ሓሶት ኢድ-ጭባጥን ዝጓዓዙ እዮም? ምትእኽኻቦም ነቲ ዝሰብክዎ ፍትሕን ደሞክራስን ንምርግጋጽ ድዩ ወይስ ካልእ ነገር ነይርዎም? ብሓቂ ደሞክራስያዊ ትሕዝቶ ኣለዎም ድዮም? ደሞክራስያዊ ትሕዝቶ እንተለዎም ደኣ ስለምንታይ ብመጀምርያ ኣብ ምእላይ ሽግራቶም ዘይጥቀሙሉ? ደሞክራሲ’ኮ ብሓባር ንምንባርን ምስራሕን ዝተማህዘ ኣምር እዩ። ጥንታዊት ግሪኽ ነዚ ኣምር እዚ ዘማዕበለት፡ ብከታምነት ክትመሓደር ምስ ጀመረት እዩ። ብደሆታት ናይ ብሓባር ምንባር ዘምጸኦ እዩ።
ብሓባር ምንባር ከም ምርድዳእ፡ ምትሕግጋዝ፡ ምጽውዋር፡ ምክታዕ፡ ርኢቶ ካልኦት ምስማዕ ከምኡ እውን ንናይ ሓባር ዕምማት ዘካይድ ሓባራዊ መንግስቲ ወይ መሪሕነት ምቋም…ወዘተ ይጠልብ። ደሞክራሲ ነቶም ንምፍንጣሕን ምብዛሕን ኣሃዱታት ምኽንያት ዝኾኑ ግርጭታት ብሰላም ንምዕራፍ ዝተማህዘ እዩ። ሕሉፍ ኣካይዳ ተቓውሞ ኤርትራ ብሓቅን ቅንዕናን (ብዘይ “ምእንቲ መጎጎ ትሕለፍ ኣንጭዋ”) እንተደኣ መርሚርናዮ፡ እዚ ኣብ ላዕሊ ዝተገልጸ ጠባያት ናይ ሓደ ደምበ ኣለዎ ድዩ? ነዚ ዝተገልጸ ዓይነት ኣመለኻኽታ ዝሃንጽን ዝኹስኩስን ደምበ ኣሎ ድዩ?
ኤርትራ ልቦና ዝውንኑ ዓበይቲ ዓዲ ስኢና ኣላ። እቶም ዝርካቦም ላባማት ወይ ቦታን ባይታን ስኢኖም ተጸጊዖም ኣለዉ ወይ ድማ ተቐፊዶም’ምበር ኤርትራ’ዶ ነዚ ኩነታት ሃውጺ መሪሖም ዘሳግርዋ ምሰኣነት? ኣብ ሓሸውየ ናይ ውልቀሰባትን ውልቃዊ ጉዳያትን ጠባያትን ኣክንዲ ዝሽመም ኣብቲ ቀንድን ኣገዳስን ዓምድታት ናይቲ መደብ ዕዮ ዘተኩርን ናይ ሓባር ራብሓን ዕድልን (mutual benefits) ዘቋምት ደምበ ምህናጽ ቀሊል ኣይኮነን። ራእን ብቕዓትን ልቦናን ዘለዎ ተባዕ መሪሕነት የድልዮ። ተቓውሞ ኤርትራ እዚ ረቛሒ’ዚ ክረክብ ኣይተዓደለን። ናይ ሓሳብን ግብርን ሓድነት ዘለዎ ኤርትራዊ ደምበ ተቓውሞ ናይ ምቛ ተኽእሎ ካብ ዝህሉ ግን ነዊሕ ኮይኑ እዩ። ክሳብ ሕጂ ከምዝተራእየ፡ እቲ ኣጀማምራ ደሞክራስያዊ ትሕዝቶ ኣይነበሮን። ንዘላቕን ሰጓምን ኩለንትናውን ለውጢ ዘይኮነስ፡ እቲ ኣትኩሮ ኣብ መንግስቲ ምልዋጥን ስልጣን ምጭባጥን እዩ ጸኒሑ።
ደሞክራስያዊ ትሕዝቶ ስለዘይነበሮ ድማ ደሞክራስያዊ ባህሊ ክኹስኩስ ኣይከኣለን። ደሞክራስያዊ ባህሊ ስለዘይኮስኮሰ ከኣ ንምቛም ደምበ ዝኸውን ቅድመ-ኩነት ማለት ከም ተላዚብካ ናብ ሓባራዊ ጉዳያት ምስማር፡ ንውሽጣዊ ግርጭታት ብሰላምን ብዘተን ኣሊኻ ጽሬትን ጥንካረን ደምበ ምሕላው፡ ኣሳታፊ ምዃን፡ ምውርራስን ስልጣንን ተምክሮን…ወዘተ ኣይተራእየን። ካበይ ከምጽእ? ክሳብ ሕጂ፡ “ደምበ ተቓውሞ” ናይ ሃታሃታን “ተረኽበትን” ኩነታት ዘራኽቦምን ንጽባሒቱ ዝፍንጥሑን መራሕቲ ሒዞሞ ረጠጥ ኢሎም። ኣብዚ ዘለናዮ እዋን፡ ስለ ኤርትራ ንዝሓስብ ሰብ ክልተ ኣማራጺ ኣለዎ። ወይ ሓድሽ ኣተሓሳስባን ኣወዳድባን ክመጽእ ክንቀሳቐስ ኣለዎ። ወይ ድማ ነቲ ዘሎ ኣወዳድባ ንምቕያር ብዘይንሕስያ ነቐፌታዊ እርማት ክህብ ክጽዕር ኣለዎ። “ደምበ ተቓውሞ” ውሽጡ ከይቐየረ ኤርትራ ክቕይር ዘበት እዩ። ቅድሚ መንግስቲ ምቕያር ርእሱ ክቕይር ከድልዮ እዩ።
ኣብዚ: ምንቃፍን ምውራድን ህግድፍ ከም ናይ መወዳእታ ዕላማን ዓወትን ተወሲዱሉ ዘሎ ኩነታት፡ እስኪ ብንጽህና ውሽጥና ንመርምር። ህግድፍ ጉጉይ ብምዃኑ ጥራይ፡ ኩሎም እቶም ንህግድፍ ዝዝልፉን ዝቃወሙን ሓይልታትን ውልቀሰባትን ቅኑዓት ኣይገብሮምን እዩ። ቕኑዕ ክትበሃልን ክትሰዓብን፡ ራኢኻን ፕሮግራማትካን ተግባራትካን ነቲ ህግድፍ ዝገብሮ ጉጉይ ተባሂሉ ዝተቐመጠ ተግባራትን ፖሊሲታትን ዝጻረር ክኸውን ይግበኦ። መልክዕካን ቑመናኻን ተግባርካን ብኣንጻር ናይቲ ትነቕፎ ነገር ምስ ዝኸውን ከም ኣማራጺ ክትውሰድ ትኽእል። ህግድፍ ዝንቀፈሉ ትደግም እንተኾይንካ ግን ኣማራጺ ክትከውንስ ይትረፍ ሰማዒ እንተረኸብካ። ህግድፍ ኣንጻር ፍትሕን ደሞክራስን እንተኾይኑ፡ ንሕና ፍትሓውያንን ደሞክራስያውያንን ከምዝኾንና ብተግባር ክነርኢ ኣሎና። ህግድፍ ምክእኣልን ምጽውዋርን ዝጎደሎ ኢልና ንኸሶ እንተኾይንና፡ ንሕና ምጽውዋርን ምክእኣልን ክነዘውትር ኣሎና። ህግድፍ ኣብ ዘተ ዘይኣምን እዩ ኢልና ንሰብኽ እንተኾይንና፡ ንሕና ፍረን ዓወትን ዘለዎ ዘተን ምርድዳእን ክነካይድ ከም እንኽእልን ፍልልያትና ኣክንዲ ብምፍንጣሕን ምርባሕ ውድባትን ንገልጾ ብዘተ ከም እነቀራርቦ ክነርኢ ኣሎና። ብሓጺሩ፡ “ደምበ ተቓውሞ” ዝሓሸ መተካእታ ምዃኑ ምስ ዘርኢ ጥራይ እዩ ሰዓብነት ከጥሪ ዝኽእል።
ደምበ ኣሎና ክንብል፡ ኣእዳውን ሓንጎልን ብዙሓት ዝተሓወሶን ውጽኢቱ ድማ ካብ ድምር ኣበርክቶ ነብ-ሰወከፍ ታሳታፊ ዝዓዝዝን ዝብርኽን ውህደት ስራሕ ዘርኢ ጠርናፊ ኣካል ምስ ዝህሉ እዩ። እቲ እንመባጽዖ ጉዳያት ኣብ ሂወትና ክነንጸባርቖ ኣሎና። ሓደ መዓልቲ፡ ሓደ ዓርከይ “ እዘን ውድባት እዚአን ኣብ ውሽጢ ሃገር ዝንቀሳቐሳ እንተዝኾና፡ ሃገር ብውግእ-ሓድሕድ ምተሃወኸት ነይራ። ኣብ ሳይበር ወይ ኢንተርነትን መራኸቢ ብዙሓንን ክንዲ’ዚ ምውንጃልን ምጥቕቓዕን ዝገበራስ፡ ሰራዊ ዝእዝዛን ማእከላዊ መንግስቲ ኣብ ዘይብላ ሃገርን እንታይ ምረአና” ኢሉ ኣስተንቲኑ። መልሲ ከየዳለኹ፡ ንሕቶኡ ብተሎ መለሶ፣ “ በቃ ዕግርግር። ዕግርግርን ሕንፍሽፍሽን ጥራይ” ክብል ናብታ ዘንብባ ዝነበረ ዓምዲ ተመሊሱ። እቲ ዘንብቦ ዝነበረ ጽሑፍ ብዛዕባ’ቲ ኣብ መንጎ ኤርትራዊ ሃገራዊ ባይቶ ንደሞክራስያዊ ለውጥን እተን ብስም “ሽዱሽተ ውድባት” ዝፍለጣ ኣባላት ኪዳንን ዝነበረ ምልልስ እዩ ነይሩ። ሓቁ እዩ ዝመስል።
ይቕጽል


text:
ዳይሬክተር ዳይሬክቶሬት ምልማዕን ምሕደራን መሬት
ክልል ትግራይ ኣይተ ጎይትኦም ገብረህይወት
ዳይሬክቶሬት ምልማዕን ምሕደራን መሬት ክልል ትግራይ ኣብ 2010 ዓ/ም ኣብ ቁልፍን ዓበይትን መደባት ሰፋሕቲ ስራሕቲ ንምስራሕ ካብ ዝተለሞም መደባት ኣብ ጠቕላላ ኣመራርሓን ሰብ ሞያን ስራሕቲ ዓቕሚ ምዕባይ፣ በቢ ግዜኡ ደገፍን ክትትልን ምግባርን ስጡም ብዝኾነ መንገዲ መድረኻት ምክያድን ዝብል እዩ።ቢሮ ልምዓት ከተማ፣ ንግድን ኢንዱስትርን፣ ብዓብዩ ድማ እቲ ዳይሬክቶሬት ብፍላይ ኣብ ኣባይቲ፣ ደኣንት፣ መሬት ናብ ተጠቀምቲ ምትሕልላፍን ናይ ምልማዕን ምሕደራ መሬትን ትኹረት ተገይሩ እናተሰርሐሎም መፂኡ ኣሎ። ትሕዝቶ ፅሑፍና እምበኣር ኣፈፃፅማ ሽዱሽተ ወርሒ ዳይሬክቶሬት ምልማዕን ምሕደራን መሬት ኮይኑ ምስ ዘይሕጋዊ ህንፀት ኣባይቲ ተዛሚዱ ዝገበሮ ምንቅስቓስ ዝድህስስ ክኸውን እዩ፡፡
ዳይሬክቶሬት ምልማዕን ምሕደራን መሬት ክልል ትግራይ ኣብቶም ዝሓለፉ ሽዱሽተ ኣዋርሕ ካብቶም ዝሰርሖም ቀንዲ ስራሕቲ ምፅፋፍ ነባር ትሕዝቶ፣ ምክያድ ርክክብ ካብ ገጠር ናብ ከተማ ንዝኣትዉ መሬት፣ ምድላው ናብ ተጠቀምቲ ዝመሓላለፍ መሬት፣ ምሃብ ግዚያዊ መጥቀሚ “ሰርተፍኬት”፣ ምእታው ፋይላት ናብ ዳታ “ቤዝ”፣ ምምላእን ምክትታልን መሰረተ ልምዓት፣ ምቁፅፃር ዘይሕጋዊ ህንፀት ኣባይትን ዝኣመሳሰሉ እዮም። እዚኣቶም ብድምር ኣብ መሬት ትኹረት ገይሩ ዝስረሐሎም እንትኾኑ እዚኦም ንጥፈታት ኩሎም ኣብ ምስላጥ ቅልጡፍ ልምዓት ከተማታትን ምኽታምን ገዚፍ ኣበርክቶ ዘለዎም እዮም፡፡
እቲ ዳይሬክቶሬት ካብ ቢሮ ልምዓት ከተማ፣ ንግድን ኢንዱስትርን ክልል ትግራይ ብመሰረት ዝተውሃቦ ሓላፍነት ኣብ 2010 ዓ/ም ኣብቶም ልዕል ክብሉ ዝተገለፁ መደባት ውፅኢት ዘምፅእ ስራሕ ንምስራሕ ትልሚ ሒዙ እናተንቀሳቐሰ መፂኡ እዩ። ካብዚኣቶም ኣብ ከተማታት ትግራይ ብሰፊሑ ዝረኣዩ ዘይሕጋዊ ህንፀት ኣባይቲ ናብ ባዶ ንምውራድ ዝሓዞ ትልሚ ሓደ እዩ። እዚ ድማ ካብ 2002 ዓ/ም ጀሚሮም ዝተሃነፁን ህንፀት ዝጀመሩን ብርክት ዝበሉ ኮይኖም ኣብ 2010 ዓ/ም ንክፈርሱ ብትልሚ ዝተትሓዙ ግና 1,380 ዘይሕጋዊ ኣባይቲ እዮም። ካብዚኦም ኣብ ሽዱሽተ ወርሒ ዝፈረሱ 392 ኣባይቲ እንትኾኑ እቶም ዝተረፉ 988 ኣባይቲ ድማ ኣብ ካልኣይ ፍርቂ ዓመት ከምዝፈርሱ እዮም ዳይሬክተር ዳይሬክቶሬት ምልማዕን ምሕደራን መሬት ክልል ትግራይ ኣይተ ጎይትኦም ገብረሂወት ዝገልፁ።
ዘይሕጋዊ ህንፀት ኣባይቲ ብስፍሓት ዝረኣየለን ዓበይቲ ከተማታት መቐለ፣ ዓዲግራትን ሽረ እንዳስላሰን እንትኾና ካብ ገጠር ናብ ከተማ ኣብ ዝኣትዋ ጣብያታት ብኮት (ከባቢ ዓዲግራት)፣ ኣይናለምን ደብርን (ከተማ መቐለ) እውን ኣብቲ ፀገም ይርከባ። “ብመሰረቱ መበገሲ ዘይሕጋዊ ህንፀት ኣባይቲ እንታይ እዩ?” ዝብል ነቶም ዳይሬክተር ዘልዓልናሎም ሕቶ እዩ። ንዘይለዓሉ ቦታታት “ክትለዓሉ ኢኹም” እናበልካ ዘይሕጋዊ ህንፀት ንክስፋሕፋሕ ኣፍደገ ብምኽፋት ብኡ ኣቢሉ ድማ ግምት ክወሃቦም ምሕሳብ፣ ንዘይሕጋዊ መሬት ሕጋዊ ማህተም ዝዓረፎ ወረቐት ዝሓዙ ክፋላት ሕብረተሰብ ብበዝሒ ምህላዉ፣ ነዚ ዘይሕጋዊ ተግባር ሱቕ ኢሉ ዝርኢ ኣመራርሓ ከተማን ጣብያን ምህላውን ካልኦትን ከምዝኾኑ እዮም ኣይተ ጎይትኦም ዝዛረቡ።እዚ ፀገም ዝወለዶ ድማ ተሓራሲ መሬት እናሸንሸንካ ምሻጥን መሬት እናዓደግካ ዘይሕጋዊ ህንፀት ኣባይቲ ምክያድን፣ ኣብቲ ሕብረተሰብ “መንግስቲ ምስ በዝሖ ሸለል ኢሉ ክሓልፈና እዩ” ዝብል ግጉይ ኣረዳድኣ ምህላዉን፣ ሓንቲ ከተማ ምስ ካልእቲ ከተማ ምውድዳር ማለት እውን “እከለ ከተማ እንዶ እኒሃ ዘይሕጋዊ ህንፀት እናሃለዋ ከየፍረሰት ስቕ ኢላ ትሓልፎ ዘላ” ዝብል ኣተሓሳስባ እናተፈጠረ መፂኡ ኣሎ።
እቶም ልዕል ክብሉ ዝተገለፁ ፀገማት ንምፍታሕ ድማ ኮሚቴ ተጣይሹ ኣብ ምንቅስቓስ ይርከብ። ኣብነት ኣብዚ ዓመት ክፈርሱ ብትልሚ ካብ ዝተትሓዙ ዘይሕጋዎት ኣባይቲ ብመሰረት ዝተጣየሸ ኮሚቴ ምፍራስ ተጀሚሩ ኣሎ። ይኹን እምበር ብምኽንያት ምንኣስ ግንዛበ ሕብረተሰብ፣ ትሑት ደገፍን ክትትልን፣ ሓዱሽ ኣወዳድባ ኣብያተ መዘጋጃ ብምጥያሹ እቲ ዳይሬክቶሬት ብሓይሊ ሰብን በጀትን ብዘይምጥንኻሩ፣ ኣብ ኩለን ከተማታት ትግራይ ሕጊ ከኽብር ዝተቐመጠ ኣካል ወሲኑ ናብ ስራሕ ብዘይምእታዉን እቶም ፀገማት ንምፍታሕ ዝግበር ፃዕሪ ውስንነት ብምህላዉን ከምዝኾነ እዮም እቶም ዳይሬክተር ዝሓበሩልና። እዚ ከምዚ እናሃለወ ግን ሕግን መምርሕን ከይተኸተሉ ዝተሃነፁ ኣባይቲ ከተማታትን ገጠራትን ትግራይ ሱቐ ኢልካ ከምዘይሕለፉን ኣብቲ ዘይሕጋዊ ህንፀት ኣባይቲ ኢድ ዘለዎም ኣመራርሓ፣ ደለልትን ካልኦትን ሕጋዊ ስጉምቲ ዝውሰደሉ ቅድመ ኩነት እናተጠዓዓመ ይኸይድ ከምዘሎ እዩ እቲ ዝሃቡና ሓበሬታ ዘመላኽት።
ብሓፈሻ ዳይሬክቶሬት ምልማዕን ምሕደራን መሬት ክልል ትግራይ ጠቕላላ ናይ መሬት ስራሕቲ ኣብ ዝሰርሓሉ እዋን ምርግጋፅ ቅልጡፍ ዕብየት ከተማታት ክህሉ፣ መሬት ብዝግባእ እናማሓደርካ ብኣግባቡ ክለምዕን ናብ ተጠቀምቲ ክመሓላለፍን ንምግባር ዘኽእል ኣሰራርሓ ኣታኣታትዩ ኣሎ። ብፍላይ ኣብ ገለገለ ከተማታት ትግራይ ዝረአ ዘይሕጋዊ ህንፀት ኣባይቲ ጠንቂ ስእነት ሰናይ ምምሕዳር ካብ ምዃን ሓሊፉ ንምቁፅፃር ኣፀጋሚ ዝኾነሉ ኩነታት ይረአ ኣሎ።
ነዚ ፀገም ንምፍታሕ ድማ በቢ ከተምኡ ዝርከባ ከይዲ ስራሕቲ ምልማዕን ምሕደራን መሬት ዝግባእ ትኹረት ገይረ ብምስራሕ ጥበብ ዘለዎ ምሕደራ መሬት ክህልወን ደገፍን ክትትልን ክወሃበን ኣለዎ። ኣብ ዘይሕጋዊ ህንፀት ኣባይቲ ዝሳተፉ ክፋላት ሕብረተሰብን ነዚ በሪ ዝኸፍቱ ኣመራርሓ መንግስትን እውን እቲ ዳይሬክቶሬት ምስ መዳርግቲ ኣካላት ብሓባር ብምዃን ኣብ ዝሓፀረ እዋን መስመር ዝሕዘሉ (ስጉምቲ ዝውሰደሉ) ከይዲ ክኽተል ይግባእ።


text:
በስመ ኣብ ወወልድ ወመንፈስ ቅዱስ ኣሃዱ ኣምላክ ኣሜን!!!
ማርያም ግብጻዊት
እቶም ሰብ መርከብ ዋጋ ናይ መጓዓዓዚ ክትከፍል ምስ ሓተትዋ፡ ምስኣ ንኽምንዝሩ ዓደመቶም፡ ናብ ኢየሩሳሌም ክሳብ ዝበጽሑ ድማ ነዚ ክፉእ ስራሕ ኣይቋረጸቶን።
ናብ መቓብር ጐይታናን መድሓኒናን ኢየሱስ ክርስቶስ ምስ በጽሐት ክትኣቱ እንተደለየት ሓይሊ እግዚኣብሔር ከልከላ። መላሊሳ ንምእታው ብዙሕ ፈተነት፡ እንተኾነ ግና ፈጺማ ክትኣቱ ኣይከኣለትን። እዚ ነገር ምስ ገጠማ ከተስተንትንን ስለ ሓጢኣታ ክትሓስብን ጀመረት። ብልባ እናሓዘነት ናብ ሰማይ ኣንቓዕሪራ እናነብዐት ከላ ስእሊ ኣዴና ቅድስተ ቅዱሳን ድንግል ማርያም ረኣየት። ኣብቲ ቅድሚ ስእሊ ኣዴና ማርያም ደው ኢላ እናበኸየት “ንፍጥረታቱ ዝረድእ ኣምላኽ ዝወለድኪ ድንግል ዋሕስ ኩንኒ፡ ምስ ሰበይ ናብ ውሽጢ ክኣቱ መምጽእየይ ክገብር ኣፍቅድለይ። ብድሕሪኡ ዝኣዘዝክኒ ክገብር እየ” ኢላ ብእምነት ተማሕጸነት። ድሕሪኡ ክትኣቱ ከደት፡ ድንግል ማርያም’ውን ጸሎታ ሰሚዓ ናይ ልባ ኩሉ ፈጸመትላ እሞ ኣተወት። ነቲ በዓል’ውን ምስ ኩሉ ህዝቢ ኣብዓለቶ። ብድሕሪ’ዚ ናብ ስእሊ ቅድስተ ቅዱሳን ኣዴና ድንግል ማርያም ተመሊሳ ብመሪር ብኽያት እናነብዐት ንነፍሳ ዝኸውን ነገር ክትነግራን ክትመርሓን ለመነት። ካብቲ ስእሊ ቅድስተ ድንግል ማርያም ድምጺ ወጸ፡ “ኣብ በረኻ ዮርዳኖስ እተዊ’ሞ ንነፍስኺ ሰላምን ድሕነትን ክትረኽቢ ኢኺ” ። ነዚ ምስ ሰምዐት ከይደንጐየት ወጸት። ኣብኡ ድማ ሓደ ሰብ ገንዘብ ሃባ እሞ፡ በቲ ገንዘብ ተበገሰት፡ ብድሕሪኡ ንባሕሪ ዮርዳኖስ ተሳጊራ ጽኑዕ ተጋድሎ እናተጋደለት ኣብ በረኻ ዮርዳኖስ 47 ዓመታት ነበረት። ሰይጣን’ውን ኣቐዲማ ብዝነበረቶ ናይ ዝሙት ህይወት እናፈተነ ብብርቱዕ ጾር ይዋግኣ ነበረ። ንሳ ግና ኣብ ተጋድሎኣ ጸንዐት። ካብ ዝገዝኣቶ ሕንባሻ ክልተ ሰለስተ መዓልቲ እናጾመት ንእሽቶ እናጠዓመት ንብዙሕ ጊዜ ተመገበት። ንሱ ምስ ተወድኣ ድማ ሳዕሪ ትምገብ ነበረት።
ኣብ በረኻ ዮርዳኖስ እናተዘዋወረት 47 ዓመት ምስ ገበረት ጐይታናን መድኃኒናን ኢየሱስ ክርስቶስ ኣብ ገዳም ቆሮንቶስ 40 መዓልትን ለይትን ንዝጾሞ ጾም ንኽፍጽም ቅዱስ ዘሲማስ ናብቲ በረኻ መጸ። ልማድ እቲ ገዳም በብዓመቱ ናብ በረኻ ወጺኦም ዝኸበረት “ጾም 40” (ዓቢ ጾም) ክሳብ እትውዳእ ብጾም ብጸሎት ተጸሚዶም ይቕንዩ ነበሩ። ቅዱስ ዘሲማስ ናብ በረኻ ዮርዳኖስ ኣብ ዝወጹሉ እዋን ዝጸናንዓሉ ንኽርእዮ ንእግዚኣብሔር ለመነ። በቲ በረኻ ክዛወር ከሎ፡ ነዛ ሰበይቲ (ማርያም ግብጻዊት) ብርሑቕ ረኣያ። እሞ መጀመርያ መስሓቲ ሰይጣን ንኽስሕቶ ዝተራእዮ (ምትሓት) መሰሎ። ጸሎት ምስ ገበረ ግን ሰብ ምዃና ፈለጠ። ናብኣ’ውን ቀረበ፡ ንሳ ግና ካብኡ ሃደመት። ንሱ ድማ ንከርክባ ጐየየ፡ ነዚ ምስ ረኣየት ከምዚ በለቶ፡ “ኦ ዘሲማስ ምሳይ ክትዘራረብ እንተደኣ ኴንካ መታን ክኽወለሉ ጨርቅኻ ደርብየለይ” ኢላ ብስሙ ምስ ጸውዓቶ እናተገረመ ነቲ ነጸልኡ (ጨርቁ) ደርበየላ። ንሳ ድማ ነቲ ዝደርበየላ ተኸዲና ሰገደትሉ፡ ንሱ’ውን ሰገደላ’ሞ ንሓድሕዶም ሰላም ተበሃሃሉ። ቀጺላ ካህን ስለዝኾነ ክጽልየላ ለመነቶ።
ብድሕሪ’ዚ ቅዱስ ዘሲማስ ገድላ (ታሪኻ) ንክትነግሮ ምስ ለመና ካብ መጀመርያ ክሳብ መወዳእታ ነገረቶ። ቀጺላ’ውን ንዓመታ ናይ ጐይታና ቅዱስ ሥጋኡን ክቡር ደሙን ከምጽኣላ ለመነቶ፡ ንሱ ‘ውን ከምቲ ዝበለቶ ድሕሪ ዓመት ቅዱስ ሥጋን ክቡር ደሙን ናይ ክርስቶስ ምስኡ ድማ በለስ፡ ተምሪ፡ ብማይ ዝተርከሰ ዓደስ ሒዙላ ናብ በረኻ ዮርዳኖስ መጸ።
ማርያም ግብጻዊት ብገምገም ሩባ ክትከይድ ረኣያ’ሞ ናብኣ ብምቕራብ ሰላምታ ተለዋወጡ፡ ብሓባር’ውን ጸለዩ። ብድሕሪ’ዚ ነቲ ሥጋን ደምን (ቅዱስ ቁርባን) ኣቐበላ። እቲ በለስን ተምርን ክትምገብ ድማ ለመና። ንበረኸት ኢላ ካብቲ ዓደስ ቅሩብ ወሲዳ በልዐት። ንካልኣይ ዓመት ንኽመጻ ‘ውን ለመነቶ። ንሱ’ውን ከምቲ ዝበለቶ ንካልኣይ ዓመት ከምኡ ገይሩ መጸ። እንተኾነ ግን እታ ቅድስቲ ሰበይቲ ሞይታ ረኸባ። ኣብ ልዕሊ ርእሳ ድማ “ነዛ ሰበይቲ ኣብ ዝተፈጥረቶ ሓመድ ቅበራ” ዝብል ጽሑፍ ተጻሒፉ ረኸበ። በቲ ጽሑፍ ድማ ተደነቐ፡ ኣንበሳ’ውን ክሕልዋ ረኣየ። በዚ እናተገረመ ብምንታይ ኲዒተ ክቐብራ እየ ኢሉ ክሓሰብ ከሎ፡ እቲ ኣንበሳ ብኣጽፋሩ ኰዓተሉ። ቅዱስ ዘሲማስ’ውን ጸሎት ገይሩ ቀበራ። ናብ ገዳሙ ተመሊሱ ድማ ነቶም መነኮሳት ገድሊ ማርያም ግብጻዊት ዘርዚሩ ነገሮም። ንሳቶም’ውን እናተደነቑ ንእግዚኣብሔር ብግብሩ ኣመስገንዎ።
ግብጻዊት ቅድስት ማርያም ኣብ መበል 85 ዕድሚኣ ብ 6 ሚያዝያ ብኽብሪ ዓረፈት። ጸሎታን በረኸታን ምስ ኩልና ህዝበ ክርስቲያን ንዘለዓለም ይንበር። ኣሜን!
ምንጪ፡ ስንክሳር ዘወርኀ ሚያዝያ (መጽሔት ልሳነ ተዋህዶ፡ ብቤት/ሰ/ደ/ሰ/መድኃኔዓለም ደቀምሓረ 3ይ ዓመት 1ይ ሕታም)
ወስብሐት ለእግዚኣብሔር
ወለወላዲቱ ድንግል
ወለመስቀሉ ክቡር። ኣሜን!!!


text:
ናይ ሓደ ሕብረተሰብ ‘መንነቱ ባህሉ’ዩ፣ ክንዲ ዝኾነ’ ሓደ ካብቲ ሓደ ክንፈል’ዩ ባህሉ ከነጽንዕ ይግባእ። ኣብ ማሕብረሰብ ትግርኛ ሓደ ሰብ ምስ ዝቕተል እቲ ቅትለት መታን ናብ ሕነ ምፍዳይ ከይምዕብል ካብ ወገን ቀታሊ ጓል ንወገን ተቐታሊ ተዋሂቡ ደማዊ ምትእስሳር ይፍጠር። ብጓልን ጋርን ወይ ድማ ደመ ሕየት (ጠረቕ) ተዋሂቡ ይደቓቐስ። ኣብ መዓልቲ መርዓ ምናልባት ኣዴታት ነቲ ካብ ኣባል’ታ ስድራቤት ዝተቐትለ’ዶ ጓልና ንህቦ ብማለት ገለ ሓደጋ ከየውርዳ ተባሂሉ፣ ኣብ መዓልቲ መርዓ ብዋዕታ ዞማ፣ ኣጎስማ (ሓው ንመርዓትን ወዲ ሓውቱ ነቲ መርዓዊ ካብ ወገን እታ መርዓት) ተጸዊዖም ምስ መርዓዊ ከም ዝቕረቡ ይግበር። ከምኡ ክግብረሉ ዘድለየ ምኽንያት ከኣ እተን መግቢ ዘዳልዋ ኣሕዋተን ምስ መርዓዊ ስለ ዝቕረቡ ዘለው፣ ነሓተን ከይልክማ ክብላ ጥዑይ መግቢ ንኸዳልዋ ስለ ዝግደዳ’ እዩ። እንድሕር ብገንዘብ ክዳቐስ ተወሲኑ ከኣ በቶም መኻፍልቲ ጋር ተባሂሎም ዝፍለጡ (በብዓዱን ወረዳታቱን ወይ ‘ወን ዓሌትን) ተኣኻኺቡ ብሓደ ጋር ይኽፈል።
ኣቤት ጭውነት!
ኣብ እዋን መውስቦ እንዳ ወዲ ነታ ንወዶም ከምጽእሉ ዝደለዩ መበቆላ ዓደ በቦኣን በዲኣን ኣጻርዮም ምስ ፈለጡ ንእንዳ ጓል ይሓቱ። እንዳ ጓል ብወገንም ኣብ ዝሕተትሉ ክንዝቲ መዓልቲ ሃቡና ኢሎም ብተመሳሳሊ ዓዲ ንእንዳ ወዲ በቦን በደን ኣጻርዮም ምስ ፈለጡ ርኸቡ ኣይትስኣኑ ይብልዎም።
እምበር ሃንድፍ ኢልካ ዝግበር መውስቦ ኣይነበረን።
እዚ ሎሚ ከም ነውሪ ዝረአ ዘሎ ክብረ ንጽህና መንእሰያት ሓደ ካብቲ ክቡር ባህሊ ሕድሕዳዊ ፍቕሪ ሰብ ሓዳር መሰረት እዩ ዝነበረ። እዚ ምስ ክብረ ንጽህና ክሳብ ቃል ኪዳን ወይ ሓዳር ዘይምጽናሕ ካብ ናብ ዘይምትእምማን ዘምርሕ ኾይኑ እቲ ክቡር ባህሊ ስድራቤታዊ ምትሕቑቓፍ ዘፍርስ ከይኸውን ኣዝዩ የፍርሕ።
ኣካ ኣብዚ እነሀ ወግዒ!
ብሓሶት ምምስካር ‘ኣብ ርእሲ’ቲ ሓጥያት ሙዃኑ ብባህሊ ወን ውጉዝ’ዩ ዝነበረ። ሓደ ሰብ ብሓሶት ምስ ዝምስክር ኣብ ባይቶ ሕሉል ተባሂሉ ከም ዝንጸል ይግበር። ከምኡ ወን ኣብ ዝሙት እንተተረኺቡ ብኹሉ ጓሳን ጎርዞ ጊላዋን (መንእሰያት) ይጽረፍ። ካብ ሕብረተሰብ ተነጺሉ ‘መለበምን ኣይግበርካ መለበምን ኣይኽላእካ’ እናተባህለ ባህሉ ይዕቕብ።
ካብ ተዓዳሪ ሙዃን ድማ ትድሕን ድንቒ!
ካልእ
ሓደ ሰብ ንሓንቲ ኦም (ገረብ) እምኒ ኣንቢሩላ ወይ ብምሳር /ፋስ ሓርኪምዋ እንተኸይዱ ኩሉ ሰብ ናይ መን ምዃና’ወን ከይፈለጠ ይሕልዋ።
ኣብ እዋን ቀውዒ ዓውዲ ከተውድቕ እንድሕር ዓውዲ ኮስቲርካ መኾስተር ጸቒጥካ ኬድካ ከም ቅቡል ተወሲዱ ቀዳምነት ይህለወልካ።
ካልእ ሓደ ሰብ ብቕሊ ተወጢሑ ብማእከል ዓዲ እንተሓሊፉ ብሕጊ እንዳባ ድፍረት ፈጺሙ ወይ ክብሪ ዓዲ ግሂሱ ብዝብል ተታሒዙ ኣብ ዳይና ይውሰድ’ሞ ከም ዝቕጻዕ ይግበር።
ከምዚ ዝ ኣመሰለ ብዙሕ ክጥቀስ ዝኽእል ዓበይቲን ኩቡራትን ባህልታት የነባብሩና ነይሮም ሕጂ ግና እዚ ዋናኦም።


text:
About Us (ትግርኛ)
(English)
ብዛዕባና
ኤሪ-ፕላትፎርም AISBL ኣብ ኣገደስቲ ንኤርትራን ቀርኒ ኣፍሪቃን ዚጸልዉ ሃገራዊ: ዞባውን ኣህጕራውን ጕዳያትን ፍጻሜታትን ንዅሉ ዘሳትፍ መድረኽ ዘተ ዘጣጥሕ ኣህጕራዊ ዘይመኽሰባዊ ማሕበር ኢዩ። ናይ ሓባር ዕላማታት ሸቶኡ ከም ዚወቅዕ ንምግባር፣ ኣብ መንጎ ዚተፈላለዩ ፖለቲካዊ: በርጌሳውን ናይ መራኸቢ ብዙሃንን ጕጅለታት ይዅን ውልቀሰባት፣ ቅርሕንቲ ንምውጋድ: ፍልልያት ንምጽባብ: ሓባራዊ ራእይ ንምዅስኳስ ዚዓለመ፣ ብመንገዲ ክትዓት ኢንተርነትን ህያው ሰሚናራትን ዚሰላሰል ኣወንታዊ ሃገራዊ ዝርርብ ንኪካየድ የተባብዕ። ንካልኦት ነገራት ዚሕውስ፣ ብዛዕባ ግዝኣተ-ሕጊ: ደሞክራስያዊ መትከላትን ሰብኣዊ መሰላትን፣ ናይ ሓባር መረዳእታ: ኣኽብሮትን ተወፋይነትን ዚዅስኵስ ኵሉ-መዳያዊ ሃገራዊ ልዝብ ንኬስፋሕፍሕ ይድርኽ።
ተልእኾና
1. ኣብ ውሽጢ ሃገርን ኣብ ዳያስፖራን፣ ኣብ መንጎ ኤርትራውያን ፖለቲካዊ: በርጌሳዊ: ተጣበቕቲ ሰብኣዊ መሰላትን መራኸቢ ብዙሃንን ጕጅለታት ይኹን ውልቀሰባት፣ ሓባራዊ መረዳእታ ናይቲ ዚሓለፈ: ሓባራዊ ገምጋም ናይቲ ህሉው: ሓባራዊ ራእይ ናይቲ መጻኢ ንምዅስኳስ፣ ብመንገዲ መስመር ኢንተርነትን ሓባራዊ ሰሚናራትን ዚሰላሰል: ንዅሉ ዘሳትፍ ዘተ ንኺካየድ የተባብዕ።
2. ኣህጕራውን ዞባውን ኣፍልጦ ብዛዕባ ህሉው ፖለቲካዊ: ቍጠባውን ማሕበራውን ኵነታትን ኵነታት ሰብኣዊ መሰላትን ኣብ ኤርትራ ክብ ምባል፣ ምስ ሃረርታ ህዝቢ ኤርትራ ንሓርነት: ፍትሕን ራህዋን ምሕዝነት ምትብባዕ፣ ንሰላማዊ ደሞክራስያዊ ምስግጋር ደገፍ ምርካብ።
ራእይና
ኣብ መንጎ ኤርትራውያን ፖለቲካዊ: በርጌሳዊ: ተጣበቕቲ ሰብኣዊ መሰላት: መራኸቢ ብዙሃንን ጕጅለታትን ውልቀሰባትን፣ ንዅሉ ዘሳትፍ ዘተ ብምክያድ፣ ኣብ ናይ ሓባር ራእይ ዚተመስረተ: ሓባራዊ ምትእምማንን ሓድነት ዕላማን ምህናጽ። ኣብ ኤርትራን ቀርኒ እፍሪቃን ኣኽብሮት ግዝኣተ-ሕጊ: ደሞክራስያዊ መትከላት: ሰብኣዊ መሰላትን ናይ ሰላም ባህልን ምስፍሕፋሕ።
ቀንዲ ክብርታትና
ቀንዲ ክብርታትና፣ ንልዙብ ዝርርብ: ንሓድሕዳዊ ምጽውዋር ኰነ ንኣኽብሮት ብዙሕነት ልዑል ግምት ዚህብ፣ ብሓባራዊ ስምምዕ ብዚተወሰነ ስርዓተ-ኣከያይዳ ዚምራሕ፣ ኣገልግሎት ማዕባሊ መስርሕ ሃገራዊ ልዝብ ኣብ ምዅስኳስ፣ ንዅሉ ዘሳትፍ: ዘይሻራውን ፍትሓውን ምዃን፣ ኢዮም።


text:
አብ ቀርኒ አፍሪቃ ብጠንቂ ደርቂ ካብ ከባቢኦም ንዝተመዛበሉ ኣማኢት ኣሽሓት ሰባት ሓገዝ ማይን ምግብን ንምቅራብ ትካላት ረድኤት ይሰርሑ'ለው።
ሓደ ካብቲ እቶም ስደተኛታት ዝርከብሉ መዕቆቢ ስደተኛታት ኣብ ኬንያ ዝርከብ ዳዳብ መዕቆቢ ስደተኛታት'ዩ።
አቶ ቴድሮስ ሙሉጌታ ኣብ ዳዳብ መዕቆቢ ስደተኛታት ዝሰርሕ ኢትዮጵያዊ'ዩ። አቶ ቴድሮስ ብዛዕባቲ ኣብ ዳዳብ ዘሎ ኩነታት ክገልፅ ከሎ፡
"ኣብ ዳዳብ ሰለስተ ንልዕሊ ዕስራ ዓመታት ዝፀንሑ መዕቆቢ ስደተኛታት ኣለው።ልዕሊ ፬ ሚእቲ ሽሕ ካብ ጎረባብቲ ሃገራት ኬንያ ዝመፁ ስደተኛታት ኣለው።ብሕልፊ ካብ መጋቢትን ሚያዝያን ንዳሓር ኣብ ዘሎ ጊዜ፣ብጠንቂ ኣብ ቀርኒ ኣፍሪቃ ዝተኸሰተ ደርቂን ኣል-ሸባብ ዝፈጠሮ ቅልውላውን ኣዝዮም ብዙሓት ስደተኛታት ሕድ-ሕድ መዓልቲ ካብ ሽሕ ክሳብ ሽሕን ፭ ሚእቲን ሰባት ናብ‘ቲ ማእከል ስደተኛታት ይኣትው‘ለው" ኢሉ።
ብተወሳኺ ኣብ‘ቶም ሰለስተ ካምፕታት ፅቅጥቅጥን ሕፅረት ኣገልግሎትን ኣሎ ይብል ኣቶ ቴድሮስ ሙሉጌታ።
እቶም ስደተኛታት ንመዓልታት ብእግሮም ተጓዒዞም ኣብ ዳዳብ ስለዝበፅሑ ትካላት ረድኤት እንታይ ዓይነት ሓገዝ ይገብሩሎም ይብል ሄኖክ ሰማግዝሄር።ኣቶ ቴድሮስ ይምልስ፣ናተይ ሓላፍነት ኣብ መንገዲ ንዝዋዓሉ ስደተኛታት ምቅባል‘ውን ዝሓቊፍ‘ዩ።ብኣካል ከዘራርቦም ከለኹ ክሳብ ክልተ ወርሒ ብእግሮም ዝተጓዓዙ ምህላዎም‘ውን ፈሊጠ‘ለኹ፣ብሕልፊ ደቆም ብዙሕ ተጎዲኦም‘ዮም ስለዝበፅሑ ተግባር ትካላት ገበርቲ ትካል ነቶም ዝተጎድኡ ህፃናት መግቢን ማይን ምልጋስ፣ንመሰል ስደተኛታት ምኽባርን ናይ ገዛን መብሰሊ መግቢ ምሃብን ዘጠቃልል ስራሕ ከምዝፍፀም ገሊፁ።
ካብ ዞባ ቦረና ኢትዮዽያ ናብ‘ቲ ካምፕ ዝኣተው ሰባት ኣለው ዝብል ሓበሬታ ኣሎ‘ሞ ክተረጋግፀልና‘ዶ ትኽእል ንዝብል ሕቶ ኣቶ ቴድሮስ ዝሃቦ መልሲ" አነ ክሳብ ዶብ ሶማል ዘሎ ከባቢ በፂሓ ርኤየ'ለኹ ዛጊድ አነ ክሳብ ዘለኹሉ ከባቢ ዳዳብ ካብ ወገን ኢትዮጵያ ዝመፀ ከምዘየለ'የ ተረድኤ። ንቅበሎም ዘለና ስደተኛታት ሶማልያውያን ካብ ማእኸላይ ደቡብ ሶማል ዝመፁ ምኻኖም'ዩ ዘለኒ ሓበሬታ ይብል ኣብ መዕቆቢ ስደተኛታት ዳዳብ ዝሰርሕ ሰራሕተኛ ቴድሮስ ሙሉጌታ።
ቅድሚ ዓመታት ዝመፁ 17-ሽሕ ኢትዮጵያውያን ስደተኛታት አለው፡ ግን ነዊሕ ዝገበሩን ናብ ኻልእ ሃገር ንምኻድ ዝፅበዩ ዘለው ምኻኖም'የ ዝፈልጥ ክብል ቴድሮስ ሙሉጌታ ንሬድዮ ድምፂ አሜሪካ ኣብ ዝሃቦ ቃለ- መጠይቅ ተዛሪቡ።


text:
መንበሪ-ገዛ
ሕጽረት መንበሪ ኣባይቲ ኣሎ። ታቢ ናይ በይና ቤትጽሕፈት ኪራይ ኣባይቲ የብላን፡ ስለዚ ኣብቲ ኮምዩን መስርዕ ንገዛ ኪራይ የልቦን። እቲ ወይ ንመሸጣ ወይ ንኪራይ ዘሎ ገዛውቲ ብውልቃውያን ኣካረይቲ ወይ ደላሎ እዩ ዚካየድ።
ብዛዕባ ዝካረ ገዛውቲ ኣበይ ከም ዚርከብ ዚሕግዝ ሓበሬታ ኣብቲ ናይ ኮምዩንመርበብ ድለ።
ካልእ ቋንቋታት ዝዛረቡ ተቐማጦ መን ኣለዉ ኣብቲ ቦታ
ኣብ ታቢ ብዙሓት ወጻእተኛ ዜጋታትን ቋንቋታትን ኣለዉ፡ ከም ፋርስ/ዳሪ፡ ዓረብ፡ ኩርድ፡ ሶማሊ፡ ስፓኛ። ቋንቋ ኣደኦም ሽወደን ዘይኮነ ህጻናትን መንእሰያትን ኣብ መባእታ ቤትትምህርቲ፡ ኣብ ቤትትምህርቲ ህጻናት፡ ኣብ ፍሉይ ቤትትምህርቲ፡ ኣብ ካልኣይ ደረጃ ቤትትምህርትን ኣብ ፍሉይ ካልኣይ ደረጃ ቤትትምህርትን ብቛንቋኦም ረድኤት ትምህርቲ ኪረኽቡ ይኽእሉ። እቲ ናይ ታቢ ኣብያተትምህርቲ ነቶም ቋንቋ ኣደኦም ሽወደን ዘይኮነ ተመሃሮ ከምዚ ዓይነት ትምህርቲ ብልዕሊ 30 ቋንቋታት ይህብ።
ማሕበራትን ምትእኻባትን
ኣብ ታቢ ዓቢ ማሕበራዊ ህይወት ኣሎ። ልዕሊ 400 ማሕበራት ኣብ ስፖርትን ባህልን ናይ በረኻ ዙረትን ኣብ ናይቲ ቦታን ተቐማጢኡን ምክንኻንን ይነጥፋ።
ኣብ ታቢ ሓያሎ ሃይማኖታውያን ማሕበራት ኣለዋ፡ ከም፤
ናይ ፊላደልፍያ ማሕበር፡ ናይ ኢራን ባህላዊ ማሕበር፡ ቤትክርስትያን የሱስ ክርስቶስን ቅዱሳን ዳሕረዎት መዓልትን፡ እስላማዊ ማሕበር፡ ሽወደናዊ ቤትክርስትያን፡ ታቢ ኣፍሪካግሩፕ፡ ናይ ታቢ ባፕቲስት ማሕበር፡ ናይ ታቢ ማሕበር ናይ ጀሆቫ መሰኻኽር፡ ቮር ፍሩስ ካቶሊካዊ ማሕበር።
ኣብቲ ከባቢ ብቐረባ እንታይ ይርከብ
ናይ ህዝቢ ኣገልግልቶ ከም ቤትጽሕፈት ዕዮን ማሕበራዊ ኣብያተጽሕፈትን ኣሎ፡ ግን ቤትጽሕፈት ቀረጽን ትካል መድህንን ኣብ ታቢ ቤትጽሕፈት የብልንን። ኣብ ስቶክሆልም እዩ ዘሎ። ኣብ ውሽጢ ከተማ ታቢ እተፈላለየ ድኳናትን ኣብያተመግብን ኣሎ። ኣብቲ ኮምዩን ብዙሕ ኣብያተንባብ ኣሎ።
ኣብቲ ናይ ቤተክርስትያን ሰከንድሃንድ፡ ዘገልገለ ኣቕሑ ገዛ፡ ናይ ተክኒክን ስፖርትን መሳርሒታት፡ ኣጫርቕ፡ ክዳውንቲ፡ ፈናጅልን መጻሕፍትን ይርከብ።
ኣብቲ ፕሮታ ስቨንስካ ካፈ፡ ቋንቋ ሽወደንትለማመድ፡ ትመሃር፡ ብዛዕባ ሃገር ሽወደንን ባህላን ሓበሬታ ትረክብ፡ ቅድሚ ሰበስልጣን ምርካብካ እንታይ ክትገብር ከም ዚግበኣካ ምኽሪ ትቐስም።
ታቢ ጥቓቲ ዓጊ ቫርታን ስለ ዚርከብ፡ ናብቲ ኣዚዩ ጽቡቕን ግሩምን እኩብ ደሴታት ቀረባ እዩ። በዚ ምኽንያት ናይ ዓሳ ምግፋፍን ምሕምባስን ተኽእሎ ኣሎ። ኣብ ታቢ ብዙሕ ናይ መሐምበሲ ቦታታትን ናይ ስፖርት ኣደራሻትን ሜዳታትን ኣሎ። ታቢ ናይ ንምንቅስቓስን ምዝንጋዕን ዚጠቕም ናይ ጎልፍ ሜዳን ናይ ውሽጥን ደገን መወሳወሲ ኣካላትን፡ ናይ መንሸራተትን መጋለብን ኣገልግሎት ኣለዋ። መብራህቲ ዘለዎ ናይ ምንቅስቓስ መገዲውን ኣለዋ።
ኣገልጎት ክንክን ወይ ሕብሐባ ቆልዑ
ኣብ ታቢ ንደቂ 1-5 ዝኸውን ቤትትምህርቲ ህጻናትን ካልእ ናይ ህጻናት መደባት ከም ንደቂ 1-9 ዝኸውን ናይ ስድራቤት ናይ ህጻናት መውዕሊ ኣሎ። ኣብ ታቢ መብዛሕትኡ ኣብያተትምህርቲ ህጻናት ናጻ እዩ። ክልተ በቲ ኮምይን ይምራሕ። ባዕልኻ ኣብ መንጎ ቤትትምህርቲ ህጻናትን ካልእ ናይ ህጻናትንጥፈታትን ምረጽ።
ናይ መባእታን ካልኣይን ደረጃን ኣብያተ-ትምህርቲ
ኣብ ታቢ ብዙሕ መባእታን ካልኣይደረጃን ቤትትምህርቲ ኣሎ። ኣብዚሓደስቲ መጻእቲ ተመሃሮ ምስቶም ካልኦት ኣብ ሓደ ምሹእ ክፍሊቤት ይተሓዋወሱ። ናይ ታቢ ካልኣይ ደረጃቤትትምህርቲ ተዮሪያውን ሞያውን ከምኡውን ብፍላይ እተቐየሰ መደባት ኣለዎ።
ዕድላት ትምህርቲ
ታቢ ብመገዲ ኩንስካፕስሰንትሩም ኖርዶስት ገይሩ ናይዓበይቲ ትምህርቲ የቕርብ። ኤስኤፍኢ (ሽወደን ንስደተኛታት) ብዘይ ክፍሊት ክትመሃር መሰላካ እዩ። ቅድሚ ሕጂ ዘይተመሃርካ እንተ ነበርካ ድማ ኣብ መባእታ ቤትትምርቲ ክትመሃር ትኽእል። ምሉእ ትምህርቲ ካልኣይ ደረጃ ንዘይብሎም ዓበይቲ፡ ኺመሃሩ ይኽእሉ። ድሕሪ ካልኣይ ደረጃውን ንፍሉይ ክእለት ዘድልዩ ኮርሳት ክትወስድ ትኽእል።
ምልላይ ምስ ሕብረተሰብ ዚብል ኮርስ ነቶም ሓደስቲ መጽእቲ እዩ። ንሱ 60 ሰዓታት ይወስድ፡ መብዛሕትኡ ግዜ ድማ ብቛንቋ ኣደ ይወሃብ። እቲ ኮርስ ነቲ ሕብረተሰብ ክትፈልጦን ኣብቲ ናይ ስራሕ ዕዳጋ ቀልጢፍካ ንኽትኣቱን ዝዓለመ እዩ። ነዚ ኮርስ እትወስዶ ኣብ ሽወደን ከም ስደተኛ ኴንካ እንተ መጺእካ ወይ ድማ ብቤትጽሕፈት ዕዮ ናይ መተሓዳደሪ መደብ እንተተዋሂቡካ እዩ። ብዘይ ከምዚ ምኽንያትውን ነቲ ኮርስ ክትወስዶ ትኽእል። ነቲ ሓጋዚኻ ተወከሶ።
ለርቩክስ ኮርሳት ምስቲ ግዴታዊ ፍሉይ ትምህርትን ሃገራዊ ናይ ካልኣይ ደረጃ ፍሉይ ትምህርትን ይመሳሰል ወይ ይወዳደር።
ኣገልጎት ጥዕና
ታቢ ኮምዩን ክትውከሶ እትኽእል ብዙሕ ናይ ገዛሓኪምን ናይ ህጻናትማእከል ጥዕናን ናይ መሕረስን መንእሰያትን ክሊኒክ ኣለዎ።
ኣብ ታቢ ህዝባውን ብሕታውን ሓኪም ስኒ ኣሎ። ዝቐረበናይ ቀዳማይ ወይህጹጽ ረድኤት ድማ ኣብዳንደሪድ ይርከብ፡ ካብ ታቢ ኣስታት 10 ኪሎመትር ርሕቕ ኢሉ።
ኣብ ናይ ታቢ ከባብያዊ ሆስፒታል፡ ሕጂ ኣለሪስ ፍሉይክንክን ታቢ ዚብሃል፡ ብሓደእተኣከቡ ክኢላታት ሓከምቲ ኣለዉ።
ናይ ቋንቋ ድግፍ-ተርጓሚ ምርካብ
ሽወደን ክትዛረብን ክትርዳእን ምስ ዘይትኽእል፡ ተርጓማይ ክትገብር መሰል ኣሎካ። ናይ ምስማዕን ምዝራብን ጸገም እንተ ኣሎካውን ተርጓማይ ክትገብር መሰል ኣሎካ።
ኣገልግሎት መጎዓዝያ
ኣውቶቡስ
ካብ ታቢ ሰንትሩም ዚለዓላ እተፈላለያ ኣውቶቡሳት ኣለዋ። ኣብ ውሽጢ ታቢን ካብኡ ወጻእን ክሳዕ ስቶክሆልም ኣውቶቡስ ክትወስድ ትኽእል።
ሮስላግስባናን
ሮስላግስባናን ቅርጺ ናይ ሰሜናዊ ክፍሊ ትራፊክ እዩ። ብኣኡ ቀልጢፍካ ናብ ታቢ ትበጽሕ። እቲ ጕዕዞ ካብ ኦስትራ ስተሽን ክሳዕ ታቢ ኣስታት 20 ደቓይቕ ይወስድ።
ኣብ ኦስትራ ስተሽንን ሞርቢ ስተሽንን ካብ ባቡር ናብ ቱነልባና ይስገር፡ ካብኡ ድማ ብቐሊሉ ናብ ስቶክሆልም ይብጻሕ። ብዛዕባ ናይ ሰዓታትን መደባትን ሰሌዳ ኣብቲ ናይ ስቶክሆልም ሎካልትራፊክ ኣንብብ (SL)።
ስራሕን ትካላት ናይ ምምስራት ተኽእሎታትን
እቲ ኮምዩን ዓቢ ወሃብ ስራሕ እዩ። ብዘይካኡ ኣብ ታቢ ኣስታት 7000 ዋኒናት ኣለዋ፡ ግን ንዝይዳውን ቦታ ኣሎ። መብዛሕትአን ነኣሽቱን ኣገልግሎት ኣቕረብትን፡ ናይ ንግድን ኤለትሮኒክን/ኣይ ቲ ሰክቶር እየን። ብዙሓት ከኣ ኣብ ንግድን ህንጻን መሬትን ገዛን ቤትትምህርቲ ህጻናትን ሕክምናን ክንክንን ዚነጥፋ እየን። ከምዚ ዝምብዘሐን ኣብ ትምህርትን ሕክምናን ክንክንን ዋኒናት ኣብቲ ቁጠባዊ ህይወት ምእታወን ኣብ ናይ ሽወደን ኮምዩን ብርቂ እዩ።


text:
ማመት እትብሃል ኣመንዝራ ነበረት፣ ባዕላ ንነብሳ መሰንቆ እቲወቅዕ፣ ዓዳ ቀላይ በዓልቴት፣ ኣቦኣ ጸባኡ።
ማመቴ ጓል ኣቦይ ጸባኡ
ሓደ ፈርጊ ሓደ ቀራናኡ
ሓደ ጣዕዋ ሓደ ዝራብዑ
ሓደ ያሒት ሓደ ገበታኡ
ሓደ ፈርጊ ሓደ ቀራናኡ
መንግስተ ሰማያት ከም ዝቦኡ።
ማመቴ ጓለቦይ ሰንሰለት
ወሽፍያ ጡባ ዘየትከለት
ገልገል’ያ ልጓም ዘየልዓለት
ኲናት ጋዞ ናይ ሓማሴን ስሕለት።
ዘይትሰትዮ ስዋ ዳርጋ ሓሬት
ዘይትበልዖ እንጌራ ዳርጋ መሬት
ወርሒ ጠፍአት ጸሓይ ደም መሰለት
ዓይነይ ዞረት ልበይ ኣስፈለለት
ከይነርክባ ሩባ ተሳገረት
ከይንርእያ ገረብ ተኸወለት።
ማመቴ ማመት ስኒ ሮጾ
ከናፍራ ከም መዓር ዚጽጾ
ሰለፋታ ከውሒ መንደልህጾ
ጓል እገላ ጓል ዕዳጋ ሮቡዕ
ውሰድዮ ቲ’ዓጓ ዝራብዕ
ጸጒሪ ርእሳ ኣዳጉር ዜሕብእ
ቀርኒብ ዓይና ድብኦ ማይ ዜድብእ
ኡንጉይ ኡንጉይ ወድኡኒ ኣዛብእ
ነቲ ማዕጾ ኣብልዮ ኣግባእብእ
ከይርኢ ዚሓልፍ ዚገብእ።
ማመቴ ጓል ጸባኡ ነብሪ
ከም ኳደሬ ለይቲ ተዛውሪ
ከም ወደባይ ለይቲ ተናግሪ
ሳግላ ይመክን ኣፍከሜ ይፈሪ
ዕስራ ናብ ቤት 50 ናብ ቍሪ
ከም ምሕዳርና ኣሕድርና እምበሪ
ገሌ ማይ ንወርድ ዕጭ ንኣሪ
ከም እዝጊና ትቀትሊ ትምሕሪ።
ጓል እገላ ጓለያ እንቅፉ
ጸጒሪ ርእሳ ባላ መደገፉ
ቅርኒብ ዓይና ኵሕሊ መራግፉ
እንኳን ዓለም ኣቅሽሽቲ ሓነፉ።
ጓል ጨዓሎ ጓል ሩባ ሃዳድም
ቆቋሕ ኵኒ ክኸውን ጽግድም
ሕጀኪ በረኻይ ክሃድም።
ጓል መረታ ጓል ሩባ ሰበኔ
ትኾባለይ ማርያም ትሃብክነ
ብዘይ ሎሚ ዘይፈልጥ ለሚነ።
ጓል እገላ ጓል እገላ ሓጺን
ኣፋ መጣቀሻ ልባ ሳጽን
ነቦኺ’ዶ ንኖኺ ከማሕጽን
ገዛ ከይበጻሕኩስ ኣይቀብጽን።
ጓል እገላ ጓል ቀላይ በዓልቴት
ከም ጻዕዳ ጣፍ ናብ መሶብ ትኸተት
ከም ስራና ናብ ጻሕሊ ትፍርተት
ከም ሜስ ቀርኒ ዚፈትውዋ ጐይቶት።
ወዮ ዙቦይ ጅጎ ዙዕዋኖ
ንማመት ፈጢሩ ከይኮኖ
ግምጃ ባጽዕ መረባዕ ደኮኖ።
ብዘይ መሰነይታ ዘይትወጽእ
ከም መኰነን ብዓይና ትቀጽዕ
ጻዕዳ ዝክዳና ከም ሰብ ባጽዕ።
መድህን ደረፈልኪ ጓሳ ብሶት
ቀሪም ቃንጫ መማሰዪ ጓሶት
ለቈታ እትማላእ መቊጸር ሐሶት
ኣካ ሰመናኪ ሰናይ ምሸት።
ጓል እገላ ጓል እንዳ ኣርባዓንሳ
ሰብኡትኪ ክልተ ሓምሳ
ከይጠፍኡ ግበርሎም ጓሳ።
ቀጣን ኣምዑት ከም ዘንጊ ኣቤቶ
ተሰታይት ከማይ ኪልዓውቶ
ተበላዒት ከም ስጋ ኣውለልቶ
ስገም ቶራት ጣፍ ሓጋይ ኣራቶ
ኣፋ መዓር ከንፈራ ሕሙቶ
ወለጋብር ዝሰርሖ ቀበቶ
ወዘርአቆብ እተቀመጦ ባይቶ
ረኪብክ’ዶ ካባና ዚፍቶ
ዝሓዝክዮ ይግበረልኪ ከንቶ።
ንሳ ድባብ ኣዳኖኣ ሰንደቕ
እንተ ተዓንቀፍኪ ባጊር ይደቕ
ሐሲየኪ ንሰይጣን ይኹነ
ባጊር ግዳ መላእ ኣፊንጫነ።
ናበ’ቦይ ናብ’ኖይ ክበልክሲ
ፍቕሪ ክንማቀል ሃቢ ዕሲ
ነዓይ ንፍቂ ንዓኪ መስለሲ
ነምበሳኸ ይበልኪ ንጐራሲ
ንተመንከ ይበልኪ ንነኻሲ
ንውሕጅ ይበልኪ ንጐሳሲ።
_____________________________________________
*እዛ ግጥሚ እንተስ ብምሉኣ ወይ ድማ ገለ ክፋላታ ብተደጋጋሚ ግዜ ኣብ መራኸቢ-ብዙሃን ኤርትራ ተሓቲማን ተነቢባን ኣላ። ነባርነት እዛ ግጥሚ ንምዕቃብን ሕጂ’ውን ናብ ዝበዝሐ ኣንባቢ ብምሉኣ ንምብጻሕን ዳግም ኣብዚ ንሓትማ ኣሎና። ኣብዚ ናይ ሕጂ ሕታም᎓ ካብቲ ሰናዲኣ ተመራማሪ ካርሎ ኮንቶሮሲኒ ኣብ 1904/05 ዝጠርነፎ መበቈላዊ ኣጸሓሕፋ ብመጠኑ ኣብ ስርዓተ-ነጥቢን ገለ ፊደላትን ለውጢ ጌርና ኣሎና። ድሕሪ ነፍሲ-ወከፍ ቃል ዝነበረ ክልተ ነጥቢ ከምኡ’ውን ኣብ መወዳእታ ነፍሲ-ወከፍ መስመር ዝነበረ ኣርባዕተ ነጥቢ ንዘመናዊ ኣንባቢ መታን ከየጸግም ለውጢ ጌርና ኣሎና። ገለ ሎም ዘይዝውተሩ ዘለዉ ፊደላት ከም እኒ «ፀ» ብ «ጸ» ከምኡ’ውን ብዘመናዊ ኣናብባ ን«አ» ብ«ዐ» ለውጢና ከም ዘሎና ድማ ምዝዝኽኻር የድሊ።


text:
By Zelalem Mihreteab January 12, 2012
ምዕራባውያን መሳርያታት ሙዚቃ፡ ብዓል ኣይተ ጊታር፡ ውይዘሮ ፒያኖ፡ ኣይተ ጥሩምባ፡ ወ/ት ክላሪነት፡ ኣብቲ ኤርትራዊ ዓውዲ ተዋስኦ ብጫው ጫውታ ይጻወቱ።
ባህላውያን መሳርያታት ሙዚቃ፡ ብዓል ኣይተ ክራር፡ ኣይተ ጭራዋጣ፡ ኣይተ ከቦሮ፡ ወ/ት ሻምቡቆን እምብልታን፡ ገፈፍ እንዳበሉ፡ ናብ ዓውዲ ተዋስኦ ገጾም ይቐርቡ።
መሳርያታት እንዳባ ኣብቲ ዓውዲ ተዋስኦ ብዝቐረቡ ኣይተ ጊታር፡ ብጥዑም ሰላምታ ይቕበሎም።
ኣይተ ጊታር
ሰላምታ ይብጻሕኩም መሳርያታት ባዕዲ
ካበይ ዝመጻእኩም ካበየናይ ዓዲ
ዓሌትኩምካበይ ካበየናይ ትውልዲ
ዝደኸምኩምትመስሉ ብነዊሕ መንገዲ
ኮፍ በሉ ኣዕርፉ ክንቅርብ መኣዲ
ኣይተ ክራር ሰላምታ ኣይተ ጊታር ቅጭ ኣምጺኡሉ ክምዚ ኢሉ ብንጽርጽሮት መለሰ።
ኣይተ ክራር
መኣዲ ምቕራብ እሞ ይጽናሓልኩም
ካበይ ዝመጻእኩም ሲ እባ
ንስኻትኩም
ብናይ መን ትእዛዝ መን ከ ኣፍቀደልኩም
ዳንኬራ ትገብሩ ኣብ ዓውድና ኰንኩም
እንታይ ዘመኑ ዩ ዘመን ግሪንቢጡ
ወደባት ይወጽእ ብጋሻ ተወጢጡ
ሞንዶሊኖይሰራሰርክራር ብቕምጡ.........!!
ኣይተ ጊታር እዚ ምስ ሰምዔ፡ ነዚ ዝስዕብ መሪር ዘረባ ሰንደወሉ ።
ኣይተ ጊታር
ብኽያትካንሓዘንካንብዙሕ ተጋነነ
ድምጽኻ ጢንጢን ብጣዕሚ ተወሰነ
ን ዋናኻ ርገም ታይ ክብለካ ኣነ
ኣይተ ክራር ነደረ፡ በዚ እንታውነቱ ንኸፍልጥ፡ ንዓውታ ከምዚ በለ።
ኣይተ ክራር
በሉ ኣነ ክራር እየ ምእንቲ ክትፈልጡ
ባህላዊ መሳርሒ ኣነ ክራር
ኣነ
ዝበለጽኩነይረ ከም ሎሚ ከይኮነ
ብኣይ ይዘናጋዕ ኣመና ዝሓዘነ
ብድምጸይይማረኽ ኣመና ዝጨከነ
ብዘይብ ኣይ ባህልና 'ንታይ ምኾነ
ጥሩምባ እውን ኣስዕብ ኣቢሉ፡ መሳርሕታት ባዕዲ ኤውሮጳ ክሳዕ ክንደይ ኣድላይነት ከም ዘሎዎ ንኽገልጽ፡ ከምዚ ክብል ኣተንበሀ።
ጥሩምባ
ምዕቡላት መሳርሕታት ከማና ዝበሉ
ኣብ ዝኾነ ግዜ ደላይና ኩሉ
ንዓና ክገዝኡ ብዙሕዮም ዝኸፍሉ
ብቐሊል ንዓኹም ክረኽቡ እንዳኸኣሉ
ኣይተ ጭራ ዋጣ፡ ንኹሎም መሳርሒታት ባዕዲ ክዕዘቦም ድሕሪ ምጽናሕ፡ ዝረባኦም ይኹን መልክዖም ደስ ስለ ዘየበሎ፡ ብቑጥዓ ክምዚ በለ።
ኣይተ ጭራ ዋጣ
ክንደይ ከ ትህውኹ ክንደይ ተዕገርግሩ
ጓይላኹምዘይጥዑምኣውያት ናይ ወኻሩ
ባህልና በኣኻትኩም ፍጹም ተወሪሩ
ከይንከላኸለኩም መኪትና ንሓዋሩ
ዚ ሓድሽ ትውልዲ ፈትዩኩም ብሱሩ
ንዓና ገዲፉ ናይ ባህሊ ምስጢሩ
አረ ቲ ፍጥረትኩም እንታይ እዩ ብሱሩ
ድምጽኹምብ ኤለክትሪክ እተባራብሩ
ሰውነትኩምሟጢጉ ብኳረንቲ ሓሪሩ
ወዘሮ ፒያኖ ኢዳ ኣብ ምዓንጣ ኣ ብምሓዝ፡ ተገቲራ ብንዕቀት ንጭራዋጣ፡ ከምዚ ክትብል መልሲ ሃበት።
ወዞሮ ፒያኖ
መሳርያታት ኤውሮጳ ኩልና ብ
ሓበራ
ፒያኖ ትራምፐት ሳክስ ምስ ኪታራ
ናይ ብሉዝ ጃዝ ሲንፎኒ ኦርኬስትራ
ሮክ ፖፕ ክላሲክ ተዋስኦ ኦፐራ
እንታይነትንፈልጥ ናይ ሙዚቃ ተራ
ንስኻትኩምከ ብዓል ጭራ ምራ
ንዓታትኩምሒዛ ሃገርኩም ከሲራ
ጭራዋጣ ፡ ሕጂ እውን ነደረ ፡፡ እንታይነቱ ንኸፍልጥ እውን ከምዚ ኢሉ መደረ።
ኣይተ ጭራ ዋጣ
ኣንትን እምቤትና ወዘሮ ፒያኖ
ፎርተ
ኣይትሕረቓሞ ቀስ ኢልና ንዛተ
ታሪኽና ተትፈልጣ ተትብላ ሓደ ክልተ
ምተረፈ ነሩ ዚ ኩሉ ከርተተ
ግን ሕጂ ስምዓኒ ክነግረክን ናተይ
ሽማግለ ዓዲ ኩሎም ዝፈተውተይ
ንባህሊ ሃገረይ ሰዊኤ ህይወተይ
መርዓ ቀብሪ ይመስል ብዘይ ሃለዋተይ
ነባሪ ዜማታት ኣበካቲ ክእለተይ
ወይዘሪት ሻምቡቆ እውን፡ ብ ጊደኣ ናታ ከተስምዕ ከምዚ በለት።
ወይዘሪት ሻምቡቆ
ነናቶም ካብ ነገሩ ምሳርሒታት
እንዳባ
ኣነ እውን ኣሎኒ ዘስምዖ ዘረባ
ኣብ ስንጭሮ ሃገርና ኮረብታታት እምባ
ጎላጉል ሸኻታት ኣብ ማእከሎም ሩባ
ኣግራብ ከንሰስዩ ብንፋስ ሽቦባ
ጽምብላሊዕክትስዕስዕኣብ መሮር ዕምበባ
ሻንቡቆ የፋጺ ኣዕዋፍ መልሲ ይህባ
ወይዘሪትሻምቡቆ ዘረባኣ ምስ ወደአት፡ ምዕራባውያን መሳርሒታት ሙዚቃ ካዕ ካዕ ኢሎም ናይ ኣሽካዕላል ሰሓቕ ሰሓቑ፡፡ ሽዑ ከበሮ እውን ናቱ ከስምዖም ተቐረበ ከምዚ ድማ በሎም ።
ኣይተ ከበሮ
ባዕለይ ክነግረኩም ናትይ ተመኩሮ
ኣብ ጓይላ ሳዕሳዓይ መን የባራብሮ
ሳዕሳዒትምስ ደርፊ መን ጠርኒፉ `ኣስሮ
ዓይኒ ባህልና ፍቱው ብገባሮ
መን ኣሎ ዘይፈልጥ ንዓይ ንከበሮ
ኣብ ዝተሰለመ ዳስ ፋኑስ ትኾሊዑ
ህዝቢ ይቀራረብ ምስ ሰተ በሊዑ
ጓይላ ንኽጻወት ከምቲ መብጽዓኡ
ሳዕሳዓይተሸብሺቡተራ ተሰሪዑ
ብወሰን ዕዱማት ጣቕዒት ከድምዑ
ኣቦ ጓይላ ሕጉስ ድምጸይ ብምስምዑ
ወናማት ይጎዩ ንዓይ ክምንዝዑ
ካብ ጎዶቦ ይመጹ ድምጸይ ምስ ዝሰምዑ
ሰብ ውራይ ሕጉሳት ኣዕሩኽቲ ምስ መርዑ
ባህላዊ መሳርሒ ሙዚቃ ሃገርና
ይተዓቀብ ይማዕብል
ዘልኣለምምሕረትኣብ
ፍራንክፈርትሃገረ ጀርመን


text:
በስመ አብ ወወልድ ወመንፈስ ቅዱስ አሃዱ አምላክ አሜን!
ካብ ዝሓለፈ ዝቀጸለ.
2. ታሪኽ
እስከ መነነቶ ሜልኮል ቅድመ ታቦተ ሕግ ከመ ዘፈነ፣
(Click for PDF)ቅዱስ ዳዊት ታቦተ ጽዮን ካብ ቤት ኣቢናዳብ ናብ ከተማ ኪትኣቱ ከላ ብሙሉእ ኃይሉ ኣብ ቅድሚ ታቦተ እግዚአብሔር ክዝምር ከሎ ሚካል ርእያ ብልባ ኒዒቓቶ። በዚ ምኽንያት ኣብ ቅድሚ እግዚአብሔር ስለዝበደለት ውላድ ከይወለደት ሞይታ። 2ይሳሙ.6፣12-23። ኣባ ጽጌ ድንግል ነዚ ታሪኽ ምስዘከረ  > ዳዊት  >
> ሚካል ቅዱስ ዳዊት ኣብ ቅድሚ ታቦተ ጽዮን ዘቅርቦ ዝነበረ ምስጋና ብምንዓቓ ከምዝተረገመት ናትኪ ምስጋናኽን ተኣምርኪን ዝንዕቅ ሰብ ኩሉ ብኣፈ መልኣክትን ሰብን ዝተረግመ ይኹን።>> ዝብል እዩ። ሚካል፣ ነታ ምሳሌ ናይ ኣዴና ቅድስት ቅዱሳን ድንግል ማርያም ዝኾነት ታቦተ ጽዮን ምሥጋና ብምንዓቓ ከምዝተረገመት፣ ሎሚ'ውን ንኣማናዊት ታቦተ ጽዮን ኣዴና ቅድስት ድንግል ማርያም ምስጋናኣን ውዳሴኣን ዝንዕቁ፣ ንዘመስግንዋ ምእመናን ዝነቕፉ ሰባት ዝተረግሙ ይኹኑ። እዚኦም  > መዝ.31፣18። ብዝበሎ ርጉማን ዝተረገሙ እዮም።
እንበይነ አውሎጊስ ለዳኒኤል አመ አርአዮ ስቅለተ
ከመ እገሪሁ ሰዓምኪ ወሰአልኪዮ ምሕረተ
ለተአምረ ሣህል ወልድኪ በእንተ ፍቅረ ሰብእ ዘሞተ
እንዘ ታዘክሪዮ ድንግል ይምሐረኒ ሊተ
ከናፍሪሁ ጽጌ አንኂ ስዕመተ።
ኣውሎጊስ ዝበሃል እምኒ ናይ መጥሓን እንዳጸረበ ብምሻጥ በቲ ዝረኽቦ ውሑድ እቶት ዝመሓደር ሓደ ድኻ ነበረ። ካብቲ ዝረኽቦ እቶት ንዕዑ ዝኾኖ ንእሽቶ ንዕለት ድራሩ ምስ ኣትረፈ እቲ ዝተረፈ ካብኡ ንላዕሊ ንዝተሸገሩ እንዳሓገዘ ይነብር ነበረ። ካብ ዕለታት ሓደ መዓልቲ ኣብ ስርሑ ከሎ አባ ዳኒኤል ዝበሃል ባሕታዊ ይርእዮ። እዚ ባሕታዊ ኣውሎጊስ  > ኢሉ እግዚአብሔር ነዚ ሰብ ብዙሕ ሃብቲ ክህቦ ምእንቲ ኣብ ቅድሚ እግዚአብሔር ሱባኤ ሓዘ። እግዚአብሔር ሃብቲ ነዚ ሰብ (ንኣውሎጊስ) ከምዘይጥቅሞ እንተነገሮ'ውን አባ ዳኒኤል ብናይ ገዛእ ርእሱ ሓሳብ ጥራሕ ብምጒዓዝ ሃብቲ ክህቦ ኣጥቢቁ ስለዝለምኖ ክገብረሉ ጸሎቱ ተቀበለሉ። ድሕሪ'ኡ ኣውሎጊስ ከምቲ ልማዱ እምኒ ደልዩ ኪዂዕት ከሎ ኣብ ዕትሮ ዝተቀበረ ወርቒ ረኸበ። ነቲ ወርቒ ወስዱ'ውን ንንጉሥ ሃቦ። እቲ ንጉሥ ድማ ወርቒ ረኺቡ ንዕዑ ከይገብረ ንንጉሥ ዘምጽእ ሰብ ማዕረ ክንደይ እሙን እዩ፣ ብምባል ኣብ ቤተመንግሥት ሓላፊ ጌሩ ሾሞ። ኣውሎጊስ ድሕሪ ምሻሙ ክብሩን ሃብቱን ዓጀብቱን ምስ በዝሑ፣ እቲ ዝገብሮ ዝነብረ ትሩፋት ኣብ ክንዲ ምብዝሑ ክገድፍ ጀመረ፣ ፈጺሙ ከኣ እቲ ናይ ቀደም ስርሑ ገደፎ። ኣብቲ እዋን ኣባ ዳንኤል ብሕልሚ እግዚአብሔር ክቁጥዖን ክፈርዶን ረኣየ። ዘይግባእ ልመና ለሚኑ ንኣውሎጊስ እቲ ናይ ቀደም ትሩፋቱ ንኽገድፍን ክብድልን ምኽንያት ስለዝኾነ። ኣባ ዳንኤል በደሉ ተረዲእዎ ኣብ ትሕቲ ስእለ ማርያም ወዲቁ ስለዝለመነ ኣዴና ቅድስት ቅዱሳን ድንግል ማርያም ናብ ወዳ ጐይታና መድኃኒና ኢየሱስ ክርስቶስ ለሚና ይቅሬታ ኣዊሂባቶ።
ኣባ ዳንኤል ብሕልሚ ዝረኣዮ ነገር ስለ ዝኸበዶ ምናልባት ኣውሎጊስ ንድኻ በዲሉ ፍርዲ ኣዳልዩ ከይከውን ኢሉ ክርእዮ ምስ ከደ ንዕዑ'ውን ንኸዛርቦ ፍቃደኛ ኣይኮነን ።  > ብምባል፣ ንሕና'ውን ኣብ ዘይንፈልጦ ጥፍኣት እንዳኣተና እንዳፈረድና ካብ ዝመጽኣና መቕጻዕቲ ንኽትስወርና ካብ ወድኺ ምሕረት ለምንልና ክንብል ከምዝግበኣና ዘመልክት እዩ።
ኦ ረዳኢተ ድኩማን ዘይረድአኪ ኢትሐሥሢ
እመንበረ ላእክኪ በምዕር ከመ ገፍታዕኪዮ ለወራሲ
ለገፍትዖ ፀርየ ድንግል ኃይለ ጽጌኪ ልበሲ
ዘይሳለቅ ተአምረኪ እንዘ ሐሰተ ይሬሲ
መፍትውኑ ከም ይሕየው ከይሲ።
ናይ ኣዴና ቅድስተ ቅዱሳን ድንግል ማርያም ተኣምር ኣኪቡ ዝጸሓፈ ቅዱስ ኣቦ ኣባ ድቅስዮስ እዩ። ኣዴና ቅድስተ ቅዱሳን ድንግል ማርያም ነዚ ውዕለት'ኡ ሰብ ዘየቅመጦ ሰማያዊ መንበርን ሰብ ዘይለብሶ አጽፍ ሂባቶ እያ። ቅዱስ ኣቦና ድቅስዮስ ድሕሪ ምዕራፎም ኣብቲ ናቶም ቦታ ዝተሾመ ኤጲስቆጶስ ኣብዚ መንበር ንኽቅመጥን አጽፉ ክለብስን ኢሉ ምስ ፈተነ  > እንተ በልዎ  > ኢሉ ብድፍረት ኣብ መንበር ምስ ተቀመጠ ኣብኣ ከሎ ሞይቱ። ኣብ ላዕሊ ዝተጻሕፈ ድርሰት'ውን ዘረድእ ነዚ እዩ።  > ብምባል ንፈተውታ ኩሉ ግዜ ጸግዒ ዝኾነት ኣዴና ቅድስተ ቅዱሳን ድንግል ማርያም ካብ ጸላኢና ከተድኅንነና ካብ ታሪኽ ኣንጻር ዝቀረበ ጸሎት እዩ።
በጌጋየ አዳም ወሔዋን ሱራፊ ዘዐፀዋ
እንበለ ጽጌኪ መኑ ለአንቀጸ ገነት ዘአርኃዋ
ተፈሥሒ ድንግል መያጢተ አዳም እምፄዋ
በተአምርኪ ውስተ ምድረ ጽጌ አቲዋ
ከመ ጣዕዋ አንፈርዓፀት ሔዋ።
ኣዳምን ሄዋንን ብዘጥፍእዎ ጥፍኣት ካብ ገነት ተባሪሮም ናብ ምድረ ፋይዳ ንኽወርዱ ተፈሪድዎም። ገነት ከኣ ቅዱስ መልአክ እግዚብአሔር ሱራፌል ብዘንበልብል ናይ እሳት ሰይፊ ይሕልዋ ኔሩ። ብኸምዚ ኩነታት ዝተዓጽወት ገነት  > ዘፍ.3፣-24። ካባኺ ብዝተወለደ ክርስቶስ ናብ ናይ ቀደም ክብራ ዝተመልሰት ሄዋን ከምቲ ጡብ ኣዲኡ ጠቢዩ ተሓጊሱ ዝዘልል ብተይ ደስ ኢልዋ። ብሓፈሽኡ እዚ ዘረድኣና ብዛዕባ ክርስቶስ ሰብ ምዃኑን ኣብ መልዕልተ መስቀል ተሰቂሉ ቤዛ ኩሉ ፍጥረት ምዃኑን ማንም ክኸፍቶ ዘይከኣለ በሪ (ማዕጾ) ገነት ጐይታና መድኃኒና ኢየሱስ ክርስቶስ ከምዝኸፈቶን ፣ደቂ ሰባት ዝሰኣንዎ ናይ ውልድነት ጸጋ ዝመለሰልና ኣምላኽና መድኃኒና ኢየሱስ ክርስቶስ፣ ካብ ኣዴና ቅድስተ ቅዱሳን ድንግል ማርያም ዝተወልደ ምዃኑ እዩ። እግዚአብሔር ብነብዩ ኢሳይያስ ኣቢሉ  > ኢሳ.46-13። ከምዝበለ ዝተዋረደ ወዲ ሰብ ዝኸበረሉን ዝደኃነሉን መድኃኒት ኢየሱስ ክርስቶስ ዝተረኽበ ጽዮን ካብ ዝተባህለት ኣዴና ቅድስተ ቅዱሳን ድንግል ማርያም እዩ። ነዚ መድኃኒት ንዓለም ዘበርከተት ንሳ እያ።
3. ተግሣጽ.
3. ተግሣጽ.
ኣባ ጽጌ ድንግል ነዚ ማኅሌተ ጽጌ ከብጽሕ ከሎ ንመስቀልን ንኣዴና ቅድስተ ቅዱሳን ድንግል ማርያምን ክብሪን ስግደትን ኣይግበኣን እዩ፣ ዝብሃሉ ደቂቀ እስቲፋኖስ ዝበሃሉ መናፍቃን ተሲኦም ነበሩ። ኣብቲ ዘመን ዝነብሩ ንጉሥ አጼ ዘርአ ያዕቆብ ጉባኤ ሰሪዖም ምስ ኣከራኸርዎም እቶም መናፍቃን ከኣ ተረቲዕም። አባ ጽጌ ድንግል'ውን ኣብ ማኅሌተ ጽጌ ድርሰቱ ናይ ኣዴና ቅድስተ ቅዱሳን ድንግል ማርያም ተኣምርን ክብርን ንምግላጽ ንመናፍቃን ብምግሳጽ፣ ኣብዚ ናይ ተግሳጽ ድርሰቶም ኣምሂሮም እዮም። ንኣብነት ምስ ንርኢ
ከመ ይትፌሣሕ ጻድቅ ሶበ ይሬኢ በቀለ
በተበቅሎ ፀር ያርኢ ዘተአምርኪ ኃይለ
እፎ የሐዩ እመአምላክ እንተ ኪያከ ፀዓለ
አኮኑ በፍትሐ ጽጌኪ ይሙት ተብህለ
ላዕለ አቡሁ ወእሙ ዘአሕሰመ ቃለ።
ጻድቅ እግዚአብሔር ኣብ ልዕሊ ጸላእቱ ሕነ ክፈድየሉ ከሎ ክርኢ ከሎ ደስ ይብሎ እዩ። እዚ ከኣ ናትኪ ኃይልን ተኣምርን ከርኢ ምእንቲ እዩ። ከምዚ ካብ ኮነ ናትኪ ተኣምር ዝንዕቁን ንዓኺ ዘየኽብሩ ከሓድቲ ከመይ ብሕይወት ክነብሩ ይግብኦም፣ ምኽንያቱ  > ዘጻ.21፣17። ተባሂሉ ተፈሪድዎ እንድዩ። ኣዲኡን ኣቡኡን ዝጸረፈ ሞት ዝግብኦ ካብ ኮነ? ንክርስቶስ ሰማያዊ ኣምላኽ ወሊዳ፣ ጡባ ኣጥቢባ ዘዕበየት። ሓዚላ ዝተሰደት ናይ ዓለም ኩሉ ሕይወት ዝኾነ ኣምላኽና መድኃኒና ኢየሱስ ክርስቶስ ዝወለደትልና ኣዴና ቅድስተ ቅዱሳን ድንግል ማርያም ኣብ ልዕሊኣ ሕማቅ ቃል ዝተዛረበ ከመይ ዝበለ መከራ ይጽበዮ ይኸውን?
4. ምሥጢር።
ኣብዚ ኣርእስቲ ንርእዮ ኣብ ብሉይን ሓዲሽ ኪዳንን ዝተነግረ እንዳማሳሣጠረ፣ ብብዙሕ ምሳሌን ትንቢትን ዝንገር ዝነበረ ናይ ኣምላኽና መድኃኒና ኢየሱስ ክርስቶስ ካብ ቅድስት ድንግል ምውላድ ትንቢት ምስ ፍጻሜኡ እንዳዛመደ ዝነግር እዩ።
ዘብኪ ተባረኩ ወተቀደሱ አሕዛብ
ትእምርተ ግዝረቱ ወዘርዑ ለአብርሃም አብ
ጽጌ ድንግልናኪ በግዕ ለቤዛ ይስሐቅ ውሁብ
ማርያም ዕፀ ሳቤቅ ወምሥራቅ ዘያዕቆብ
ወላዲቱ ለሥርግው (ለሥግው) ኮከብ።
ይቕጽል…… ብሰላም የጽንሓና።
ኣምላከ ቅዱሳን እግዚአብሔር በረከቱን ምሕረቱን የብዝሓልና። ናይ ኣዴና ቅድስተ ቅዱሳን ድንግል ማርያም ኣማላድነት ኣይፈለና።
ወስብሓት ለእግዚአብሔር
ወለወላዲቱ ድንግል
ወለመስቀሉ ክቡር።


text:
ዝኸበርኩም ኣሕዋት፡ብቐዳምነት ሰላምታይ ይብጻሕኩም።ኣስዒበ ድማ ኣብ ጥዕናኹም ይኹን ናብራኹም ጽቡቕን ሰላምን ክትህልዉ ይምነየልኩም።ቅድሚ ኣርባዕተ ዓመት “ሰረት ታሪኽ ጥንታዊት ምድረ ባሕረ-ጋስ ኤርትራ“ እትብል መጽሓፍ ኣቕሪበልኩም ነይረ።
ሕጂ ድማ ሓዳሽ መጽሓፍ “ዓደይ ዓዲ ጀጋኑ እንብዓልመን‘ዮም ሕድሪ ስውኣት ዝጠለሙ እትብል መጽሓፍ ሒዘልኩም ቀሪበ ኣሎኹ።ዓደይ ዓዲ ጀጋኑ ....ኣስማት322 ብጣልያን ዝተቐትሉ ታሪኻውያን ኣቦ‘ሓጎታት ምስ ገለ ስእልታትን፡ጉዕዞ ብረታዊ ቃልስን፡ብወልቀ መላኺ ኣስመራን (ባሻይ ቢኢዱ) ዝተኻየደ ግዕዘይ ተግባራትን፡ኩነታት ኤርትራን ትገልጽ ኮይና ክሳብ 231 ኣርእስቲ ዘሓትን፡710 ገጻትን፡ልዕሊ 450 ስእልታትን ዝሓዘት ኢያ።ስለዚ መጽሓፈይ “ዓደይ ዓዲ‘ጀጋኑ እንብዓልመን‘ዮምሕድሪ ስውኣት ዝጠለሙ?“ሒዛቶ ዘላ ኣርእስትታት ንምፍላጡ ኣገዳሲ ስለዝኾነ ድማ ኣብ ሰለስተ ክፋል ገይረ በብዕለቱ ከመሓላልፈልኩም ተዳልየ ኣለኹ።ሕቶ ይኹን ርእይቶ ዘለኩም ወይ ድማ መጽሓፍ ክትጠልቡ ምስ እትደልዩ ድማበዚ ዝስዕብ ኢሜይል መልእኽትኹም ክተቕርቡ ብትሕትና ይጽበ።E-mail:This email address is being protected from spambots. You need JavaScript enabled to view it. 561815297 or Mobil.0049 170 311 9367.
ምስ ምሉእ ኣኽብሮት
ሓዉኹም ዶ/ርኣብርሃምጳውሎስ


text:
ኣሜሪካን ቻይናን ኣብ ጉዳይ ሰሜን ኮርያ ኣብ ስምምዕ በፂሐን…
መቐለ መጋቢት 10/2009(ድወት) ሃገራት ኣሜሪካን ቻይናን ኣብ ጉዳይ ሰሜን ኮርያ ዝምልከት ተመሳሳሊ ቑዋም ንክህልወን ኣብ ስምምዕ በፂሐን።
ኽልቲኤን ሃገራት ኣብ ጉዳይ ሰሜን ኮርያ ዝምልከት ተመሳሳሊ ቑዋም ክህልወን ዝተሰማምዓ ሚኒስትር ጉዳይ ወፃኢ ኣሜሪካ ሪክስ ቲለርሰን ኣብ ከተማ ቤጅንግ ምስ ላዕለዎት ሰበ ስልጣን ቻይና ተራኺቦም ምስተዛተዩ ስዒቡ ከምዝኾነ ኣሰሺየትድ ፕረስ ሓቢሩ።
ብመሰረት እቲ ስምምዕ ደጋፊት ሰሜን ኮርያ ከምዝኾነት ዝንገረላ ቻይና ሰሜን ኮርያ ንከባቢያዊ ሃገራት ወጥሪ ከስፍን ዘኽእል ፈተነ ሚሳይል ከይተካይድ ፀቕጢ ክትገብርላ ቑቡል ብምግባራ ሰሜን ኮርያ ፕሮግራም ኒኩለራ ክትዓፂ ፀቕጢ ክትገብረላ ብምስማማዓን እዩ።
ተዓዘብቲ ከምዝገለፅዎ ቻይና ኣብ ልዕሊ ሰሜን ኮርያ ፀቕጢ ክትገብር ዝተሰማምዐት ምምሕዳር ኣሜሪካ ኣብ ልዕሊ ሰሜን ኮርያ ወታሃደራዊ ስጉምቲ ክወስድ ከምዝኽእል ምስገለፀን ብሰንኪ መጥቓዕቲ ቕልውላው ስደተኛታት ከየጋጥማ ብምስጋእ ከምዝኾነ ድማ ተሓቢሩ።
ድሕሪ እቲ ዝተበፅሐ ስምምዕ ፕረዝደንት ቻይና ሺ ጂንፒንግ ኣብ ኣሜሪካ ዕላዊ ዑደት ንምክያድ መደብ ምሓዞም እውን ተገሊፁ።


text:
ብዘይስሩዕ መንገዲ ካብ ኢትዮጵያ ናብ ሊብያን የመንን ድሕሪ ምኻዶም ኣብ ዝኸድዎ ቦታ ብዝተፈጥረ ቅልውላው ኣብ ፀገም ዝወደቁ ግን ኽአ ገለ ናብ ሃገሮም ክምለሱ ፍቃደኛታት ዝኾኑ ይምለሱ ከም ዘለው ተገሊፁ።
ኣብ ኢትዮጵያ ካብ ዝርከብ ቤት-ፅሕፈት ዓለም-ለኸ ትካል ስደተኛታት ኣቶ ታገል ሰሎሞን ንሬድዮ ድምፂ ኣሜሪካ ከም ዝበልዎ ካብ ሊብያ 120 ዝኾኑ ኣብ ዝመፅእ ሰሙን ወይ ክልተ ሰሙን ናብ ሃገሮም ብፍቃዶም ንምምላስ ኣድላይ ስራሕ ይስራሕ'ሎ ኢሎም።
ኣብዚ ዓመት'ዚ ጥራይ ልዕሊ 2-ሽሕ ኢትዮጵያውያን ካብ የመን ናብ ሃገሮም ከምዝተመለስ'ውን ገሊፆም።
ኣተሓሒዞም ብዘይስሩዕ መንገዲ ዝወፁ ኢትዮጵያውያን ናብ ማእኸላይ ምብራቅ ኣብ ዘምርሕሉ ነዊሕ በረኻ ሰፊሕ ባሕሪ ኣቃሪፆም ብምኻኑ ብዙሓት ኣብ መንገዲ ከምዝሞቱን ኣብኡ ምስ በፅሑ እንተኾነ ብዙሕ ግፍዒ ከምዝፍፀሞምን ፡ ሓደ ካብቲ ግፍዕታት ኣብ ልዕሊ ገለ ውሽጣዊ ክፍሊ ሰብነቶም ዝፍፀም ንግዲ'ዩ ክብሉ ገሊፆም።


text:
እቶት ወረዳ ደጉዓ ተምቤን ልዕሊ 14.4ሚልዮን ቅርሺ እቶት ኣኪበ ኢሉ።
መቐለ ግንቦት 08/2010(ድወት) ኣብ ትሽዓተ ኣዋርሕ ውሽጢ ልዕሊ 14.4ሚልዮን ቅርሺ እቶት ኣኪበ ኢሉ ቤት ፅሕፈት ልምዓት እቶት ወረዳ ደጉዓ ተምቤን።
ኣብ ቤት ፅሕፈት ልምዓት ብእቶት እታ ወረዳ ክኢላ ትምህርትን ስልጠናን ኣይተ ገብረመድህን ገብረሊባኖስ ኣብዚ ዓመት ውሽጢ ክእከብ ካብዝተተለመ 18.2ሚልዮን ቅርሺ ኣብ ትሽዓተ ኣዋርሕ ጥራሕ ልዕሊ 14.4ሚልዮን ቅርሺ ክእከብ ከምዝተኽኣለ ኣብሪሆም።
እቲ ሎሚ ዝተረኸበ እቶት ምስ ሕሉፍ ዓመት ተመሳሳሊ እዋን እንትነፃፀር ዝሓሸ ከምዝኾነን እዚ ድማ ኸፋላይ ግብሪ ካብ ግዘ ናብ ግዘ ግንዛብኡ እናዓበየ ምምፅኡን ኣብ ሞንጎ ነጋዳይን መንግስትን ዘሎ ኣብ ምርድዳእ ዝተመስረተ ኣሰራርሓን ስዒቡ ከምዝኾነን ኣይተ ገብረመድህን ገሊፆም።
እቲ ዝተረኸበ እቶት ድማ ካብ ቐጥታ፣ ቐጥታ ዘይኾኑ ታክስታትን ታክሲ ዘይኾኑ ኣታዊታትን ዝተረኸበ ምዃኑ ዝገለፁ ኣይተ ገብረመድህን ምስ መዳርግቲ ኣካላት ብምትሕብባር ኣብዝስርሑ ስራሕቲ ግና ገና ምውዳድ ከምዘድሊ ኣዘኻኺሮም።
ኣብቲ ወረዳ ልዕሊ 1ሽሕን 200 ኸፈልቲ ግብሪ ከምዘለዉ ድማ ንምፍላጥ ተኻኢሉ።


text:
ጸብጻብን ገምጋምን ሥራሕ ከምኡ’ውን ሓድሽ ምርጫ ናይ ኣጻራይት ኮሚቴ ኣንጻር ምትእትታው መናፍቕነት ተቓኒዑ!
“ተዐቀቡኬ እም ሐሳውያን ነቢያት እለ ይመጽኡ ኀቤክሙ በአልባስ አባግዕ ወእንተ ውሥጦሙሰ ተኵላት መሠጥ እሙንቱ።” ማቴ. 8፡17
ዓርቢ 2 የካቲት 2010 ዓ.ም. (09/02/ 2018 ዓ.ም.ፈ)፡ ናይ ዝኃለፈ 5 ዓመት ጸብጻብን ገምጋምን ሥራሕ ከምኡ’ውን ሓድሽ ምርጫ ‘ኣጻራይት ኮሚቴ ኣንጻር ምትእትታው መናፍቕነት’ ኣብ ኣዳራሽ መንበረ ፓትርያርክ ተቓኒዑ። ኣብዚ ጉባኤ’ዚ ኵሎም ኣባላት ቅዱስ ሲኖዶስ፡ አበምኔት ገዳማት፡ ኣባላት ጉባኤ ሊቃውንት፡ ኃለፍቲ ክፍልታት ቤት ጽሕፈት መንበረ ፓትርያርክ፡ ሊቃነ ካህናት ሃገረ ስብከታት፡ ኣመኃደርቲ ሰበካ ጉባኤያት ሀገረ ስብከት ኣሥመራ፡ ኃለፍቲ ኣብያተ ትምህርተ ሰንበትን ካልኦት ዕዱማትን ተሳቲፎም ነይሮም።
ኣብዚ ሓፈሻዊ ጉባኤ እዚ፡ ናይ ኃሙሽተ ዓመት ጸብጻብ ሥራሕ ‘ኣጻራይት ኮሚቴ ኣንጻር ምትእትታው መናፍቕነት ኣብ ኤርትራ ኦርቶዶክስ ተዋሕዶ ቤተ ክርስቲያን’ ብጸሓፊኣ ኢንጂነር ሰሎሞን ወልዱ ቀሪቡ። ኢንጂነር ሰሎሞን ኣብ ጸብጻቡ ዝተዓመ ሥራሓትን ዘጋጠሙ ጸገማትን ድኅሪ ምቕራብ ኵሉ ሕዝበ ክርስቲያን ብቕንዓት ሃይማኖት ቤተ ክርስቲያኑ ክሕሉ ተማሕፂኑ።
ተሳተፍቲ ጉባኤ ኣብ ዘስምዕዎ ቃል፥ ኣጻራይት ኮሚቴ ብሊቃውንት ደልዲላ ሥራሓ ከተዕቢ ከምኡ’ውን ኣብ ኵለን ሃገረ ስብከታት ነዛ ኮሚቴ ዝምግቡ ንኡስ ኮሚቴ ክቐውም፣ ኣብያተ ትምህርተ ሰንበት ክጸንዓ፡ ስብከተ ወንጌል ክሰፍሕ፡ ሥልጠና ውሉደ ክህነት ክሥራዕ፡ ጕስነት ሕዝበ ክርስቲያን ክድልድል . . .ርኢቶኦም ሂቦም።
ኣብ መወዳእታ እዛ ኣጻራይት ኮሚቴ ኣንጻር ምትእትታው መናፍቕነት ኣብ ኤርትራ ኦርቶዶክስ ተዋሕዶ ቤተ ክርስቲያን ሥራሓ ኽትቅጽል ብዝተበጽሐ ስምምዕ መሠረት፡ ካብ ዝነበሩን ሓደስትን ዘጠቓልል ሓድሽ ምርጫ ኣባላት ኮሚቴ ተገይሩ። ብተጋባእቲ ዝተሓርየት ኣምራጺት ኮሚቴ፥ 4 ካብ ገዳማውያን፣ 4 ካብ ሊቃውንት፣ 4 ካብ ሊቃነ ካህናት፣ 4 ካብ ኣባላት ትምህርተ ሰንበት ብጠቕላላ 24 ሕጹያት ንምርጫ ኣቕሪባ። ካብዞም ሕጹያት ድማ ብድምፀ ምርጫ 12 ቀወምቲ ኣባላትን 4 ተጠባበቕቲ ኣባላትን ተመሪጾም።
ብብፁዓን ኣቦታት ነዞም ዝተመርጹ ሓደስቲ ኣባላት ቃለ ምዕዳንን ቡራኬን ምስ ተዋህበ እቲ ጉባኤ ብጸሎት ተዛዚሙ።


text:
ፕረዝደንት ኣሜሪካ ዶናልድ ትራምፕ ኮንግረስ ኣንፃር ሩሲያ ማዕቐባት ብምንባር ምስ ሩሲያ ሓዱሽ ወጥሪ ይፈጥር ኣሎ ክብሉ ሎማዕንቲ ሓሙስ ነቒፎም።ክሬምሊን እቲ ናይ ማዕቐባት ቅፅዓት ንርክብ ክልቲአን ሃገራት ዝጎድእ እዩ ኢላ’ላ።
ፕረ. ትራምፕ ኣብ ናይ ቲዊተር መልእኽቶም። ‘’ምስ ሩሲያ ዘለና ርክብ ካብ ዝኾነ ግዜ ንላዕሊ ብዝኸፍአ ኣብ ኣዚዩ ሓደገኛ ትሑት ደረጃ በፂሑ’ሎ’’ኢሎም። ኣብ እዋን ዝሑል ኲናትን ቅልውላው ናይ ኩባ ሚሳይልን ካብ ዝነበረ ወጥሪ ንላዕሊ ርእዮሞ ኣለው።
ኮንግረስ ኣብ ልዕሊ ሩሲያ ማዕቐብ ክንበር ብዓብላሊ ድምፂ ድሕሪ ምሕላፉ ፕረ.ትራምፕ ብዘይድልየቶም ትማሊ ረቡዕ ፈሪሞምሉ።ትራምፕ ብድምፂ ናይ ምስዓር ስልጣኖም/ቪቶ/ እንተዝጠቀሙ ነይሮም ኣባላት ቤት ምኽሪ ነቲ ቪቶ ብዝስዕር ዝለዓለ ድምፂ ስለዘፅደቑዎ ከይደለዩ ፈሪሞምሉ።ጉዳያት ወፃኢ ከይሰርሕ ስልጣነይ ዝድርት ዘይሕገመንግስታዊ ዓንቀፃት ዝሓዘ ጎደሎ ክብሉ ገሊፆምዎ ኣለው።
እቲ ማዕቐብ ሩሲያ ኣብ 2016 ዓ.ም ኣብ ዝተኻየደ ምርጫ ኣሜሪካ ፕረ.ትራምፕ ክዕወቱ ጣልቃ ብምእታዋ እዩ ።
ኣብናይ ቲዊተር መልእኽቶምናይ ሩሲያ ቀዳማይ ሚንስትር ዲሚትሪ መድቬደቭ ናይ ፕረ.ትራምፕ ፊርማ ንተስፋታት ምምሕያሽ ርክባት ዘብቐዐ እዩ ኢሎምዎ ኣለው ።


text:
በስመ አብ ወወልድ ወመንፈስ ቅዱስ አሐዱ አምላክ!
ኦርቶዶክሳዊ መርዓ
እቲ ናይ መጀመርታ ሰብ ኣዳም ምስ ተፈጥረ ንበይኑ ይነብር ነበረ። መፍቀሬ ሰብ እግዚአብሔር ድማ ጸገም ሰብ ፈሊጡ፡ “ሰብኣይ በይኑ ኺነብር ጽብቕ ኣይኮነን። ንእኡ እትሰማማዕ ደጋፊት ክገብረሉ እየ” ብምባል ካብኡ ዘይትፍለ ሓቢራቶ እትነብር ካብ ጎድኑ ንሔዋን ፈጠረሉ። ኣዳም’ውን “እዚኣ ዓጽሚ ኻብ ኣዕጽምተይ፡ ሥጋ ኸኣ ካብ ሥጋይ እያ ካብ ሰብኣይ ተወሲዳ እያ እሞ ሰበይቲ ትብሃል” ብምባል ተቐቢልዋ ከም ነፍሱ ይፈትዋ የኽብራ ነበረ። ኣብ ጊዜ ሓጐሱ ኣብ ገነት ከመኡ ኸኣ ኣብ ጊዜ ሽግሩ ኣብ ምድረ ፋይድ ምስ ሓንቲ ሔዋን ከይተፈላለየ ጸኒዑ ተረኽበ። ሔዋን’ውን ምስ ኣዳም ጸኒዓ ተረኽበት።
እግዚአብሔር ኵሉ ዝኽእል እኳ እንተኾነ ንሓደ ኣዳም ሓንቲ ሔዋን ንሓንቲ ሔዋን ውን ሓደ ኣዳም እዩ ፈጢሩ። (ዘፍ. 2፡20-25)። ጐይታናን ኣምላኽናን መድኃኒናን ኢየሱስ ክርስቶስ ድማ ነዚ ሕጊ እዚ ደጊሙ ኸጽንዖ ኸሎ፦ “እቲ ኻብ መጀመርታ ዝፈጠረ ሰብኣይን ሰበይትን ገይሩ ፈጠሮም። ስለዚ ሰብኣይ ኣቦኡን ኣደኡን ኃዲጉ ምስ ሰበይቱ ይዋሓድ፡ ክልቲኦም ድማ ሓደ ኣካል ይኾኑ። ደጊም ሓደ ኣካል እዮም እምበር ክልተ ኣይኮኑን። እምበኣር ነዚ ኣምላኽ ሓደ ዝገበሮ ሰብ ኣይፍለዮ።” ይብል። ስለዚ ሓደ ምስ ሓንቲ ምጽማድ (መርዓ) ፍቓድ እቲ ዝፈጠረና እግዚአብሔር ኣምላኽ እዩ። “ብዝኁን ተፋረዩን ንምድሪ ድማ ምልእዋን” ዝብል ትእዛዝን ኸኣ ኻብኡ ዝተዋህበ ሕጊ እዩ። (ዘፍ. 1፡28) ስለዚ መርዓ ኣብ ትሕቲ ጽላል ኣምላኽ ብቅዱስ ተኽሊል ኪፍጸም ኣለዎ። ምኽንያቱ ተኽሊል ሓደ ካብ ምሥጢራተ ቤተ ክርስቲያን ኮይኑ ብዝርአ መንፈሳዊ ኣገልግሎት ዘይርአ ጸጋን በረከትን ዘውህብ፡ ክልተኦም ተጻመድቲ ብሓድነት ኣብ ሃይማኖትን ፍቅርን ሓዳርን ከም ዝጸንሑ ዝገብር ምሥጢር እዩ። መጀመርታ እግዚአብሔር ንሰብኣይን ንሰበይትን ዝፈጠረ ሓደ ኮይኖም እናተረዳድኡ፡ እናተሓጋገዙ ናይ ኵሉ ገዛእትን ኣዘዝትን ኮይኖም ኪበዝኁን ኪፈርዩን ንምድሪ ውን ኪመልእዋን እዩ። (ዘፍ. 1፡27-28)። ቤተ ክርስቲያና ውን ጸሎተ ተኽሊል ኣብ እትፍጽመሉ ጊዜ ነዚ ዝዓለመ ኾይኑ እቲ ኽልተነት ጠፊኡ ብሓድነት፡ ምፍልላይ ጠፊኡ ፍጹም ፍቕሪ ኪምሥረትንን ናይ ሰብኣይን ሰበይትን ምክብባርን ምጽውዋርን ምርድዳእን ኪህልዎም እዩ።
መርዓ ቕዱስ ምዃኑ ኪምህረና ጐይታና ኢየሱስ ክርስቶስ ኣብዚ ዓለም እዚ እቲ ቐዳማይ ተኣምራቱ ኣብ ቤት መርዓ ተረኺቡ እዩ ፈጺምዎ (ዮሓ. 2፡1-14)። “ነቲ ምትእትታውስ ጽቡቕ ኣይኮነን” ዝብል ዘረባ ሓዋርያት’ውን ጐይታ ከምዚ ኢሉ እዩ መሊስዎ። “እዚ ነገር እዚ ነቶም ዝተዋህቦም እንተ ዘይኮይኑ ዅሉ ዝኽእሎ ኣይኮነን። ካብ ከርሢ ኣደኦም ስሉባት ኮይኖም ዝተወልዱ ኣለዉ፡ ሰባት ዝሰለብዎም ስሉባት’ውን ኣለዉ፡ ምእንቲ መንግሥተ ሰማያት ኢሎም ዝተሰልቡ ስሉባት እውን ኣለዉ፡ ነዚ ትምህርቲ እዚ ኪቕበሎ ዝደሊ ይቀበሎ።” (ማቴ. 19፡10-17) ብምባል ኣብ ዓለም ካብዚ ዝተባህለ ትምህርቲ ወፃኢ ምንባር ከምዘይከኣልን ካብ ዓቕምካ ወፃኢ ምንባር ጌጋ ምዃኑን ኣርዲኡና እዩ።
በዚ መሠረት ኣብዚ ወርኀ ጥሪ’ዚ ብጸሎተ ተኽሊልንን ብሥጋሁ ወደሙ መርዓኦም ኪፍጽሙ ይርኣዩ። እዚ ዓይነት ሓሳብ ብዝተቐደሰ መርዓን ሕይወትን ንምንባር ዝዓለመ ስለዝኾነ ኣዝዩ ዘሐጕስ እዩ። ይኹን እምበር እቲ መርዓ ዝፍጸም ዘሎ ብመጽናዕቲ ናይ ዕድመ ልክዕ ናብራ ንምምሥራት ተሓሲቡሉ ድዩ፧ ዋላስ ብሃንደበት ‘ፈትየኪ ፈትየካ’ ብዝብል እዩ፡ ብዘይ ዓሚቝ መጽናዕትን ርድኢትን ዝምሥረት መርዓ ጾር ሓድሕድ ዝጠፍኦ ቐጻልነት ዘይብሉ እዩ። ሰብኣይ ንሰበይቲ ኸይፈለጣ፡ ሰበይቲ ኸኣ ንሰብኣይ ስለዝምርዓዉ ቐሊል ጉዳይ የባእሶም፡ ንእሽቶ ነገር የጨንቖም እሞ ጉዳዮም ናብ ቤት ፍርዲ ይኃልፍ። ሎሚ ኣብያተ ፍርዲ ተጻቢቦም ዝረኣዩ ብኽሲ ሰብኣይን ሰበይትን እዩ። እቲ ጸገም ካብኦም ኃሊፉ ናብ ሥድራን ከባብን ኪኃልፍ ይርአ። መርዓ ቅዱስን ክቡርን እኳ እንተኾነ ተመራዒኻ ምፍታሕ ከኣ ዝገደደ ኽፉእ እዩ።
ስለዚ እምበኣር ተጻመድቲ ናብቲ ዘለዓለማዊ ኽብርን ሕይወትን ኪበጽሑ ዝኽእሉ ብምጽውዋርን፡ ብምክብባርን፡ ብምርድዳእን ዝመርሕዎ ቈይቍ ኾነ ግጭት ዘይብሉ ናብራ ኺህልዎም፡ ሓደ ናይቲ ሓደ ድኹም ጐኒ ብምፍላጥ ኪዕገስን እቲ ድኹም ጎኒ ዚፍወሰሉ መንገዲ ኪፈጥርን ቃል ኪዳን ኸጽንዕን እዩ ዝግባእ። እወ መርዓ ቕዱስ ምዃኑ ምፍታሕ ውን ከምዘይግባእን ሓዋርያት ምሂሮምና እዮም። ምፍልላይ ብሞት ብዝሙት ወይ ብእምነት ምልዋጥ ናይ ሓደ ወገን እንተ ዘይኮይኑ ፍቑድ ኣይኮነን።
ሓዋርያ ቅዱስ ጳውሎስ “ኣቱም ሰብኡት ከምቲ ክርስቶስ ንቤተ ክርስቲያን ዘፍቀራ ኸምኡ ድማ ንኣንስትኹም ኣፍቅሩ፡ እቲ ንሰበርቱ ዘፍቅር ንገዛእ ርእሱ እዩ ዘፍቅር፡ ሰብ ንገዛእ ርእሱ ይምግባን፡ ይከናኸናን እምበር ሰብነቱ ሓደ ይኸውን፡ ክልቲኦም ከኣ ሓደ ኣካል ይኾኑ እዚ ዓቢይ ምሥጢር እዩ” ብምባል እቲ ኺህሉ ዘለዎ ሓድሕዳዊ ፍቕሪ ገሊጽዎ ኣሎ። (ኤፌ. 5፡25-31)። ሰብኣይ ንሰበይቱ ከኽብራ፡ ሰበይቲ’ውን ንሰብኣያ ክተኽብሮ ቅዱስ ተግባር ኮይኑ ንኽልተኦም ብማዕረ ዝብጽሖም እዩ።
ነዞም ኣብዚ እዋን’ዚ ብግቡእ ክርስቲያናዊ ሥርዓትን ትምህርቲ ሃይማኖትን መርዓኦም ዝፍጽሙ ዘለዉ፡ ኸምቲ ጐይታ ብመጀመርታ ኣብ ቤት መርዓ ተረኺቡ በረኸቱ ዝሃበ ሎሚ ውን እዚ በረኸት እዚ ኽህቦምን ክሳዕ ፍጻሜ ሕይወቶም ከጽንዖምን ቅዱስ ፍቓዱ ይኹን።
ይትባረክ እግዚአብሔር አምለከ አበዊነ!
ወስብሐት ለእግዚአብሔር